\NormalFont\ShortTitle{YITJAYAWUŊU DHÄRUK}

{\MT ISAIAH

\par }{\MTB Yitjayayunydja yukurra ḻakarama yalalaŋumirriwuna, ŋunhi yurru yolŋu walala nhina yukurra mäwaya'na yanana, rom‐dhunupana wal'ŋu



\par }\ChapOne{1}{\SH Godthu ḻakarama ŋuli yukurra nhanŋuwaynydja yolŋu'‐yulŋunha yätjnha
\par }
{\SHB 1:1–31 (God spoke about the sin of his people)
\par }
{\PP \VerseOne{1}Yo, Godthu wekaŋala dhäwu' yolŋu'‐yulŋuwu wäŋalili
\FTNT{*}{{\FR 1:1 }{\FT{Judah}}}Djudalili yirralkalili ga
\FTNT{†}{{\FR 1:1 }{\FT{Jerusalem}}}Djurutjalamlili ŋulinyaramirriyu ḏaykun'thunydja ŋunhi ŋayi
\FTNT{‡}{{\FR 1:1 }{\FT{Uzziah}}}Yutjaya yäku buŋgawa yukurrana nhinana, yurru ŋayi ŋunhi warraŋulkuŋalanydja maḻŋ'maraŋalanydja dhäwu'nha ŋunhiyi ŋurikalana djawarrkmirriwala yäkuwala
\FTNT{§}{{\FR 1:1 }{\FT{Isaiah}}}Yitjayawalana, gäthu'mirriŋunydja ŋayi
\FTNT{*}{{\FR 1:1 }{\FT{Amos}}}Yämutjku. Yo, ŋayi ŋuli Yitjayayu yukurranha ḻakaranha Godku dhäwu' ŋuliŋuru liŋgu ŋunhi giŋ yukurrana nhinana Yutjaya yäku, yana liŋgu‐u‐u ga
\FTNT{†}{{\FR 1:1 }{\FT{Hezekiah}}}Yitjakayawala wapthurruna.


\par }{\PP \VS{2}Bitjarra ŋayi Garray waŋananydja gam'. Mäkiri'‐witjurra walala munatha' ga djiwarr' wäŋa. Ŋarranydja yukurrana djäka ḻatju'kuŋala warray ŋarrakalaŋuwu yumurrku'wu, ŋuthanmaraŋala warray walalanha yukurrana ŋamathaŋala, yurru walalanydja ŋunhi ŋapa‐wekaŋala warray ŋarrakunydja.

\VS{3}Yo, yolŋu‐waṯaŋuwunydja walalanydja marŋgi bulikiny'tja ga yarraman'tja, yurru
\FTNT{‡}{{\FR 1:3 }{\FT{Israel}}}Yitjuralnydja miṯtji dhuŋamirrina walala, yakana walala marŋgi, ŋunhi walalanydja yolŋu ŋarrakuway walala yana. Yaka walala djäl ŋarraku.

\VS{4}Ŋunhiyinydjayi miṯtji yolŋu walala yätjnha yana mirithirrina, ga walalaŋgu bäpa'mirriŋu walala balanyara yana liŋgu mirithirri yätjmirri; walala ḏiltjina‐wekaŋala walalaŋgalaŋuwu Godkunydja, ŋunhi ŋayinydja gäna wal'ŋu ḏarrtjalk God.

\VS{5-6}Nhäku warray nhuma yukurra mukthundja yana ŋapa‐nherraṉmirrinydja? Nhuma ḏukṯuk nhuma yurru dhaŋgaḏirr' märrama gupaḏalkunhara yana? Yitjural, nhumanydja dhuwala miṯtji yolŋu'‐yulŋu balanyara biyaku ŋuli yolŋu rerrimirri; rirrikthundja nhe yukurra ŋulaŋuru liŋgu muḻkurrŋuru ga yana liŋgu ga ŋunhana‐wala djalkirilili wapthun. Rumbalnydja nhuŋu warrpam'nha ŋäkirrmaranhara djetjiwuŋuna ḏulkuwuŋuna, ga ŋunhiyi ḏulku malanha yätjnha yanana gawarala'mirrina, yakana ŋula yolthu yolŋuyu ŋunhiyi ḏarrtjalkkuŋalanydja rurrwuyurrunanydja ḏulku'nha, wo garrpira nhuna maryakalyu ḏarrtjalkthu, maŋutji‐ŋäkirrmaraŋala ŋunhiyi djetji. Yakana ŋula yolthu ŋämira nhuna ŋunhiyi ḏulku'nha ŋäkirrmaraŋala gungaŋala.


\par }{\PP \VS{7}Yo, wäŋanydja nhumalaŋgu yätjnha baḏuwaḏuyunarana, ga buṉbu malanha wäŋa warrpam'nha ḏaw'‐ḏawyunarana, dhuŋgur'yunara gurthawuŋuna, ga mulkuruyuna yolŋuyu djaw'yurrunanydja nhumalaŋgu ŋunhi wäŋanhanydja, bala walala nhinanana yukurrana ŋunhiliyi.

\VS{8}Waŋganynha Djurutjalamnha dhärra yukurra mukthundja, yurru gänana ŋayi yukurra dhärranydja, liŋgu yakana ŋula yol ŋurikiyi gunganhamaranharawunydja.

\VS{9}Yo, ŋayi Godthunydja bini ŋunhiyi baḏuwaḏuyuna warrpam'thuna wäŋa ŋunhiyi, bitjana bitjarra ŋunhi ŋayi baḏuwaḏuyurruna
\FTNT{§}{{\FR 1:9 }{\FT{Sodom}}}Djudum ga
\FTNT{*}{{\FR 1:9 }{\FT{Gomorrah}}}Gumura yäku wäŋa, yurru ŋayi walŋakuŋalanydja märr ḻurrkun'nhana ŋunhi, märr‐ḻurrkun'nha yana walŋamirrinydja.


\par }{\PP \VS{10}Ŋäka walala ŋamathaŋa, mäkiri'‐witjurra ŋarraku nhuma yolŋu walala ŋunhi nhuma ŋurru'‐ŋurruŋu wal'ŋu Djurutjalamgu wäŋawu. Nhumanydja dhuwala yätjmirrina yanana wal'ŋu, balanyarana bitjan ŋunhiyi wäŋa märrma' Djudum ga Gumura, balanyarayina. Garraynydja yukurra waŋa nhumalaŋgu bitjan,

\VS{11}“Bitjanna liŋgu nhuma ŋuli bathanna wäyindja, mundhurr‐wekamanydja ŋarraku. Nhäku ŋuli ŋunhiyinydja? Yaka warray ŋarranydja djäl ŋurikiyi yaḻmanga'wunydja wäyingu. Yakana ŋarra ŋuli ŋayaŋu‐djulŋithirri ŋuriŋiyinydjayi ŋunhi ŋayi ŋuli gulaŋ‐waṉḏirri wäyin. Liŋguna märr‐yawaryunna ŋarra yukurra ŋuriŋiyinydjayi romdhu, ŋunhi nhuma mundhurr‐wekama ŋuli bitjandhiyi, yana djäma yukurra romdja.

\VS{12}Yo, ŋarrakalaŋga nhuma ŋuli marrtjinydja buku‐ŋal'yunarawunydja, ga nhäkuna nhuma yukurra gäma ŋunhiyinydjayi malanha? . . . ŋunhi nhuma ŋuli yaka yukurra guyaŋirri ŋamathama ŋarranha? Nhäku nhuma yukurra wakalkuma dhuwala ŋarrakunydja Buṉbunha?

\VS{13}Nhuma ŋuli bathana mundhurr ŋarraku ŋunhi wäyinnha, yurru yakana ŋarranydja djäl ŋurikiyi ŋawulul'wu, ga ŋunhi yurru ŋayi ŋunhiyi buŋgan bäwny'tja gaŋgathirri ŋarraku, ŋarranydja yurru ŋurikiyi nyinyaŋdhunna ŋuyulkthirrina yana, liŋgu ŋayaŋu nhumalaŋgu dhuwali djarrpi'na yanana wal'ŋu, yakana dhunupa. Nhuma ŋuli waŋgany‐manapanmirri guyaŋinyaramirriwu waluwu, ga djäma nhuma ŋuli mirithirri dharrpal rom malanha, yurru yaka ŋarranydja ŋuli ŋunhiliyi nhumalaŋgala, liŋgu nhuma dhuwurr‐yätjmirrina, yätjnha yanana.

\VS{14}Ŋarranydja yukurra dhuwala märr‐yawaryunna ŋuriki malaŋuwu maḏayin'kunydja romgu, mirithirrina ŋonuŋnha dhuwalayinydja gänharawu.

\VS{15}Nhuma ŋuli goŋ‐garrwarthirrinydja yanapi nhuma ŋuli yuwalkkuŋu buku‐ŋal'yurru ŋarrakunydja, yurru ŋarranydja ŋuli maŋutji‐yaw'yunmirri ŋarranhay ŋarra, ga yakana ŋarra yurru nhämanydja; bukumirriyama nhuma ŋuli be weyin‐marrama, ga ŋarranydja yurru yakana ŋurikiyi mäkiri'‐witjun, liŋgu ŋunhiyi ŋarambiya' ŋunhi nhumalaŋgu gunganhara warrpam'nha ŋuriŋi maŋgu'yuna yolŋu'‐yulŋuwalana bunhara.

\VS{16}Yo, rurrwuyunmiyana nhunapinyay nhe, djalkthurrana dhuwali yätjtja malanha nhäŋiniŋ'tja rom; yakana biyapulnydja dhuwali djäma romnha yätjtja.

\VS{17}Marŋgithiya romgu Godkalaŋuna ḻatju'wuna wal'ŋu dhikana, ga djäma nhäyinyara dhunupa ga ŋamakurru'. Guŋga'yurrana ŋunhinha yolŋunha ŋunhi ŋanya yukurra muŋdhun ŋula nhäyu romdhu, ga djäkana biyakana marrtjiya ŋuriki goŋmiriwŋuranydja yolŋuwu ga buku‐wurthapuywunydja.”


\par }{\PP \VS{18}Bitjan ŋayi yukurra Garraynydja waŋa, “Go ŋilimurru waŋanharamirrina. Yätjnha nhumanydja dhuwala mirithirrina wal'ŋu, liŋgu ŋurikiŋinayi yätjkuŋuna ŋäkirrmaranhara, yurru ŋarranydja yurru nhumalanha rurrwuyunna, bitjan ḏarrtjalkkumana ŋarra yurru.

\VS{19}Ŋunhi nhuma yurru dhäruk‐märramanydja ŋarranha, nhumanydja yurru maranhuyirrina ŋamakurru'yu ŋuriŋina malaŋuyu.

\VS{20}Ŋuli nhuma yurru yakanydja märrama dhäruk ŋarranha, ŋuyulkthirrinydja, nhumanydja yurru rakunydhirrina yana.” Dhuwalanydja dhäruk God yana ŋayipi waŋa yukurra.


\par }{\PP \VS{21}Ŋäthilinydja ŋunhinydja nhuma yolŋu walala ŋarrakuway muka yana, yurru nhumanydja ŋapana‐wekaŋala ŋarraku, gonha'yurrunana ŋarranha ga wekanhamina dhayuŋanmina ŋuriki wiripuŋuwuna waŋarrwu. Ŋäthilinydja ŋunhinydja nhuma ŋuli yukurranha djäma ŋamakurru' yana wal'ŋu, yurru dhiyaŋunydja‐wala nhuma yukurra buma ŋayaŋu‐yätjkumana yolŋunha murrkay'kumana, ga djäma ŋula nhäna mirithirrina yana yätjnha wal'ŋu.

\VS{22}Ŋäthilinydja ŋunhinydja nhuma dhika wal'ŋu ḻatju', balanyara bitjan mel‐wiḏi' guṉḏa, yurru dhiyaŋunydja‐wala nhuma nhäŋiniŋ'nha.

\VS{23}Nhumalaŋgu ŋurru'‐ŋurruŋunydja yolŋunydja walala balanyarana biyaku ŋuli ŋurru‐nyinyaŋdhunaramirrina walala, yakana walala ḏukṯuk Godkalaŋuwu romgu. Balanyarayinydja yolŋu'‐yulŋu ḻundu'mirriŋu ŋurikina manaŋinyaramirriwuna yolŋuwu; walala djäl‐ḏumurruyirri yukurra bukmakkuna nhäkuna malaŋuwu, yakana walala yukurra guŋga'yun ga djäka ŋunhi yolŋunha ŋurruwuyknhanydja ga goŋmiriwŋuranydja.


\par }{\PP \VS{24-25}Dhiyakunydja mäkiri'‐witjurra, ŋäka ŋamathaŋa ŋunhi Garray, Yitjuralwunydja God Waŋarr Ganydjarr‐Ḏumurrunydja yukurra waŋa bitjan. “Nhumanydja ŋarranha buku‐nherrara warray, ga ŋarranydja yurru bitjan yana liŋgu buku‐nherraṉdhi nhumalanhanydja ga bitjandhiyi ŋarra yurru ḏarrtjalkkumanydja nhumalanha, bitjan djalkthun yurru nhä malanha dhukun' yätjtja ŋayaŋuŋuruna nhumalaŋgala.

\VS{26}Bala ŋarra yurru nherraṉ wiripuŋunhana yuṯanhana wal'ŋu ŋurruŋunha walalanha nhumalaŋgu, ŋamakurru'nhana yana, balanyarayina bitjan ŋunhi buŋgawa ŋäthili wal'ŋu, bala nhumalanha yurru yolŋu'‐yulŋuyunydja ḻakarama rom‐dhunupamirrina nhuma yolŋu walala.”

\VS{27}Liŋgu Garraynydja dhuwala ḻatju' yana ŋayi dhunupa wal'ŋu, ga djäma ŋayi yukurra bitjan liŋgu ŋunhi nhä ŋamakurru' ga dhunupa. Ŋayi yurru walŋakumana wäŋa Djurutjalamdja, ga bitjandhi liŋgu ŋayi yurru walŋakumayi ŋunhinydja yolŋu'‐yulŋunha ŋunhi walala yurru ŋanydjaḻa'yun ḏiltji‐wekama walalaŋgalaŋuwu yätjku.

\VS{28}Ga ŋayinydja yurru yanana muŋdhunna ŋunhinydja dhuwurr‐yätjmirrinhanydja yolŋu'‐yulŋunha, ŋunhinhanydja walalanha ŋunhi walala buku‐nherrara ŋanya. Yo, ŋunhinydja walala ŋunhi walala buku‐nherrara gonha'yurruna ŋanya yurru murrmurryunna.

\VS{29}Nhumanydja yurru gorana yana wal'ŋu ŋurikiyi ŋunhi nhuma yukurra buku‐ŋal'yun dharpawunydja waŋarrwu ga djäma wäŋa dhuyunydja.

\VS{30}Liŋgu nhepinydja yurru ŋunhi räwakthirrina binydjitjthirrina, bitjanna bitjan dharpa ŋuli walŋamiriwyirri, ŋunhi ŋayi yukurra yurru dhärra baṉḏanyŋura gapumiriwŋura dharpa.

\VS{31}Yo, ŋunhiyi räwaktja mulmu ŋuli warrpam'thuna yana nhärana‐wala ŋuriŋi dhäŋa'mirriyu yutjuwaḻa'yunydja, ga bitjandhi liŋgu yolŋunha walalanha yurru be ganydjarr‐ḏilkurrumirrinhanydja baḏuwaḏuyunna warrpam'nha yana ŋuriŋi walalaŋgalay yätjthunydja malaŋuyu dhuwurryu, yakana walalanha yurru ŋula yolthu walŋakumanydja.




\par }\Chap{2}{\SH Bukmaknha yurru nhina waŋganyŋurana boḏinydhirrina
\par }
{\SHB 2:1–5 (Everlasting Peace)
\par }
{\PP \VerseOne{1}Yo, biyapul ŋayi Garrayyu wekaŋala dhäruk
\FTNT{*}{{\FR 2:1 }{\FT{Isaiah}}}Yitjayawala, ḻakaraŋala yukurrana
\FTNT{†}{{\FR 2:1 }{\FT{Judah}}}Djudawuynha ga
\FTNT{‡}{{\FR 2:1 }{\FT{Jerusalem}}}Djurutjalambuynha wäŋawuy, bitjarra ŋayi waŋananydja gam',


\par }{\Q \VS{2}“Buṉbu Godkunydja dhärra yukurra dhiyalamina bukuŋurana,

\par }{\QB ga ŋuriŋinydja dhä‐yawar'yunarayunydja waluyu dhuwalayi bukunydja wäŋa yurru biyapul'nha wal'ŋu bena‐wala djuḻkmaramana yukurra wiripu‐guḻku'nhanydja bukunha wäŋanha.


\par }{\Q \VS{3}Bukmaknha yurru yolŋunydja walala miṯtji ga miṯtji marrtji dhipalayi wäŋalili,

\par }{\QB waŋanydja walala yurru yukurra bitjanna, ‘Gul' ŋilimurru marrtjina ŋunhimalayinydja Garraywalanydja bukulili;

\par }{\QB ŋilimurru yurru marrtjina bala yana, ŋunhiwalana wäŋalili Buṉbulili Godkalana, ŋunhi ŋayinydja God Yitjuralpuyŋuwuna;

\par }{\Q Ŋayina yurru ŋilimurrunha marŋgikuma nhanukalayŋuwuna ŋayi romgu,

\par }{\QB märr ŋilimurru yurru marrtjina yana‐wala ŋuliwitjandhinayi nhanukalaynha yana dhukarrkurru.’

\par }{\Q Garraywunydja dhäruk ŋuli dhawaṯthun yukurra marrtjina‐wala ŋulaŋuruyi Djurutjalamŋurunydja,

\par }{\QB ŋuliŋuruyina ŋayi yurru waŋa yukurra nhanukalaŋuwu miṯtjiwunydja.


\par }{\Q \VS{4}Yakana yurru biyapul yukurra miṯtji ga miṯtji dhärukthu ŋupanmirri waŋanharamirri bata'yunmirri,

\par }{\QB mirithirrina guḻku'na yurru miṯtjinydja yukurra nhina waŋganynha yana wal'ŋu, waŋganynha yana ŋayaŋu.

\par }{\Q Bitjan walala yurru walalaŋguway garanydja ŋunhi malanha ḏaw'‐ḏawyunna,

\par }{\QB bala ŋuriŋi ŋurruyunydja gayitthu walala yurru yaw'yunna marrtji ŋathawuna ŋula nhäkuna dholkunharawu munatha'na,

\par }{\QB märr yurru walala galkaṉ borumdja malanha waŋganyŋurana yanana, waŋganydhuna miṯtjiyu.

\par }{\Q Yakana walala yurru biyapulnydja yukurra bunharamirri,

\par }{\QB yakana yurru ŋula yol miṯtji ŋulinyaramirriyunydjayi marŋgiyirri bunharaminyarawu.”


\par }{\PP \VS{5}Yo, nhuma mala‐wunhara ŋunhi
\FTNT{§}{{\FR 2:5 }{\FT{Jacob}}}Djaykupkuŋunydja, ŋilimurru marrtji ŋuliwitjan Garraywalana nhanukalaynha djarraṯawun'kurru.




\par }\Chap{5}{\SH Godku gärulnydja yätjthinana
\par }
{\SHB 5:1–7 (God’s vineyard became spoiled)
\par }
{\PP \VerseOne{1}Mäkiri'‐witjurra ŋamathaŋa, ŋarranydja yurru dhuwala miyaman manikaynha nhumalaŋgu, ga manikayyu dhiyaŋuyinydjayi yukurra ḻakarama ŋarrakuway galkiwuynha wal'ŋu yana ḻundunha ga nhanukalaŋuwuy gärulwuy. Yo, nhanŋu gärulnydja ŋunhi mirithirri wal'ŋu yana dhika dhapirrk munathany'tja.

\VS{2}Ŋayi djäma munatha' yaw'yurruna marrtjina, ga rewal'yurruna ŋunhi guṉḏanhanydja malaŋunha, yarrkmaraŋala dhapirrkkuŋala wal'ŋu yana, bala ŋayi dholkuŋalanydja wal'ŋu ḻatju'na yana dhapirrknha ŋanyana dharpanydja, borumdja dharpa ŋunhimalayi. Ga bitjarrayi liŋgu ŋayi buṉbuŋala buṉbunydja ŋunhiwalayi be‐wala yana garrwarkuŋala, märr ŋayi yurru yukurra nhäma ŋuliŋuruyi buku‐warrwarŋuru ŋunha manaŋganmirriwu yolŋuwu. Ga bitjarrayi liŋgu ŋayi djämayi mirithirri bathala batjikali ŋurikiyi borumgu weyika'wunydja, liŋgu ŋayi gatjpu'yurruna ŋunhinydja, ŋunhi ŋayi yurru gulkthun dhapirrk wal'ŋu yana mirithirri ḻatju' borumdja ŋuliŋuruyi. Yurru yaka warray ŋunhi maḻŋ'thurruna bitjarrayinydja, bäyŋu warray; ŋayinydja ŋunhiyi borumdja ḻingarryinyaranydja ŋuthara nhäŋiniŋ'thina warray, räwakthina warray.


\par }{\PP \VS{3}“Nhuma yolŋu walala
\FTNT{*}{{\FR 5:3 }{\FT{Jerusalem}}}Djurutjalambuy guyaŋiyana ga djarr'yurrana biyakana. Nhäku ŋunhi ŋunhayi gärul yätjthinanydja? Mak ŋarra dhuwurr‐yätj djäma bäy? Yäw, yaka warray.

\VS{4}Ŋarranydja djäka marrtjina ŋunhi ḻatju'kuŋala dhika wal'ŋu yana, liŋgu ŋarra ŋuliŋuruyinydja gatjpu'yurruna ŋunhi yurru borumdja gurarrthirri ḻatju'yirrina ŋanyana dhikana dhapirrkthirrina, yurru ŋarra maḻŋ'maraŋalanydja nhäŋiniŋ' warray ŋunhi dhipuŋuruyi.


\par }{\PP \VS{5-6}“Ga nhaltjanna ŋarra yurru ŋarrakalaŋuwu ŋarra dhiyakuyi gärulwunydja? Ŋarranydja yurru bitjanna gam', ŋarra yurru ḏaw'‐ḏawyunna dhuwala ḻoḻunhanydja, märr yurru yakana dhiyaŋu biyapulnydja ḻoḻuyu gunganhamirriyama yukurra, bala gärulnydja ŋunhi yurru ŋuthan dhiyalayi djäkamiriwŋuranydja birrka'mirrina, ḏirriṯirri'na dhika nhäna. Yakana ŋarra yurru ŋunhiyi räwaktja baṉdja'‐baṉdja gulkthun marrtji, ga mulmu ŋarra yurru yakana nhäŋiniŋ'tja ŋula nhänydja ḏulŋurr'yun marrtji, ga yakana ŋarra yurru waltjaṉ yänguma yurr'yunarawunydja dhiyakuyi.” Ga bitjarra ŋayi Garray waŋananydja.


\par }{\PP \VS{7}Liŋgu nhumanydja ŋunhi ŋunha
\FTNT{†}{{\FR 5:7 }{\FT{Israel}}}Yitjuralnydja Garraywu Godku nhanŋuway gärul, ga yolŋu'‐yulŋunydja ŋunhiyinayi dharpa borumnha malanha nhanukuŋu ḻämu‐nherraṉara. Ŋayi yukurra nhäma gatjpu'yun nhanukalaŋuwu yolŋu'‐yulŋuwunydja rom‐ŋamathinyarawuna, yurru bäyŋu warray; mukthun warray nhumanydja bunharamirri yukurra, djäma ŋula nhä warray, yätj warray rom malanha. Gatjpu'yun ŋayi yukurra nhumalaŋgu yulŋunydja, nhuma yurru ŋayaŋu‐ŋamathirrina, yurru bäyŋu warray, djarrpi' warray nhumanydja djäma, ga wiripu‐guḻkuny'tja ŋäthinyaramirrina yukurra liŋgu nhumalaŋgala ŋayaŋu‐yätjkunharayu.




\par }\Chap{6}{\SH Yitjayawala Godku ganaŋ'thunaranydja wal'ŋu nhänharawuynha
\par }
{\SHB 6:1–13 Isaiah’s vision of the Lord’s holiness
\par }
{\PP \VerseOne{1}Yo, ŋulinyaramirriyu dhuŋgarrayu ŋunhi buŋgawa Giŋ
\FTNT{*}{{\FR 6:1 }{\FT{Uzziah}}}Yutjaya rakunydhina, ŋarra yukurrana nhäŋala Godku Buṉbu, ŋayi yukurrana dhärrana ḻapthunarana. Bala ŋarra Godnhana ŋanyapinyaynha nhäŋala, ŋayi yukurrana nhinana nhanukalay ŋayi ŋunhili nhinanharawuyŋura, nhinana ŋayi yukurrana ŋunhana bala garrwarnha wal'ŋu, maryakalnydja nhanbala dhikana ŋanyana ḻatju'na, weyinnha ŋanya dhika, warrpam'nha monyguŋala yukurrana wäŋanydja ŋunha.

\VS{2}Ga wiripunydja ŋarra ŋurukuy nhäma bäyma wal'ŋu djiwarr'wuynha yolŋunha walalanha, walala yukurra nhina ḻiw'marama ŋanya garrwarkurru, yurru binbarrmirri walala yulŋunydja, 6 binbarrnydja walalaŋgu; märrma'‐marrma'yu binbarryu malaŋuyu yukurra ŋäkirrmarama walalanhawuy walala bukunydja, ga märrma'‐marrmayuyi ŋäkirrmarama walalanha yukurra ḻukunydja malanha, ga märrma'‐marrmayuyi walala yukurra buṯthunmirri binbarryunydja.

\VS{3}Ga waŋanhamirrinydja walala yukurra ḻakaranhamirrinydja nhanukalaŋuwuy, wokthundja bitjanna,

\par }{\Q “Nhäna dhuwalanydja ḻatju'na wal'ŋu, dhuyuna ŋanya dhika garrkuḻuknha, biyapulnha‐wala dhuyu,

\par }{\QB ganydjarr‐ḏumurruna wal'ŋu Garray God, gänana ŋayipina wal'ŋu;

\par }{\Q nhanŋu djarraṯawun'tja warrpam'thun yukurra räkukuma ŋunha djiwarr'ŋuranydja,

\par }{\QB monyguma yukurra ŋunha munathany'tja wäŋa buku‐ḻiw'marama.”


\par }{\PP \VS{4}Ga ŋunhi walala waŋa marrtji bitjandja, bala ŋayinydja marrtji ŋunha wäŋanydja gur'kuryunna, ga ŋawululny'tja marrtji buŋbulyun dhawuṯthunna bala, warrpam'nha monyguma ŋunha Buṉbunydja.


\par }{\PP \VS{5}Nhämanydja ŋarra ŋunhiyi malanha, bala yana ŋarra waŋanydja bitjanna, “Ŋarranydja dhuwala yätjnha yolŋu, yakana ŋamakurru'. Ganaŋ'thun ŋarra yukurra dhuwala Garraywala, barrkuthirri wuyupthun. Ŋarranydja dhuwala ḏarramu yätjnha, waŋa ŋarra ŋuli dhäruk yätjnha, yakana ḏarrtjalk, ga bitjandhiyi ŋarra yukurra nhina dhiyalanydja malaŋura yolŋu'‐yulŋuwalanydja ŋunhi walala yukurra waŋa yätjkuma bitjandhiyi bili bitjan ŋarra. Ŋarra mel‐ŋal'yurruna Garraywala, ŋarrapina maŋutjiyu nhäŋala wal'ŋu ŋurruŋunha buŋgawanhana ŋilimurruŋgu bukmakku, ŋunha ŋayipi yana waŋgany Garray ganydjarr‐ḏumurrunydja,” bitjan ŋarra ḻakaramanydja.


\par }{\PP \VS{6-7}Ŋuliŋurunydja dhurrwaraŋuru waŋgany djiwarr'wuy yolŋu buṯthun bala barŋlilina, bala märrama gurthamirrina ḻirrwi'na, bala yana buṯthun liliyi ŋarrakalana, gämanydja nhina lili goŋdhu ŋunhiyi ḻirrwi', bala dhurrwaralilina mam'marama ŋarrakala, mam'‐gay, bala waŋa bitjanna, “Dhiyaŋunydja gay Godthu liŋguna nhuna dhurrwaranydja rurrwuyurrunana ḏarrtjalkkuŋalana, liŋguna nhuŋu dhuwurr‐yätjtja ŋäkirrmaraŋala, bäy‐ḻakaraŋalana liŋguna.”


\par }{\PP \VS{8}Ga ŋuliŋurunydja ŋarra ŋäma rirrakaynha Garraynha, ŋayi bitjan waŋa, “Yolnhana dhika ŋarra yurru djuy'yundja? Yol yurru marrtji balanydja, ga djäma ŋarrakunydja?” Bala ŋarranydja waŋa buku‐ruŋiyinmarama bitjan, “Garray, dhuwalana ŋarranydja. Djuy'yurra ŋarranhana,” bitjan.


\par }{\PP \VS{9}Bala ŋayi djuy'yurrunana ŋarranha dhäwu'mirrinhana, ga dhuwalana ŋarrakala ŋayi dhäwuny'tja wekaŋala ḻakaranharawu ŋuripa yolŋu'‐yulŋuwanydja gam', “Yo, mäkiri'‐witjun warray nhuma yurru yulŋunydja wirrki warray gal'ŋu, yurru yakana nhuma yurru dharaŋandja ŋämanydja; nhäma warray nhuma yurru yulŋunydja, yurru yakana nhuma yurru dharaŋandja nhäma.”

\VS{10}Yo, Godthunydja ḻakaraŋala ŋarrakala bitjarra, “Gatjuy marrtjiya ga ḻakaraŋana biyaka raypirri'yurra walalanha, yurru mäkiriny'tja walalaŋgu yurru dhumukthirrina gungamana, ga maŋutjinydja walalaŋgu yurru bambaythirrina; yakana walala yurru ŋäma ga nhäma, ga yakana walala yurru dharaŋandja. Ŋuli walala yurru yuwalk gal'ŋu ŋäma ga nhäma, mak walalanydja yurru yana bilyunna ŋarrakalana, bala ŋarranydja yurru walalanha walŋakumana yana.” Ga bitjarrayina ŋayi yukurrana Garray God waŋananydja ŋarrakala.


\par }{\PP \VS{11-12}Bala ŋarra biyapul dhä‐wirrka'yurruna Garraynha bitjarra, “Garray, nhämunha'mirri walala yurru yolŋu'‐yulŋu dhuŋamirrinydja yukurra baḏak nhina ŋänharamiriwnydja ga nhänharamiriwnydja?” Ga ŋayinydja Garraynydja buku‐wakmaraŋala waŋana balanydja bitjarra, “Bäy yurru ga wäŋa dhuwala buku‐yupthun buḻwaŋ'thun yurru, ga yolŋumiriwyirri ŋayi dhuwala yurru wäŋa, liŋgu ŋarra yurru barrkuwatjkuma yolŋu'‐yulŋunhanydja bena‐wala barrkulilina wäŋalili.

\VS{13}Yo, ŋarrakunydja yurru yolŋu walala miṯtji balanyarana bitjan dharpa gulkthunara dhuḏi‐wumbunhara, ga ŋunhina liŋgu dhuḏina yukurra yurru djingaryundja. Ga yalalaŋumirrinydja ŋunhiyi dhuḏinydja dharpa yurru ŋuthandhi biyapul walŋathirriyi.”




\par }\Chap{7}{\SH Warraŋulthinyarana maḻŋ'thunarana wal'ŋu yothuwalaŋuwuy
\par }
{\SHB 7:1–16 (The sign of Immanuel)
\par }
{\PP \VerseOne{1}Yo, ŋulinyaramirriyu
\FTNT{*}{{\FR 7:1 }{\FT{Uzziah}}}Yutjayawu gutharra'mirriŋu yukurrana nhinana buŋgawa ŋayi
\FTNT{†}{{\FR 7:1 }{\FT{Judah}}}Djudawuyŋu yäku
\FTNT{‡}{{\FR 7:1 }{\FT{Ahaz}}}Wayatj, ga märrma'na ŋunhiwalayi yolŋu maṉḏa buŋgawanydja maṉḏa marrtjina, maṉḏa bini ŋunhi baḏuwaḏuyuna
\FTNT{§}{{\FR 7:1 }{\FT{Jerusalem}}}Djurutjalam wäŋa. Yo, marrtjinanydja maṉḏa ŋunhi mirithirri guḻku'walaŋumirri miriŋuwalaŋumirrinydja, yurru bäyŋu warray walala ŋunhi baḏuwaḏuyurruna Djurjutjalamdja wäŋa.

\VS{2}Yo, ŋayinydja ŋunhi Djudawuynydja buŋgawayu ŋäkula ŋunhi miriŋunha marrtjinyaranydja lili, bala ŋayi mirithinana barrarinanydja wal'ŋu, ga yolŋu walala miṯtji marrmarryunminana barrarinana manapara.


\par }{\PP \VS{3-9}Bala ŋayi Garray waŋana
\FTNT{*}{{\FR 7:3-9 }{\FT{7:3-9 Isaiah}}}Yitjayawala bitjarra, “Gatjuy marrtjiya bala buŋgawawala Wayatjkala, ga ŋunhalana nhuma yurru gumurr‐bunanhamirri ya' dhukarrŋurana. Ḻakaraŋanydja nhanbala biyaka, ‘Bira'yurra nhiniya wurrkurrum'tja yolŋu. Yaka ŋoynydja wilwilyurra ga barrariyanydja. Ŋunhiyinydja maṉḏa buŋgawa maṉḏa ganydjarrmiriwnha, balanyarana bitjan ŋawulul' waŋgany ṉoluŋdhirri yukurra yurru, yana maṉḏa marrtji yurru barrari‐wukunharawu yolŋu'‐yulŋuwu, märr yurru walala wapthun bala maṉḏakala gali'lili. Yo, maṉḏa ḏukṯuk maṉḏa yurru nherraṉ wiripunhana buŋgawanha dhipali dharapullili nhokalanydja, yurru yakana yurru ŋunhi bitjandhiyi maḻŋ'thundja, liŋgu ŋunhiyinydja maṉḏa buŋgawa maṉḏa ganydjarrmiriwnha maṉḏa, galki yurru maṉḏaku wäŋanydja buwayakthirrina winya'yunna‐wala. Ŋunhi nhumanydja yurru yakana ŋarraku märr‐yuwalkthirri yuwalk gal'ŋu, nhumanydja yurru yakana dhärra ḻuku‐wuṉḏaŋarryirri.’ ”


\par }{\PP \VS{10}Ga biyapul Garrayyu djuy'yurruna dhäwu' bala ŋurikala buŋgawawala bitjarra,

\VS{11}“Waŋiya Garraynhanydja ŋäŋ'thurra biyaka, märr ŋayi yurru djäma wiripukuma, märr yurru nhenydja nhäma dharaŋanna ŋunhimalayinydja. Biyaka waŋiya ŋäŋ'thurranydja birrka'mirriwuna ŋula nhäku,” bitjarra ŋayi Garray waŋananydja.


\par }{\PP \VS{12}Ga ŋayinydja buŋgawanydja waŋana bitjarra, “Yakana yurru ŋarra Garraynha ŋäŋ'thun ŋula nhäkunydja. Yakana yana ŋarra yurru gatjarr'yun waŋa Godnhanydja,” bitjarra.


\par }{\PP \VS{13}Ga ŋarranydja waŋana bitjarra, “Bitjan liŋgu nhe yukurra yolŋu'‐yulŋunhanydja dhuwala märr‐yawaryunmaramana, ga dhiyaŋunydja‐wala nhe yukurra Garraynhana märr‐yawaryunmarama.

\VS{14}Ŋayipina Godthuna yurru djäma wiripuyamanydja, märr nhenydja yurru dharaŋanna nhäma ŋunhimalayi. Dhuwalana yurru ŋunhi maḻŋ'thundja gam'. Miyalk yurru yuṯa wirrkuḻ yothu'mirriyirri, ga gurrukamanydja ŋayi yurru yothuny'tja ḏarramu, ga yäkunydja ŋayi yurru
\FTNT{†}{{\FR 7:14 }{\FT{Immanuel}}}Yimanyuwalnha, mayali' bitjan ‘Godtja dhuwala ŋilimurruŋgala.’

\VS{15-16}Ŋunhi ŋayi yurru ŋunhiyinydja yothu mukthun yana yutjuwaḻa, ŋayinydja yurru wäŋanydja maṉḏaku ŋurikiyi buŋgawawu maṉḏaku buwayakthirrina, wiraŋdhirrina yurru yolŋumiriwyirrina, ga nhumanydja yurru ŋunhi yolŋu walala mukthun yana nhina yukurra galŋa‐djulŋithirri nhäyu malaŋuyu dhiyaliyi wäŋaŋura.”




\par }\Chap{8}{\SH Marinydja bathalana yurru marrtji yukurra
\par }
{\SHB 8:5–22 (Big trouble is coming)
\par }
{\PP \VS{5}Ga biyapul ŋayi Garray ŋarrakala waŋana bitjarra,

\VS{6}“Dhuwalanydja walala yolŋu'‐yulŋu yakana ḏukṯuk dhiyakunydja gapuwu ŋunhi yukurra dhawaṯthun
\FTNT{*}{{\FR 8:6 }{\FT{8:6 Jerusalem}}}Djurutjalamŋuru, ga biyapul walala yukurra barrarirri ŋuriki märrma'wu buŋgawawu maṉḏaku, ga yakana walala yukurra märr‐nherraṉmirri ŋarrakalanydja.

\VS{7-8}Bala ŋarranydja yurru gäma buŋgawanha ŋurukuynha
\FTNT{†}{{\FR 8:7-8 }{\FT{8:7-8 Assyria}}}Yatjiriyawuynhana ga nhanŋu miṯtjinha miriŋunha, walala yurru marrtjinydja lili bitjanna bitjan ŋurruthinyarayu waṉḏirri ŋuli gapu mayaŋ'kurru, ga wäŋanydja yurru warrpam'nha gungamana ḻiw'maramana ŋuriŋi miriŋuyuna walalay.”


\par }{\PP \VS{9-10}Yo, nhumanydja dhuwali mulku'‐mulkuruna miṯtji gumurr‐ŋamathirrina yukurra marrtjinyarawuna ga bunharawuna ŋanapurruŋgu; nhuma yukurra guyaŋirri yanapi nhuma yurru djuḻkmarama ŋanapurrunha, yurru nhumanydja bini ŋunhi barrarinya muka, liŋgu nhuma yukurra waŋa dhäruknha waŋganynha, ga ḻiya‐ŋamaŋamayunminyarawuy nhumalaŋguŋu ŋunhi yätjnha yana ŋula nhäna, mayali'miriwnha, liŋgu Godtja dhuwala ŋanapurruŋgala warray gal'ŋu.


\par }{\PP \VS{11-12}Ga biyapul ŋayi Godthu yukurrana ḻakaraŋala ḏäl dhäruk, raypirri'yurruna ŋarranha bitjarra, “Yaka nhenydja marrtjiya munguyurra ŋunha wiripu‐guḻku'nhanydja yolŋu'‐yulŋunha goyurr, ga yaka barrariya ŋurikiyinydjayi nhäku malaŋuwu ŋunhi walala yukurra barrarirri ŋurikiyi.

\VS{13}Guyaŋiya muka ŋarranhanydja, ŋunhi ŋarrapi dhuwala Garray ganydjarr‐ḏumurrunydja wal'ŋu, ga biyapul ŋarra ŋarrapi yana gäna wal'ŋu ḏarrtjalk. Ŋarrakuna nhe yurru yuwalktja gal'ŋu rom‐wiyaṉiyirri.

\VS{14-15}Ŋarrapi yurru yana gunganharamirriyamanydja nhumalanha Yitjuralpuyŋunhanydja, yurru wiripunydja ŋunhi Djudawuy yolŋu'‐yulŋu yurru dhumbal'yunmirrina marrtji galkirrina bitjanna. Yo, miriŋunydja yurru marrtji ga mulkana garrpi'‐garrpiṉna walalanha, guḻku'nhana yurru marrtji gaṯmarama bala djaw'‐djawyunna.” Bitjarra ŋayi Garray waŋananydja.


\par }{\PP \VS{16}Yo, nhumanydja yurru ŋarrakalaynydja ŋunhi yolŋu'‐yulŋuyu dhäruktja dhuwalayi guyaŋirrina yukurra, yurru yakana yana ḻakaraŋanydja ŋunhi ŋayi Godthu wekaŋala ŋarranha.

\VS{17}Garraynydja ŋayipinydja djuḻuḻ'maranhamina ŋanyapinyay ŋayi ŋurikala yolŋu'‐yulŋuwalanydja, yurru ŋarranydja märr‐yuwalkthirri yukurra ŋayaŋu‐nherraṉmirri warray nhanukala.

\VS{18}Ŋarranydja dhuwala ga ŋarraku yumurrkuny'tja balanyarana bitjan nininyŋukunharana ḻuku‐nherraṉara Garraywuŋu, yolŋu'‐yulŋuwu Yitjuralpuyŋuwuna.

\VS{19}Walala wiripu‐guḻkuny'tja ŋuli waŋa bitjan warray, “Ŋilimurrunydja yurru waŋa dhä‐wirrka'yun ŋunhi galŋa‐mangaṯa'mirrinha yolŋu'‐yulŋunha ŋula nhänha warray; walala warray yurru ŋilimurruŋgunydja ḻakarama nhä yurru maḻŋ'thun yalala.” Yo, yaka yana nhuŋu manymak dhuwalinydja, ŋunhi nhe yurru waŋa rakunynhanydja yolŋunha guŋga'yunarawu walŋamirriwunydja.

\VS{20}Nhe yurru waŋanydja ŋanyapinyaynha Garraynha Godnhana yana guŋga'yunarawunydja. Mäkiri'‐witjurranydja waŋganygu nhanŋuway Garraywu yana, ga ŋäka ŋunhiyi bili ŋunhi ŋayi yurru marŋgikuma nhumalanha; yakana nhumalanha yurru ŋuriŋiyinydjayi ŋula yolthunydja guŋga'yun wo walŋakuma nhumalanha.


\par }{\PP \VS{21-22}Yo, ŋunhiyi yolŋu'‐yulŋunydja yurru mirithirrina wal'ŋu bitjan marrya'yirri, ŋayaŋu‐yätjthirrina manapan wirrkina, bala walala yurru maŋutji‐wulamanydja walalaŋguwaynhana buŋgawanha, ga ŋanyana Godnhana; nhinanydja walala yurru yukurra ŋunhilinayi warumukŋurana ŋunhilina, gunganhara ŋurikiŋi ŋayaŋu‐yätjthinyaramirriwuŋuna, liŋgu buku‐munha'yuna yurru ŋuriŋi ŋonuŋdhuna walalanha monyguma, bala walala yurru gundupumana yukurra birrka'mirrililina, yurru yakana walala yurru winya'yundja ŋuliŋuruyi mariŋurunydja ŋunhi yurru galki bunana walalaŋgu.




\par }\Chap{9}{\SH Ḻakarama yukurra ŋunhinhana ŋunhi ŋayi yurru dhawal‐wuyaŋirri buŋgawa
\par }
{\SHB 9:1–7 (The future king)
\par }
{\PP \VerseOne{1}Yo, ŋäthilinydja ŋunhinydja walala yukurranha ŋuli yolŋu'‐yulŋuyu ḻakaranha ŋunhiyi ŋaraka wäŋa
\FTNT{*}{{\FR 9:1 }{\FT{Zebulun}}}Djapalan ga
\FTNT{†}{{\FR 9:1 }{\FT{Naphtali}}}Napali yätj ḻakaranhana, ga yalalanydja walala yurru yukurra ḻakarama ŋunhiyi ḻatju' ḻakaramana dhikana, beŋuru gapuŋuru moṉukŋurunydja, ga bala
\FTNT{‡}{{\FR 9:1 }{\FT{Jordan}}}Djodanlilina mayaŋ'lili, yanana liŋgu ga ŋunhana‐wala
\FTNT{§}{{\FR 9:1 }{\FT{Galilee}}}Galalilili wapthun, ŋunhi yukurra mulkuru yolŋu walala nhina.


\par }{\Q \VS{2}Ŋunhiyinydjayi yolŋu walala nhinanha ŋuli yukurranha bukumunha'ŋurana,

\par }{\QB bala walala nhäŋala biyapul'nha gal'ŋu bathalana djarraṯawun';

\par }{\Q ga dhiyaŋunydja‐wala ŋuriŋiyi djarraṯawun'thu yukurra räkukumana walalanha warrpam'nha.


\par }{\Q \VS{3}Garray, nhenydja ŋunhi ŋayaŋu‐ŋamathaŋala walalanha, ŋunhi nhe bitjarrayi djäma ŋamathaŋala,

\par }{\QB wirrki yana walala wokthundja yukurra märr‐yiŋgathirrinydja manapan,

\par }{\QB bitjanna bitjan ŋuli yolŋu walala gumurr‐roŋiyirri yukurra goŋ‐dhawurrŋamirri walala goŋmirriyirri dhika wal'ŋu ŋulaŋuru dhuḻpu'‐wulanharaŋuru.


\par }{\Q \VS{4}Walalanha yukurrana monyguŋalanydja ṉiṉ'ṉiṉmaraŋala ŋonuŋdhuna gänharayu,

\par }{\QB yurru nhenydja dhawaṯmaraŋala warray walalanha beŋuruyi;

\par }{\Q Ŋayaŋu‐yätjkunhana walalanha ŋuli yulŋunydja ŋula nhäyuna,

\par }{\QB yurru nhenydja djuḻkthurruna warray ŋurikinydja walalaŋgu, ŋunhi walala yukurrana ŋayathaŋala walalanha baṯ bitjarra,


\par }{\Q \VS{5}ga yuwalk yana nhe yurru baḏuwaḏuyundja ŋunhiyi miriŋunhanydja ŋuriŋiyi gurthayuna,

\par }{\QB warrpam'thunna yana buwayakkumana yurru.


\par }{\Q \VS{6}Liŋgu yothu' warray dhawal‐wuyaŋina ŋanapurruŋgunydja guŋga'yunarawu,

\par }{\QB liŋguna ŋunhi nhe wekaŋalanydja ŋanapurruŋgu ŋunhiyina ḏarramunhana,

\par }{\QB ga ŋayina yurru ŋurruŋu buŋgawanydja ŋanapurruŋgu.

\par }{\Q Ŋayinydja yurru ŋunhi yäkunydja guḻku', balanyara bitjan “Manymak Guŋga'yunaramirri”,

\par }{\QB ga wiripunydja ŋayi yäku “Ḻiya‐djambatj gal'ŋu Marŋgikunharamirri,”

\par }{\QB ga “Ganydjarr‐ḏumurru God Waŋarr,”

\par }{\QB ga “Walŋa‐ḏikṯik Gunhu' God,”

\par }{\QB ga wiripunydja yäku “Ŋurruŋuna wal'ŋu Romgu Ŋayaŋu‐yal'yunaramirriwuna,”

\par }{\QB balanyarayi ŋayinydja ŋunhiyinydja yolŋu.


\par }{\Q \VS{7}Ga romdja nhanŋu yurru mirithirrina ŋuthan wal'ŋu bena‐wala, birrŋ'thunna yukurra yurru,

\par }{\QB ga yolŋunydja walala nhanŋu yukurra yurru nhina ŋunhilina ŋayaŋu‐yal'yunaramirriŋurana gupaḏalnha-wala‐yana;

\par }{\QB nhinanydja ŋayi yukurra yurru buŋgawana wal'ŋu ŋayi, dharapulŋura ŋunhilina buŋgawawala
\FTNT{*}{{\FR 9:7 }{\FT{David}}}Daypitkalana,

\par }{\QB ga gämanydja ŋayi yukurra yurru yolŋu'‐yulŋunhanydja dhunupa'kurruna yana dhukarrkurrunydja.

\par }{\Q Bitjan liŋgu ŋayi yurru djämanydja nhä ŋunhi dhunupa wal'ŋu,

\par }{\QB liŋgu dhiyakuyi ŋayi God Waŋarrnydja ḏukṯuk yuwalktja gal'ŋu,

\par }{\QB ga yuwalk yana yurru maḻŋ'thundja bitjandhiyi Garraywuŋu Godkuŋu yana djämawuynydja.




\par }\Chap{11}{\SH Yolŋu yurru nhina yukurra wapurarrnha mäwaya'ŋurana
\par }
{\SHB 11:1–9 (The peaceful kingdom)
\par }
{\PP \VerseOne{1}Yo,
\FTNT{*}{{\FR 11:1 }{\FT{David}}}Daypitkuŋunydja mala‐wunharawuy yurru balanyarana bitjan dharpa gulkthunarawuy dhuḏi‐wumbunhara yana, yurru ŋuliŋuruyi ŋunhi gulkthunaraŋurunydja ŋayi yurru biyapul dhamany'tjun, yuṯana dhawaṯthun yurru, yuṯana ŋayi yurru buŋgawa walma ŋuliŋuruyi Daypitkalanydja yarraṯaŋuru mala‐wunharawuy.


\par }{\Q \VS{2}Ŋunhiyi yuṯanydja yurru buŋgawa bitjan ḻiya‐djambatjnha ŋayi,

\par }{\QB ga marŋgina ŋayi biyapul'nha wal'ŋu,

\par }{\QB liŋgu Garraywunydja yurru ŋunhi Birrimbirrnydja walŋanydja nhinana yukurra ŋunhili nhanukala.

\par }{\Q Yuwalk gal'ŋu yana ŋayi yurru Godku marŋgiyirrinydja,

\par }{\QB ga märr‐ŋal'yun ŋayi yurru yuwalkkuma nhanukala,

\par }{\Q bala ŋayi yurru gämana yolŋu'‐yulŋunhana yukurra ŋamathamana,

\par }{\QB ga marŋgikumana ŋayi yurru yukurra walalanha dhunupakumana wal'ŋu yana.


\par }{\Q \VS{3-4}Yanana ŋayi yurru marrtjinydja yukurra nhanukalaynha Garraywalana gatjaḻkurrunydja‐wala,

\par }{\QB liŋgu ŋayi djäl ŋayi yurru dhäruk‐märrama ŋanyapinyay yana waŋganynha.

\par }{\Q Ŋayi yurru mala‐yarr'yundja yolŋu'‐yulŋunhanydja ŋamathama yana dhunupa wal'ŋu, rom‐waŋganydhirri yana,

\par }{\QB ga gali'lilinydja ŋayi yurru wapthun ŋurikala ŋurruwuykkala wal'ŋu yolŋuwala ga goŋmiriwŋura ŋunhi,

\par }{\QB ŋunhiyinhana ŋayi yurru guŋga'yundja.

\par }{\Q Ŋayi yurru dhäruknha waŋanydja yana waŋganynha,

\par }{\QB bala ŋunhinydja dhuwurr‐yätjnhanydja yolŋunha yurru dhä‐ḏir'yunna, rakunydhirrina yurru.


\par }{\Q \VS{5}Liŋgu bitjan liŋgu ŋayi yurru djämanydja nhä ŋunhi dhunupa ga ŋamakurru' Godkala maŋutjiŋura.


\par }{\Q \VS{6-7}Yo, ŋulinyaramirriyuyinydjayi dhuwala munathany'tja wäŋa yurru wiripuŋuyirrina ŋanydjaḻa'yunna,

\par }{\QB bitjan liŋgu wapurarryirrina warrpam'nha yurru marimiriwnha nhämiriwnha.

\par }{\Q Yo, maṉḏa yurru wäyin maṉḏa wakinŋu wuŋgan ga läm, maḏakarritj ga boḏiny nhina‐dharra rrambaŋina yurru,

\par }{\QB ŋaḻwa'yunna maṉḏa yurru yana ḻundu'manydjina,

\par }{\Q ga yothu' buliki' ga läyin, maṉḏa yurru ḻuka marrtji ŋatha rrambaŋina yana mulmunydja,

\par }{\QB ga yumurrku' yurru yolŋu walala djäkanydja yukurra ŋurikiyi wäyingu.

\par }{\Q Yo, ŋuriŋiyinydjayi maḏakarritjthunydja wäyindhu malaŋuyu yurru ḻuka marrtji mulmuna,

\par }{\QB bitjan yana liŋgu bitjan ŋuli buliki'yu ḻuka,

\par }{\QB yakana walala yurru buma yolŋunha wo wiripuŋunha wäyinnha.


\par }{\Q \VS{8}Ga ŋuli yurru yothu' ŋaḻwa'yun nhina galki bäpiwalanydja,

\par }{\QB ŋuriŋi bäpiyunydja yurru yakana ḻäwuma ŋunhiyi yothu'nha.


\par }{\Q \VS{9}Ŋunhi yurru ŋayi ŋunhiyinydjayi buŋgawa nhina yukurra ŋunhiliyinydja bukuŋura
\FTNT{†}{{\FR 11:9 }{\FT{Jerusalem}}}Djurutjalamdja wäŋaŋura,

\par }{\QB yakana yurru ŋula yol yolŋu ga wäyin burakirrinydja ŋulinyaramirriyu ŋula nhäyu,

\par }{\QB ga yakana yurru ŋula yolthu djäma yätjkumanydja, yätjtja ŋunhili.

\par }{\Q Liŋgu bukmaknha yurru miṯtji bukmakŋurana wäŋaŋuranydja buku‐ḻiw'marama marŋgiyirrina nhanŋu Garraywu,

\par }{\QB liŋgu bukmak yurru dhuwala buku‐ḻiw'marama wäŋanydja monyguma yukurra ŋuriŋina bili nhanukala ḻatju'yuna dhikana wal'ŋu.




\par }\Chap{12}{\SH Dhuwalanydja manikay wokthunarawuna ŋilimurruŋgalaŋuwu Walŋakunharamirriwu
\par }
{\SHB 12:1–6 (Song of praise to God our Saviour)
\par }
{\PP \VerseOne{1}Yo, yalalaŋumirriyunydja ŋunhinydja yolŋu'‐yulŋu yurru miyaman dhuwalana manikay gam'.

\par }{\Q “Garray, ŋarra yurru wokthunna nhuŋu.

\par }{\Q Ŋäthilinydja ŋunhinydja nhe ŋaramurryina ŋarraku,

\par }{\QB yurru dhiyaŋunydja‐wala ŋunhiyi ŋaramurrnydja ŋanydjaḻa'yurrunana,

\par }{\QB bitjarra nhe ŋarranha marrparaŋ'kuŋalana.


\par }{\Q \VS{2}Godtja ŋunhi ŋarraku walŋakunharamirri,

\par }{\QB ŋarra yurru ŋayaŋu‐nherraṉmirrinydja nhanukalaynha yana, ga yakana barrarirri.

\par }{\Q Garraynydja dhiyalaŋumina gay' ŋarrakala ŋayaŋuŋurana,

\par }{\QB ga ŋayina ŋarraku ganydjarrnydja;

\par }{\Q ŋarraku ŋayaŋunydja djulŋithirri yukurra miyamanna,

\par }{\QB liŋgu ŋayi ŋarranhanydja walŋakuŋala.


\par }{\Q \VS{3}Ŋayaŋu‐djulŋithirrina ŋarra ŋuli wurkthundja ŋunhiyi walŋanydja gapu, ŋunhi wekanhara nhanukuŋuwaynha yana Garraywuŋuna,

\par }{\QB liŋgu ŋayipi ŋarraku walŋakunharamirrinydja.”


\par }{\PP \VS{4}Yo, ŋuriŋiyinydjayi waluyu nhuma yurru waŋa bitjan,

\par }{\Q “Wokthurrana walala Garraywu. Wäthurra nhanukala, ga ŋayinydja yurru nhuna guŋga'yunna.

\par }{\QB Ḻakaraŋa birrka'mirriwana yolŋu'‐yulŋuwanydja nhaltjarra ŋayi Garrayyu djäma ŋamakurru' wal'ŋu.

\par }{\QB Ḻakaraŋanydja ŋanya biyaka nhäyinyara ŋayi, biyapul wal'ŋu bathala.


\par }{\Q \VS{5}Buku‐ŋal'yurranydja manikayyu manaparra nhanukala Garraywalanydja,

\par }{\QB liŋgu yuwalk yana ŋayi djämanydja mirithirri wal'ŋu, ḻatju' dhika ŋanya;

\par }{\Q bukmak dhuwala munatha' wäŋa ḻiw'marama yurru yolŋu'‐yulŋunydja wokthun nhanŋu yäkuwunydja ŋunhi ŋayi bathala yäku.


\par }{\Q \VS{6}Nhuma yolŋu'‐yulŋu ŋunhi nhuma
\FTNT{*}{{\FR 12:6 }{\FT{Jerusalem}}}Djurutjalambuy, ma' yiŋgathiya biyakana Garraywu,

\par }{\QB miyamalana manikaynha wokthurrana manaparra,

\par }{\QB liŋgu Garray Godtja biyapul warray dharrpal wal'ŋu nhumalaŋgu,

\par }{\QB ga nhinanydja ŋayi yukurra dhuwali ṉapuŋga'na nhumalaŋgala.”




\par }\Chap{14}{\SH Dhä‐ḏir'yunara ŋuriki yätjku buŋgawawu
\par }
{\SHB 14:1–22 (Judgement on the wicked king)
\par }
{\PP \VerseOne{1}Yo, Garraynydja yurru biyapul ŋayi mel‐wuyun nhanukalayŋuwu ŋayi yolŋu'‐yulŋuwu
\FTNT{*}{{\FR 14:1 }{\FT{Israel}}}Yitjuralwunydja, biyapul walala yurru nhinayi yukurra nyeyalŋuranydja nhanukala; nhinanydja walala yurru yukurra walalaŋgalay walala wäŋaŋuranydja, ga walala yurru mulkurunydja yolŋu marrtji, ga nhinana walalaŋgala ŋunhiliyi, ḻunduthirrina walalaŋgu.

\VS{2}Guḻku'yuna yurru miṯtjiyu bäpurru'yu guŋga'yundja yukurra walalanha Yitjuralnhanydja, märr yurru walala gumurr‐roŋiyirri walalaŋgalay walala wäŋalili, ga ŋunhiyi mulkurunydja walala yolŋu'‐yulŋu yurru djämamirrina Yitjuralwunydja. Yo, ŋunhiyi walala miṯtji ŋunhi walala ŋuli yukurranha buŋgawayinya Yitjuralwu bäpurru'wu ŋäthili, walalanydja yurru ŋunhiyinydja walala goŋŋura walalaŋgalana Yitjuralpuyŋuwalana, ga Yitjuralnha yurru walalaŋgunydja buŋgawa.


\par }{\PP \VS{3}Yitjural, nhumanydja ŋunhi wirrki yana ŋayaŋu‐yätjthina ŋuriŋi warwuyunarayunydja, bitjarra nhuma barrarinana yukurrana, bala nhuma yukurrana wirrkina wal'ŋu yanana djämanydja ŋurikiyi yätjku buŋgawawu, bitjana ŋayi ŋuli ḏapṯapmaranhana raki'yuna nhumalanha, ga yakana djuy'yunanydja. Yurru ŋayinydja yurru Godthunydja nhumalanha dharraḏakuma warray, dhawaṯmarama warray ŋuliŋuruyi nhanukalanydja goŋŋuru, bala nhuma yurru nhinana yukurra ganydjarrnha nhanukalana nyeyalŋura ga djäkaŋura.

\VS{4}Ŋulinyaramirriyunydjayi nhuma yurru yukurra warku'yunna ŋunhi miriŋunhanydja buŋgawanha
\FTNT{†}{{\FR 14:4 }{\FT{Babylon}}}Bapilunbuyŋunhanydja, waŋa nhuma yurru yukurra bitjanna,

\par }{\Q “Way, ŋunha buŋgawanydja yupthurrunana liŋguna,

\par }{\QB yakana ŋayi yurru biyapulnydja muŋdhun yukurra binydjitjkuma ŋula yolnha yolŋunha,


\par }{\Q \VS{5}liŋgu ŋayi Garrayyunydja liŋguna bakmaraŋalana ŋunhi nhanŋu mirithirrinydja yätjtja ganydjarr,

\par }{\QB yakana yana biyapulnydja ŋayi yurru ŋula yolku buŋgawa.


\par }{\Q \VS{6}Bitjanna liŋgu ŋayi ŋuli bunha yolŋu'‐yulŋunhanydja ŋayaŋu‐yätjkunhana;

\par }{\QB bukmak ŋunha bäpurru'nha ga bäpurru'nha ŋayi yukurrana ŋayathaŋala baṯ bitjarrana, garrpirana walalanha.


\par }{\Q \VS{7}Yurru dhiyaŋunydja‐wala bukmak dhuwala wäŋa buku‐ḻiw'marama yukurra nhina wapurarrŋurana, marimiriwnha nhämiriwnha,

\par }{\QB ga bukmak yolŋu walala yukurra märr‐yiŋgathirrina miyamana‐wala manikaynha yana galŋa‐djulŋithirrina.


\par }{\Q \VS{8}Ŋunha dharpa malanha djaka' weyindja yukurra wokthunna märr‐yiŋgathirrina,

\par }{\QB liŋgu ŋunhinydja buŋgawanydja bathalanydja gal'ŋu liŋguna yupthurrunana,

\par }{\Q yakana yurru ŋayi ŋula yol yolŋu marrtji goŋ‐ḏakul'mirrinydja,

\par }{\QB ga djatthun yurru ŋunhiyi galkinyamarama biyapulnydja,

\par }{\QB liŋgu ŋayinydja bena‐wala wiḏi'yurrunana.”


\par }{\PP \VS{9}Yo, nhe ŋunhi, ŋunhi nhe mirithirri yätj gal'ŋu buŋgawa, bukmak ŋunhi wäŋa rakunymirriwunydja gumurr‐ŋamathirri nhuŋu yukurra märranharawuna. Ŋunhinydja walala ŋunhi walala yukurrana nhinana be buŋgawamirri gal'ŋu dhiyala munatha'ŋura, ŋunhiyinydja walalanydja rakunymirriwalana yukurra galkun nhuŋu, dhukarr‐nhämana yukurra nhuŋu bunanharawuna.

\VS{10}Ga yatjundja walala yukurra gawaw'yundja nhuŋu bitjanna, “Way nhenydja dhuwala yalŋgina, ganydjarrmiriwnha nhe, balanyarana liŋgu bitjan ŋanapurru.

\VS{11}Yo, nhenydja ŋuli yukurranha nhinanha dhika ḻatju'ŋura wal'ŋu, ga bukmak ŋunhi yolŋunydja walala nhuŋu yukurrana märr‐ŋal'yurrunana ŋula nhäyuna manikayyu, yurru dhiyaŋunydja‐wala nhe ŋunhi rakunynha, nhe yukurra ŋorranydja dhuwala warrpam'nha rumbalnydja nhe barrpa'wuŋuna ŋäkirrmaranhara.”


\par }{\PP \VS{12}Way buŋgawa, nhenydja be yäku Baṉumbirr Djaḏaw'yunaramirri, yurru yupthurrunana nhe yulŋunydja beŋuru djiwarr'ŋurunydja. Ŋäthilinydja ŋunhinydja nhe bumara marrtjina yolŋu'‐yulŋunha miṯtjinha, yurru Godthunydja nhuna ḏupthurruna warray munatha'lilina.

\VS{13}Waŋananydja nhe yukurrana ŋayaŋuyunydja nhokalay nhe, ga guyaŋina nhe yukurrana bitjarra, “Ŋarranydja yurru marrtji bala djiwarr'lili, ŋunhana‐wala yana bena‐wala garrwarlilina; ŋunhalayina ŋarra yurru yukurra nhinanydja ŋurruŋuna wal'ŋu buŋgawana bukmakkuna djiwarr'wuywu malaŋuwu.

\VS{14}Marrtjinydja ŋarra yurru be‐wala yana djuḻkmarama waŋupini'nhanydja ŋunha gal'ŋu, ga nhinanydja ŋarra yurru yukurra bitjan buŋgawana bathalana, bitjan Godnha yana ŋayipina.” Ga bitjana nhe bini ŋunhi yulŋunydja garrwarkunhaminyanydja nhunapinyay nhe,

\VS{15}yurru Godthunydja nhuna ŋurrkaŋala warray ŋunha‐wala ŋunhina rakunymirriwalana wäŋalili, dhikana yana ŋoylilina munatha'lilina ŋarŋgalilina.


\par }{\PP \VS{16}Yo, ŋunhayinydjayi rakunymirriwalanydja dhikanydja wäŋaŋura, yolŋuyu walalay yurru nhuna yukurra nhämana dharr bitjanna, ga waŋanydja walala yurru bitjanna, “Dhiyaŋunydja gay' yolŋuyu ŋunha munathany'tja wäŋa gur'kuryunmaraŋalana, ga bukmak wäŋanydja beyaṉiyinana nhanŋu.

\VS{17}Ŋayinydja baḏuwaḏuyurruna warrpam'thurrunana ŋunha munathany'tja wäŋa, bala wäŋanydja ŋunha ganbarkthinana, baṉḏanydhinana räwakthinana. Ga bitjarrayi liŋgu ŋayi yolŋunhanydja walalanha yukurrana garrpira baḏak, mel‐wuyunaramiriwnha ŋayinydja, yakana ŋayi dharraḏakuŋala walalanha, ga djuy'yurruna yära bäyŋuna.”


\par }{\PP \VS{18}“Yo, bukmak ŋunhi buŋgawa walala dhiyakuy munatha'wuynydja ŋorra marrtji moluŋuranydja ḻatju'mirriŋurana dhikana wal'ŋu yanana,

\VS{19}yurru nhuŋunydja rumbal yukurra yurru ŋorra warraŋul warray, baṉarra'ŋura warray ga barrpa'na binydjitjnha, yakana nhuna ŋula yolthu dholkuŋalanydja rumbalnydja nhuna, yana nhe yukurra ŋorranydja mukthunna yana ŋurikalana walalaŋgala dhambay, ŋunhi walala murrmurryurruna marrtjina mariŋura.

\VS{20}Yakana yurru nhuŋu yol marr‐ŋal'yundja ga guyaŋirrinydja nhuna, liŋgu nhe baḏuwaḏuyurruna wäŋa ŋunhiyi nhuŋuway, ga bumara nhe dhawar'maraŋala yolŋu'‐yulŋunha nhuŋuway.


\par }{\PP \VS{21}“Yo, buŋana murrkay'kuŋana gäthu'mirriŋunha walalanha ŋurikiyinydjayi yätjkunydja buŋgawawu, liŋgu ŋunha bäpa'mirriŋunydja walalaŋgu mirithirrina yanana yätjnha nyalmirina; yaka yurru ŋurikiyinydjayi gurruṯu'mirri walala biyapul gaŋgathirri marrtji, ga yakana yurru walalaŋgala dhuwala munatha' biyapulnydja goŋŋura.

\VS{22}Yo, ŋarranydja yurru buma dhawar'yunmaramana yana ŋunhiyi wäŋanha ŋuriki buŋgawawunydja, ga yakana yurru nhanŋu ŋula waŋgany yothu walŋathirrinydja.” Ga bitjarrayina ŋayi Garray waŋananydja.




\par }\Chap{30}{\SH Yakana nhumalanha yurru ŋula yolthunydja walŋakuma
\par }
{\SHB 30:1–18 (No‐one else can help you)
\par }
{\PP \VerseOne{1}Yo, bitjarra ŋayi Garray waŋananydja, “Marinydja yurru marrtji biyapul'nha wal'ŋu bathalana ŋurikinydja walalaŋgu ŋaḻapaḻmirriwu yolŋu'‐yulŋuwu ŋunhi walala yukurra ŋapa‐nherraṉmirri ŋarraku; walala yukurra malthun romgunydja ŋurikina ŋunhi yakana ŋarrakuŋu rom ŋunhi nherraṉara, yakana walala ḏukṯuk ŋarrakalaŋuwunydja romgu, yana walala yukurra ḏukṯukthirrinydja waŋgany‐manapanminyarawunydja wiripuŋwuna miṯtjiwu bäpurru'wu, ga ŋunhiyinydja bitjan walala yukurra bukulili ŋal'‐ŋalmaramana bala yätjnhana romnha.

\VS{2}Yakana walala waŋana ŋarranha dhä‐wirrka'yurruna bitjarranydja, ‘Garray, yolthu yurru ŋanapurrunha guŋga'yundja?’ bitjarranydja. Dhunupana yana walala marrtjinanydja
\FTNT{*}{{\FR 30:2 }{\FT{Egypt}}}Yetjiplilina, bala waŋana bitjarrana, ‘Way, guŋga'yurra ŋanapurrunha.’ Walalanydja märr‐nherraṉmirri yukurra ŋunha Yetjippuyŋuwalana buŋgawawala, guyaŋirri yukurra yanapi ŋayina yurru guŋga'yun gunganhamirriyama walalanhanydja.

\VS{3}Yurru bäyŋu warray. Ganydjarrmiriwnha ŋunha ŋayinydja; yakana ŋayi yurru guŋga'yun ga walŋakuma walalanha, yana walala yurru gorana yulŋunydja.

\VS{4-5}Liŋguna wiripu‐guḻkuny'tja nhumalaŋgu dhäwu'mirri marrtjinana Yetjiplilina, ŋäŋ'thun yurru guŋga'yunarawuna, yurru ŋuriŋiyi yolŋu'‐yulŋuyu Yetjippuyŋuyunydja yurru bäyŋuna nhumalanha guŋga'yundja; yakana walala yurru walŋakuma nhumalanha, yana nhuma yurru gorana, ga wiripuŋuyunydja yolŋu'‐yulŋuyu nhumalanha yurru warku'yunna.

\VS{6-7}Yo, walala ŋal'‐ŋalmaranhamina marrtjina walalaŋgalay yarraman'lilina malanyŋulili, wapmaraŋalanydja marrtjina ḻatju'mirri dhika mel‐wiḏi'mirri girriny'tja. Marrtjinanydja walala yukurrana be maḏakarritjkurru yana wäŋakurrunydja, ŋuliwitjarrana yana ŋunhi wakinŋu wäyin ga bäpi malanha ŋunhilimiyi wäŋaŋura, ga wekamanydja walala yurru ŋunhiyi malanha mundhurrnydja Yetjippuyŋuwuna ŋuriki buŋgawawu. Yurru Yetjiptja ganydjarrmiriw warray, nhäŋiniŋ'mirri warray.” Ga bitjarra ŋayi Garray waŋananydja.


\par }{\PP \VS{8}Godthu ḻakaraŋala ŋarraku, ŋarra yurru dhuwalayi dhäruktja wukirri djorra'lilina, märr yurru bukmaknha yolŋu walala marŋgithirrinydja ŋunhi walalanydja mirithirrina gal'ŋu yätjmirri yolŋu'‐yulŋu.

\VS{9}Bitjanna liŋguna walala yukurra ŋapa‐wekamanydja Garraywu, ga bitjandhi liŋgu waŋa yukurra ḻakarama bothirrinydja. Ŋayinydja bini ŋunhi walalanha marŋgikunha muka ŋamathanha wal'ŋu, yurru yaka warray walalanydja mäkiri'‐witjurruna nhanŋu, yaka walala ḏukṯukthina ŋänharawu Godkalaŋunydja dhärukku.

\VS{10}Walala waŋa yukurra mukmarama Godku djawarrkmirrinha walalanha bitjan, “Way mukthurra, yaka ŋanapurrunha yukirriya ŋoy‐wulaŋa ga yätj‐ḻakaraŋa, yaka ḻakaraŋa ŋanapurrunhanydja nhä ŋamakurru' ga yätj. Biyaka ŋamathaŋa dhäruk waŋiya gurrum' wal'ŋu yana, märr ŋanapurrunydja yurru mäkiri'‐witjun muka nhumalaŋgu.

\VS{11}Gatjuy yarrkthurrana biyakana, yakana gulmaraŋa ŋanapurrunha. Ŋanapurrunydja yakana ḏukṯuk ŋanapurru yurru ŋäma ŋunhiyi be nhä ḏarrtjalknhanydja wal'ŋu Godnha,” bitjanna walala yukurra waŋanydja.


\par }{\PP \VS{12}Yuwalk muka Godtja djeŋarra' ŋayi ḏarrtjalk wal'ŋu, ga bitjan ŋayi yukurra waŋanydja, “Nhumanydja yakana ŋuli mäkiri'‐witjun ŋarraku dhärukku. Nhe ŋuli guyaŋinyamirri yanapi nhe yurru nhina yukurra walŋa ŋuriŋiyi nhokalay be ganydjarryu ga ḻiya‐djambatjthinyarayu gaḏamandhunydja be.

\VS{13}Yo, nhumanydja dhuwala mirithirrina yana yätjnha gal'ŋu, balanyarana biyaku ŋuli ḻoḻu be‐wala dhiŋgi, yurru ḻiḻ'yunarana ŋunhiyi yulŋunydja, djetjimirrina, galki yurru ŋunhiyi burrul'yunna yulŋunydja.

\VS{14}Ŋayi ŋuli dhoḻunydja ŋunhi rupa djämawuy ḏaw'‐ḏaw'yunna, muṉguythirrina warrpam'nha, ga galki nhumanydja yurru bitjandhiyina buḻwaŋ'thunna.”


\par }{\PP \VS{15}Yo, bitjan ŋayi Garray God yukurra waŋanydja, Yitjuralwunydja ŋunhi ḏarrtjalktja Waŋarr, “Go, roŋiyiyana lili walala ŋarrakalana, ga ŋarranydja yurru nhumalanha walŋakumana; märr‐nherraṉmiya ŋarrakala, märr nhumanydja yurru nhina wuṉḏaŋarrnha, gunganharawuyyu ŋarrakalana.”

\VS{16}Yurru nhumanydja waŋana yaka'yurruna warray, bitjarra warray, “Dhuwala ŋanapurruŋgunydja yarraman' malanha ḏälmirri mirithirri, ŋanapurru yurru gundupuma yana ŋulaŋuru miriŋuwalanydja,” bitjan. Ga yuwalk nhuma yurru gundupumanydja, liŋgu nhumalanha yurru ŋuruŋu miriŋuyunydja ŋupanna‐wala yana waṉḏinyamaramana. Nhumanydja guyaŋirri yukurra yanapi nhuma yurru walŋakunharamirri nhumalanhay nhuma, yurru bäyŋu warray.

\VS{17}Guḻku'na nhuma yurru gundupumanydja ŋunhi nhuma yurru nhäma waŋganynhanydja ŋula miriŋunha, ga ŋunhi nhuma yurru nhäma ŋula märr‐ḻurrkun'nha, bala nhumanydja yurru barrkuwatjthirrina gundupumana, bukmaknha nhuma yurru gundupumana, ga waŋganynha yukurra yurru ŋunhina liŋgu dhomala'na dhärranydja ŋunhiliyi bukuŋuranydja.

\VS{18}Yurru Garraynydja nhumalaŋgu galkunna yukurra roŋinyarawuna bilyunarawu nhanukalana, ga ŋunhi nhuma yurru bilyundja nhanukala, ŋayinydja yurru märrama nhumalanha mel‐wuyunaramirriyuna. Ŋayinydja ŋayaŋu‐dhunupa warray wal'ŋu, rom‐waŋgany warray, ga djämanydja ŋayi yurru dhunupa wal'ŋu yana, yuwalk yana ŋayi yurru guŋga'yun goŋmirriyama ŋunhinhanydja walalanha ŋunhi walala yurru märr‐nherraṉmirri nhanukala.




\par }\Chap{35}{\SH Godkunydja dhukarr ḏarrtjalk wal'ŋu dhika yol‐wapthunamiriw
\par }
{\SHB 35:1–10 (God’s way of holiness)
\par }
{\Q \VerseOne{1}Yo, ŋunha ŋanhdharktja wäŋa yurru djulŋithirrina wal'ŋu,

\par }{\QB ga wurrki yurru ŋuthan ḻatju'thirrina dhikana ŋunhiliyi gawarrka'ŋuranydja wäŋaŋura.


\par }{\Q \VS{2}Ŋunhiyi räwak wäŋa yurru dhika mulkuruyirrina dhapirrkthirrina,

\par }{\QB ga gawarrka' ŋunhiyi wäŋa yurru miyamanna yukurra galŋa‐djulŋithirrina goŋmirriyirrina wal'ŋu,

\par }{\QB liŋgu mulmu ga dhika nhä borum yurru ŋuthanna dhika ḻatju'yirrina wal'ŋu borummirriyirrina.

\par }{\Q Ga bukmakthu yolŋuyunydja yurru nhämana ŋunhiyi ḻatjuny'tja ŋanya ganydjarr Godkunydja ŋunhimalayi,

\par }{\QB ŋunhi ŋayinydja ḻatju' wal'ŋu yana,

\par }{\QB ga djämanydja ŋayi ŋuli mirithirri ŋamakurru' wal'ŋu.


\par }{\Q \VS{3}Wiripunydja mak nhe ŋuli märr‐yawaryunna ŋuriŋi djämayu mirithinyarayu,

\par }{\QB ga wiripunydja mak nhe ŋuli märr‐yawaryun liŋgu ŋuriŋi ŋunhi nhe ŋuli bukumirriyama märr‐weyinmirri,

\par }{\QB ga märr‐weyin nhe yukurrana galkurruna.

\par }{\Q Yurru mukthurra yana märr‐yuwalkthiya yulŋunydja ga wuṉḏaŋarrthiya,

\par }{\QB ga yakana gulyurra gandarrŋura, ga märr‐yawaryurranydja.


\par }{\Q \VS{4}Ḻakaraŋa ŋuripanydja yolŋuwa ŋunhi ŋayi ŋuli ŋayaŋu märr‐yalŋgi'thirri,

\par }{\QB ḻakaraŋa nhanbala biyaka, “Way, dhärriya wuṉḏaŋarrthiya yana, ga yakana barrariyanydja.

\par }{\QB Galki nhuŋu Godtja yurru bunana.

\par }{\Q Ŋayi yurru dhä‐ḏir'yunna yana ŋunhi miriŋunhanydja nhuŋu,

\par }{\QB yurru nhunanydja ŋayi yurru walŋakuma warray.”


\par }{\BB \par }
{\Q \VS{5}Yo, bambayyunydja yurru yolŋuyu nhämana,

\par }{\QB ga mäkiri'miriwyunydja yurru ŋämana.


\par }{\Q \VS{6}Ga ŋayinydja yurru ŋunhi bundhurrnydja yolŋu wapthu'‐wapthunna yukurra giritjirrina,

\par }{\QB ga ŋunhinydja dhärukmiriwnydja yolŋu yurru yukurra miyamanna ŋayaŋu‐djulŋithirrina goŋmirriyirrina,

\par }{\Q Liŋgu ŋunhalayi ŋanhdharkŋuranydja gawarrka'ŋuranydja yurru gapu walmana yukurra dhawaṯthunna,

\par }{\QB bala yurru ŋunhiyi gapunydja waṉḏirri mayaŋ'‐mayaŋdhirrina ŋuliwitjan baṉḏanygurrunydja räwakkurrunydja wäŋakurru.


\par }{\Q \VS{7}Ga ŋunhi gorrmurnydja yurru munatha' ŋulwitjthirrina, liŋgu ŋuriŋi gapuyuna,

\par }{\QB ga ŋanhdharktja ŋunhiyi wäŋa yurru ŋoy‐yal'yunna gapuyu ŋuriŋiyina.

\par }{\Q Ŋunhi yukurrana wakinŋu wäyin nhinana, ŋunhiyinydja wäŋa yurru wiripuŋuyirrina mulkuruyirrina,

\par }{\QB yuṯayirrina dhikana wal'ŋu gapu‐mäypamirriyirrina.


\par }{\BB \par }
{\Q \VS{8}Ga dhukarrnydja yurru ŋorra marrtji ḻatju'na dhikana ŋanyana,

\par }{\QB ga yäkunydja ŋunhiyi dhukarrnydja “Ḏarrtjalknha wal'ŋu Godku, yol‐wapthunamiriwnha.”

\par }{\Q Yakana yurru yolŋu ŋayaŋu‐dhukun'mirrinydja yukurra marrtji ŋuliwitjandhiyi dhukarrkurru,

\par }{\QB ga yakana yurru ŋunhi yolŋu ŋäṉarr‐djarrpiny'tja marrtji yukurra ŋuliwitjandhiyi.


\par }{\Q \VS{9}Yakana yurru wakinŋuyu wäyindhu yolŋunha buma ŋunhilinydja dhukarrŋura,

\par }{\QB ŋunhi walala yurru yolŋu walala yukurra marrtji ŋuliwitjandhiyi;

\par }{\Q Walala yurru yolŋunydja walala marrtji walŋana yana ŋuliwitjandhinydja dhukarrkurru,

\par }{\QB ŋunhi walalanha ŋayi Garrayyu walŋakuŋala dhawaṯmaraŋala beŋuru miriŋuwala goŋŋuru.


\par }{\Q \VS{10}Yo, ŋunhiyinydja walala yolŋu'‐yulŋu yurru buna ŋunhiliyi
\FTNT{*}{{\FR 35:10 }{\FT{Jerusalem}}}Djurutjalamnha wäŋaŋura ŋayaŋu‐djulŋimirrina,

\par }{\QB walala yurru yukurra marrtji manikaynydja miyaman djulŋithirrina wal'ŋu yana märr‐yiŋgathirrina.

\par }{\Q Bitjanna liŋguna gupaḏalnha walala yurru nhinanydja yukurra ŋayaŋu‐djulŋithirrina,

\par }{\QB yakana ŋayi yurru ŋula yol yolŋu galŋa‐yätjthirri ga warwuyundja biyapulnydja.




\par }\Chap{40}{\SH Dhukarr‐nhänharawuynha dhäruk
\par }
{\SHB 40:1–11 (Words of hope)
\par }
{\PP \VerseOne{1}Yo, Garraynydja ŋilimurruŋgu waŋarrnydja waŋa yukurra bitjan, “Marrparaŋ'kuŋa ŋarraku yolŋu'‐yulŋunhanydja.

\VS{2}Waŋiya biyaka gurrum'thurra marrtjiya ŋarrakalaŋuwunydja yolŋu'‐yulŋuwu, ŋurukuywu
\FTNT{*}{{\FR 40:2 }{\FT{Jerusalem}}}Djurutjalambuywunydja; ḻakaraŋa walalambala biyaka, ‘Nhumalaŋgu marinydja liŋguna dhawar'yurrunana. Godthu liŋguna bäy‐ḻakaraŋalana nhumalaŋgu yätjpuynydja. Nhuma yukurrana märraŋalanydja dhä‐ḏir'yunaranydja mirithirri wal'ŋu yana ḏäl wal'ŋu, liŋgu nhokalay yätjthu, yurru dhiyaŋunydja‐wala liŋguna dhawar'yunarana.’ ”


\par }{\PP \VS{3}Yo, ŋunha ŋanhdharkŋura wäŋaŋura gawarrka'ŋura yolŋu yukurra djawarrkthun ḻakarama, ŋayi waŋanydja yukurra bitjan,

\par }{\Q “Ŋäthilimirriyaŋa yäkthurra dhukarr Garraywu,

\par }{\QB liŋgu galki ŋayi yurru bunana,

\par }{\QB dhunupakuŋa biyaka dhukarr nhanŋu marrtjinyarawu.


\par }{\Q \VS{4}Buku'‐wuku ŋunha yurru bitjan nyilŋ'thun ḻaparra'yirrina,

\par }{\QB ga ŋunha ŋoyŋuranydja yurru wäŋa bukmak gaŋgathirrina,

\par }{\QB märr yurru ŋayi ŋunhiyi dhukarrnydja ḻatju'thirri dhika ḻaparra'yirrina,

\par }{\QB buyuwuyu'na warrpam'nha yana nhanŋu Garraywu marrtjinyarawunydja.


\par }{\Q \VS{5}Bala ŋayi yurru Garraynydja ŋayipinydja maḻŋ'maranhamirrina ŋanyapinyay ŋayi warraŋulkunhamirrina,

\par }{\QB ga bukmakthuna yolŋuyu walalay yurru nhämanydja nhanŋu ḻatjuny'tja dhikanydja ŋanya rom.

\par }{\Q Yo, ŋayipi yana Garrayyu dhäruktja nherrara bitjarrayinydja,

\par }{\QB ga yuwalk yana yurru maḻŋ'thundja.”


\par }{\PP \VS{6}Yo, ŋarra ŋäkula rirrakay, ŋayi waŋana bitjarra, “Ma'ḻakaraŋana dhäwuny'tja,”

\par }{\PP Ga ŋarranydja dhä‐wirrka'yurruna ŋanya bitjarra, “Nhä ŋarra yurru dhika ḻakaramanydja waŋanydja?”

\par }{\PP Ga ŋayinydja waŋana bitjarra,

\par }{\Q “Biyaka waŋiya, ‘Yolŋu'‐yulŋunydja dhuwala balanyara bitjan mulmu,

\par }{\QB balanyarana yana liŋgu bitjan wurrki malanha;

\par }{\Q ḻatju' dhika ŋayi ŋuli dhärra ŋunhi gurriri yana,

\par }{\QB bala burruḻ'yunna ŋayi yurru ŋunhiyi winya'yunna‐wala yana.


\par }{\Q \VS{7-8}Yo, ŋunha mulmu yurru baṉḏanydhirri räwakthirri,

\par }{\QB ga wurrki yurru burruḻ'yunna, ŋunhi ŋayi ŋuli watayunydja bo'yun,

\par }{\QB ga balanyarayi liŋgu yolŋunydja walala waḏutjana yana yurru winya'yundja buwayakthirrinydja.

\par }{\Q Yurru dhäruktja Godku yurru yukurra dhärra bitjanna liŋguna gupaḏalnha‐wala,

\par }{\QB yakana yurru ŋayi dhä‐yawar'yun.’ ”


\par }{\PP \VS{9}Gatjuy nhuma yolŋu'‐yulŋu
\FTNT{†}{{\FR 40:9 }{\FT{Jerusalem}}}Djurutjalambuynydja, marrtjiya bala ŋunha bukulili, ga ḻakaraŋa ŋunhiyinayi manymaknha dhäwu'; wirrkina yana wal'ŋu waŋiyanydja dhä‐warrwarnha ḻakaraŋanydja, ga yakana barrariyanydja. Ḻakaraŋa yolŋu'‐yulŋuwa ŋunha
\FTNT{‡}{{\FR 40:9 }{\FT{Judah}}}Djudalilinydja wäŋalili dhuwali manymak dhäwu' biyaka,

\par }{\Q “Nhäŋa ya', nhuŋu Garraynydja marrtjina yukurra lili.”


\par }{\Q \VS{10}Yo, ŋayinydja ŋunhi biyapul warray wal'ŋu Waŋarr, ganydjarr‐ḏumurru warray,

\par }{\QB ga dhuwalana ŋayi marrtji yukurra lili ya'.

\par }{\Q Ŋayi yurru gämanydja bukmak nhä malanha nhanukalay ŋayi goŋdhu,

\par }{\QB ga ŋayipina yurru ŋurruŋunydja wal'ŋu bukmakku,

\par }{\Q ga ŋunhiyinydja yolŋu walala ŋunhi nhanukuŋu walŋakunharawuynydja,

\par }{\QB walalanydja yukurra marrtji malthun nhanŋuna lili.


\par }{\Q \VS{11}Ŋayinydja ŋunhi balanyara bitjan wäyin‐djäkamirrina ŋayi,

\par }{\QB djäka ŋayi ŋuli ḻatju'kumana.

\par }{\Q Ŋayi yurru maranhu‐wekamanydja marrtji nhanŋuway ŋayi yolŋu'‐yulŋunhanydja,

\par }{\QB ga ḻaw'marama ŋayi yurru yutjuwaḻa'nhanydja,

\par }{\QB gäma yurru ḻatju'kuma dhika dhangi'yun,

\par }{\QB ga gurrum'thun ŋayi yurru yana ŋurru‐warryun marrtji gämanydja ŋunhi ŋäṉḏi'mirriŋunhanydja walalanha.


\par }{\SH Godtja dhuwala biyapul ganydjarr‐ḏumurru wal'ŋu waŋarr
\par }
{\SHB 40:12–31 (God’s power and wisdom)
\par }
{\Q \VS{12}Nhäŋa ŋunha moṉuk gapu ya', bena ŋayi garaŋanydja ḻiw'maramana,

\par }{\QB mirithirrina wal'ŋu bothurrumiriwnha.

\par }{\Q Nhäthinyara ŋunha djaka' djiwarrny'tja?

\par }{\QB Biyapulnha wal'ŋu bathalana yana,

\par }{\QB gulkuruna nhe yurru djaka' ŋupan,

\par }{\Q ga yakana yurru ŋula yolthu yolŋuyu bothurru guṉḏanhanydja malaŋunha dhiyalami munatha'ŋuranydja,

\par }{\QB yurru Godtja marŋgi bukmakku warray.


\par }{\Q \VS{13}Yolthu ŋanya Garraynha marŋgikuŋalanydja?

\par }{\QB Yakana yurru ŋanya Garraynha ŋula yolthu marŋgi‐wekamanydja.


\par }{\Q \VS{14}Godthu ŋuli yaka waŋa ŋula yolnha guŋga'yunarawunydja,

\par }{\QB liŋgu Godtja be‐wala birr djuḻkmarama yukurra yolŋunhanydja birrka'mirrinha.


\par }{\Q \VS{15}Yo, Godtja be‐wala yana bathala wal'ŋu,

\par }{\QB ga dhuwalanydja munathany'tja wäŋa buku‐ḻiw'marama biyapul warray wal'ŋu yutjuwaḻa,

\par }{\QB balanyara bitjan gapu ŋuli djuḻ'yun waŋgany yana.


\par }{\Q \VS{16}Nhä dhika ŋilimurru yurru wekama Godkunydja Garraywunydja?

\par }{\Q Ŋuli ŋilimurru yurru mundhurr‐wekama bukmaknha wäyinnha malaŋunha,

\par }{\QB bathan barŋlilinydja buku‐ŋal'yundja manapan,

\par }{\QB ŋunhiyinydja yaka yana gana'.

\par }{\Q Ŋunhi ŋali yurru marrtji gulkthun dharpa malanha birrka'mirri,

\par }{\QB ga bathan gurthalilinydja dhuŋgur'yun, gurthanydja ŋunhiyi märr‐yutjuwaḻa' yana,

\par }{\QB yaka wakin balanyara bitjan God ŋayipi.


\par }{\Q \VS{17}Yo, yolŋunydja dhuwala miṯtjinydja buku‐ḻiw'marama nhäŋiniŋ'nha muṉguynha,

\par }{\QB yakana wakin bathala gal'ŋu bitjan God.


\par }{\BB \par }
{\Q \VS{18}Nhäyinyara ŋayi God yulŋunydja?

\par }{\Q Godtja dhuwala ŋayipinydja ganaŋ'thun yukurra gäna ŋayipi,

\par }{\QB yakana ŋula wiripunydja waŋarr balanyara bitjan ŋayi.


\par }{\Q \VS{19-20}Yo, yolŋu'‐yulŋuyunydja ŋuli djäma waŋarrkuma walalaŋgalay goŋdhu nhä malanha maḏayin' malanha;

\par }{\QB märrama ŋayi ŋuli dharpa ḻatju' ŋanya dhika,

\par }{\QB bala djäma yolŋukumana wo wäyinnha ŋula nhäna.

\par }{\Q Ḻatju'kuma yana ŋayi yurru djämanydja mitthundja marrtji,

\par }{\QB ga ŋula nhäthu bulka'yu dhika nhäthu dhaṯthun ḻatju'kuma,

\par }{\QB bala nherraṉna yurru ŋanya ŋunhiyi.

\par }{\Q Yurru Godtja wiripu gal'ŋu ganaŋ'thun yukurra,

\par }{\QB yaka ŋayinydja balanyarayi God bitjan ŋunhiyi goŋbuy djämawuy waŋarr ga raŋga.


\par }{\BB \par }
{\Q \VS{21}Yaka muka nhe yana marŋginydja?

\par }{\Q Nhä nhe dhuwala, dhuŋa?

\par }{\QB Yaka nhuŋu ŋula yolŋuyu ḻakaranhanydja ŋuli?

\par }{\Q Yolthu muka dhuwala djäma wäŋanydja buku‐ḻiw'marama?

\par }{\QB Godthu ŋiniya?


\par }{\Q \VS{22}Yo, dhuwalanydja dhuwala munathany'tja wäŋa nhanukuŋuway djämawuy goŋbuy,

\par }{\QB ŋayi djäma ŋuriŋi bili waŋarryu waŋganydhu ŋunhi ŋayi nhinanydja yukurra be‐wala wal'ŋu garrwar, buŋgawa bukmakku.

\par }{\Q Nhämanydja ŋayi yukurra lili djipmaramanydja bitjan ŋilimurrunhanydja yumurrku'na wal'ŋu dhikana,

\par }{\QB bitjan gälkalnha muṉguynha.

\par }{\Q Yo, Godthu djäma ŋunha djiwarrny'tja,

\par }{\QB ŋunhiyi nhanŋuwaynydja wäŋa nhinanharawu gal'ŋu.


\par }{\Q \VS{23}Dhiyalami munatha'ŋuranydja wäŋaŋura buŋgawa yolŋu nhina yukurra, ganydjarr‐ḏilkurru wal'ŋu yana,

\par }{\QB yurru Godthunydja yurru ŋunhiyi dhunupa yana walŋa‐yaw'yunna ŋanya,

\par }{\QB bala ŋayi yurru bäyŋuthirrina rakunydhirrina.


\par }{\Q \VS{24}Yo, dhiyakuynydja munatha'wuynydja buŋgawa malanha balanyara bitjan wurrki ŋula nhä;

\par }{\QB ŋayi yurru dhamuny'tjun, ga gurriri ŋayi yurru ŋuthandja,

\par }{\QB bala ŋayi yurru Garrayyu yänguma watanhana bo'yunarawu,

\par }{\QB bala baṉḏanydhirrina ŋayi yurru ŋunhiyi winya'yunna buwayakthirrina.


\par }{\Q \VS{25}Yo, Godtja dhuwala gäna gal'ŋu yana ganydjarr‐ḏumurru,

\par }{\QB bäyŋuna ŋula yol yolŋu balanyara bitjan ŋayi wal'ŋu,

\par }{\QB yakana ŋula yol rrambaŋi nhanukalanydja.


\par }{\Q \VS{26}Nhäŋa ŋunha djiwarr' ya' gärak.

\par }{\Q Yolthu ŋunhayi djäma ganyu'nhanydja?

\par }{\QB Ŋayi muka Godthu, ŋayipi yana,

\par }{\QB ŋuriŋi liŋgu waŋganydhu ŋunhi ŋayi yukurra walalanha djarraṯawun'kuma.

\par }{\Q Ŋayi marŋgi nhämunha' ŋunhayi ganyu' malanha,

\par }{\QB ga ŋayipi marŋgi yana yäkuwunydja walalaŋgu waŋga'‐waŋganygu,

\par }{\QB ga yakana ŋula waŋgany nhanukuŋu meṉgunharanydja.

\par }{\Q Yo, yuwalk yana ŋayi ganydjarr‐ḏumurrunydja wal'ŋu ŋayipi.


\par }{\BB \par }
{\Q \VS{27}Nhumanydja dhuwala
\FTNT{§}{{\FR 40:27 }{\FT{Israel}}}Yitjuralpuyŋunydja yolŋu walala, nhuma ŋuli morrumurru' yukurra,

\par }{\QB ga waŋa bitjan, “Godtja ŋunha yaka warray marŋgi ŋanapurruŋgu.

\par }{\QB Ŋanapurrunydja yukurra dhuwala nhina mariŋura ga galŋa‐yätjthirri,

\par }{\QB yurru yakana ŋayi yukurra guyaŋirrinydja ŋanapurrunha,”

\par }{\QB bitjan warray nhuma yukurra waŋa.


\par }{\Q \VS{28}Nhä nhumanydja dhuwala? . . . dhuŋamirri yana?

\par }{\QB Yaka nhe marŋginydja?

\par }{\Q Godtja dhuwala bulu wal'ŋu, walŋa‐ḏikṯik Waŋarr ŋayi;

\par }{\QB djäma ŋayi dhuwala munathany'tja warrpam'thurruna yana bukmakkuŋala.

\par }{\Q Yaka ŋayi ŋuli djawaryun, ga marŋgi ŋayi bukmakku,

\par }{\QB nhanŋunydja guyaŋinyarawuy be‐wala birr' bathala gal'ŋu,

\par }{\QB djuḻkmarama yukurra ŋilimurruŋguŋunydja.


\par }{\Q \VS{29}Yo, yolŋu'‐yulŋu warray ŋuli djawaryundja ga ganydjarr‐winya'yundja,

\par }{\QB yurru ŋayipinydja ŋuli Garrayyunydja ŋilimurrunha ganydjarr‐wekama warray.


\par }{\Q \VS{30}Yo, yuḏayuḏanydja ŋuli yawirriny'tja ganydjarr‐winya'yun ga djawaryun,

\par }{\QB galkirrina marrtji ŋuli ŋuriŋi djawaryunarayuna.


\par }{\Q \VS{31}Yurru ŋunhinydja yolŋu ŋunhi ŋayi yukurra märr‐nherraṉmirri gal'ŋu Garraywala,

\par }{\QB yakana ŋayinydja yurru ŋunhiyinydja yolŋu ganydjarr‐winya'yun,

\par }{\QB liŋgu ŋayipinydja yurru ŋunhi Garrayyunydja marrtji ganydjarr‐wekama ŋanya bala, bitjan warray liŋgu.

\par }{\Q Bala ŋayi yurru gaŋgathirri ŋunhi yolŋunydja, bala buṯthunna‐wala yana bitjanna bitjan ḏamala,

\par }{\Q Waṉḏirrinydja ŋayi yurru, ga yakana ŋayi yurru djawaryundja,

\par }{\Q yana ŋayi yurru marrtji mukthunna ŋula nhäkurrunydja, ga yakana yurru yalŋgi'yirrinydja ganydjarr‐winya'yundja.




\par }\Chap{41}{\SH Godthu yana ŋayipi yurru walŋakuma yolŋu'‐yulŋunhanydja
\par }
{\SHB 41:1–20 (God promised to help his people)
\par }
{\PP \VerseOne{1-4}Yo, Godtja waŋa yukurra bukmakku wäŋawu bitjan gam', “Ŋäka walala, mäkiri'‐witjurra ŋarraku nhuma bukmak miṯtji buku‐ḻiw'marama. Go marrtjiya lili, ŋilimurru yurru waŋanharamirri yukurra rrambaŋina. Ŋunhi ŋuli ŋula nhä maḻŋ'thundja, nhäŋuru ŋunhiyinydja? Yolkala ŋunhiyinydja djämayu ŋuli maḻŋ'thun bitjandhiyinydja? Bukmak nhä malanha maḻŋ'thundja ŋuli yukurra liŋgu ŋarrakala yana djämayu, liŋgu ŋarra dhuwala God, ŋunha ŋarra ŋurruŋura, ga ŋunha ŋarra dhä‐yawar'yunaraŋura yurru.


\par }{\PP \VS{5}“Yolŋu walala dhiyalaŋumi munatha'ŋuranydja nhäma ŋuli ŋarraku djämanydja ŋunhiyi, bala walala ŋuli barrarirrina yulŋunydja, wilwilyunna marrmarryunna barrariyuna manapan.

\VS{6-7}Bala walala ḻiw'maranhamirrina ŋuli yukurra waŋganylilina, bitjan marrparaŋ'kunhamirrina guŋga'yunmirrina bala‐lili'yunmirri. Bala walala ŋuli djäma ŋunhiyina ŋula nhäna maḏayin'kuma warkthun goŋdhuna, ḻatju'kumana dhikana dhapirrkkumana ŋuli, bala walala ŋuli dhärranhamaramanydja, mam'maramanydja ŋuli ḏälkumana yana wal'ŋu wuṉḏaŋarrkumana, yanapi ŋuriŋiyinydjayi waŋarryu yukirri ŋayathaŋu ganydjarr walŋakunharawu walalaŋgu.


\par }{\PP \VS{8}“Yurru nhumanydja dhuwala ŋarrakuway yolŋu'‐yulŋu, ŋarrakuŋuway djarr'yunara yana, beŋuru bili yarraṯaŋuru
\FTNT{*}{{\FR 41:8 }{\FT{Abraham}}}Yipurayimgala ŋunhi ŋayinydja ŋarraku ḻundu.

\VS{9}Ŋarranydja nhumalanha gäŋala beŋuru barrkuŋuru, ḻuŋ'thunmaraŋalanydja lili nhumalanha ŋarrakiyingalana ŋarra, bala ŋarra waŋananydja nhumalanha bitjarrana, ‘Nhenydja dhuwala ŋarraku djämamirri, ŋarrakuŋuway yana djarr'yunara; yaka ŋarra nhuna ŋurrkaŋalanydja, gumurr‐nherraranydja.

\VS{10}Yaka nhe barrariyanydja, liŋgu dhuwala ŋarra galki nhokala. Yaka be wilwilyurranydja, liŋgu ŋarrapi nhuŋu Waŋarrnydja dhuwala Godtja. Ŋarra nhunanydja yurru ganydjarrmirriyama, ga guŋga'yun ŋarra yurru nhuna; ŋarrapi yurru nhuna gunganhamirriyamanydja ga walŋakumanydja.’

\VS{11}Yo, ŋunhinydja walala yolŋu'‐yulŋu ŋunhi walala yukurra ŋoy‐djingaryun nhuŋu, walalanydja yurru ŋunhi gorana, bala gulkuruna walala yurru maḻŋ'maramanydja yukurra. Yo, walala bini ŋurrkanha muka nhuna yulŋunydja, yurru gulkuruna, ga walalawuynha yurru ŋunhiyinydja murrmurryun.

\VS{12}Ga nhenydja yurru waŋa bitjanna, ‘Way, wanhakana ŋunhi miriŋunydja mala, ŋunhinydja walala ŋunhi walala yukurra ŋaramurryirri ŋoy‐djingaryun ŋilimurruŋgu?’ Liŋguna walala winya'‐winyayurruna buwayakthinana.

\VS{13}Liŋgu ŋarrapinydja nhokala waŋarryunydja Godthunydja yukurra mulka nhuna ŋarrakalay ŋarra goŋdhu, ga waŋanydja ŋarra yukurra bitjan nhuŋu, ‘Yaka nhenydja barrariya. Ŋarra nhunanydja yurru guŋga'yun.’


\par }{\PP \VS{14-16}“Yo, nhe
\FTNT{†}{{\FR 41:14-16 }{\FT{41:14-16 Israel}}}Yitjural miṯtji, nhenydja dhuwalanydja ganydjarrmiriwnha yalŋgi'na, yurru ŋarrapi nhunanydja yurru guŋga'yun. Ŋarranydja dhuwala nhuŋu walŋakunharamirri, yakana nhenydja barrariya. Ŋuliwitjan nhokalaŋukurrunydja ŋarra yurru baḏuwaḏuyunna ŋunha miriŋunhanydja barrkuwatjkumana, bäy warray ŋunhiyi be bathalanydja ŋayi ga ḏälnydja ganydjarr‐ḏumurrunydja, ŋayinydja yurru ŋunhiyi winya'yunna‐wala yana nhokalanydja. Ga nhenydja yurru ŋunhi wirrkina wal'ŋu yana galŋa‐djulŋithirrinydja Garraywala, liŋgu ŋarrapi nhuŋu waŋgany Godtja. Nhe yurru wokthun ŋarraku, ŋunhi ŋarranydja Yitjuralwu ḏarrtjalknha wal'ŋu God.


\par }{\PP \VS{17}“Yo, wiripunydja ŋuli ŋarraku yolŋu walala ŋanhdharkthirri gapuwu, nhämanydja nhuma yurru marrtji birrka'mirriŋura wäŋaŋuranydja, ḻarruma marrtji yurru gapuwu, yurru bäyŋuna nhuma yurru maḻŋ'maramanydja. Ga ŋarrapi yana Garrayyu yurru wekamanydja gapunydja nhumalaŋgu, ŋarranydja yurru yaka ganan nhumalanha djäkamiriwlilinydja.

\VS{18}Buku'‐wuku ŋunhi wäŋa dhärra yukurra baṉḏany ŋunhi ganbark gapumiriw, dharpamiriw nhämiriw; ŋarranydja yurru djäma ŋarkula maya'‐mayaŋgumana, waṉḏinyamarama ŋarra yurru gapunydja beŋuru ŋunhi buku yukurra gorruma, ga ŋunha ŋoyŋura ḻaparra'ŋura wäŋaŋura gapu yurru marrtji dhawaṯthunna beŋuru munatha'ŋuruna riyalana dhika ŋanyana. Yakana yurru biyapul dhuwala munathany'tja wäŋa yukurra djingaryun baṉḏany gapumiriw; ḻatju'na ŋanyana dhika yurru yukurra djingaryundja, yuṯana dhika ŋanyana walŋana ŋuriŋiyi gapuyuna.

\VS{19}Ŋarra yurru djäma yuṯakumanydja, ga ŋunhiyi dharpa malanha yurru ŋuthanna marrtji ŋunhiliyinydja dharapulŋura ŋunhi ŋayi ŋäthilinydja ŋunhiyi baṉḏany räwak; birrka'mirri dharpanydja malanha yurru ŋuthan bena‐wala weyi'‐wiyindhirrina, dhapirrkthirrina dhikana ŋanyana, dhärranydja yurru ŋunhiyi rrambaŋina yana, ḏälnha wal'ŋu.

\VS{20}Ga bukmakthuna yurru yolŋuyu nhämanydja ŋunhiyi yuṯanydja wäŋa walŋathinyara, bala walala yurru dharaŋanna ŋunhiyi nhämanydja, bala waŋa bitjanna, ‘Nhä dhuwala mirithirrinydja wal'ŋu ŋamakurruny'tja rom. Godthu ŋayipi ŋunhayinydjayi djäma, Yitjuralwala ḏarrtjalkthu wal'ŋu Godthu,’ bitjarrayinydjayi.”




\par }\Chap{42}{\SH Ḻakarama yukurra Garraywalaŋuwuy Djämamirriwalaŋuwuy
\par }
{\SHB 42:1–9 (The Lord’s Servant)
\par }
{\Q \VerseOne{1}Yo, Garraynydja waŋa yukurra bitjan,

\par }{\QB “Dhuwalana gay' ŋarraku djämamirrinydja yolŋu, ŋarrakuŋuwaynydja djarr'yunara,

\par }{\QB ga ŋarranydja yukurra nhanukala wirrki yana ŋayaŋu‐djulŋithirrinydja.

\par }{\Q Ŋarrapi ŋanyanydja yukurra gäma ŋarrakalay ŋarra goŋdhu,

\par }{\QB ga ŋarrakuway Walŋa Birrimbirr ŋarra nherraranydja nhanukala,

\par }{\QB ga ŋayina yurru gäma yolŋu'‐yulŋunhanydja birrka'mirrinha, miṯtjinha ga miṯtjinha rom‐waŋganydhirri yana.


\par }{\Q \VS{2}Yo, ŋayipi yurru waŋanydja marrtji gurrum'thun yana,

\par }{\QB yakana ŋayi yurru ŋunhi benydja gal'ŋu rirrakay bathalayunydja waŋa marrtji ŋuliwitjan dhukarrkurrunydja.


\par }{\Q \VS{3}Ŋunhi yurru ŋayi ŋula yol yalŋgi'yirrinydja, bitjandja bitjan guḻwaṉi gupa‐nyaḻyunara,

\par }{\QB yakana ŋayi yurru ŋunhiyi ḏaw'yundja,

\par }{\Q ga yakana ŋayi yurru ŋultjikuma yolŋunha, ŋunhinhanydja ŋunhi ŋayi yurru galki yaŋara‐yawar'yun.


\par }{\Q \VS{4}Yaka ŋayi yurru ŋunhiyi djämamirri yolŋu märr‐yawaryundja,

\par }{\QB yakana ŋanya yurru ŋula yolthu ḏaḏawmaramanydja gulmaramanydja,

\par }{\QB yana liŋgu‐u‐u ga dhuwala wäŋa munatha' yurru dhärra rom‐waŋganydhirri yana,

\par }{\QB ga birrka'mirriyu yolŋuyu walalay märramanydja yukurra yurru ŋulaŋuru nhanukuŋu nhäyinyara dhunupa.

\par }{\Q Liŋgu birrka'mirriŋura yolŋunydja walala galkunna yukurra ŋurikiyi nhanukalaŋuwu ŋamakurru'wunydja romgu.”


\par }{\PP \VS{5}Yo, Godthu djäma ŋunha djiwarr' ga dhuwala munatha' ga bukmak nhä malanha ŋunhilimi, ga djämayi ŋayi yolŋu'‐yulŋunhanydja, bala yana walala walŋathinana ŋuriŋinayi nhanukala walŋayuna ŋir'yunarayu. Ga ŋayinydja Garraynydja waŋa ŋuli yukurra nhanukalaŋuwala ŋurikala djämamirriwalanydja bitjan,


\par }{\Q \VS{6}“Ŋarra wäthurruna nhuŋu, märr yurru ŋarrakunydja ŋunhinydja rom‐dhunupanydja baḻaka'yunna birrka'mirrikurruna wäŋakurru monyguma yurru.

\par }{\Q Ŋarranydja yukurra mulka nhuna goŋdja,

\par }{\QB ga nhenydja dhuwala balanyarana bitjan nhe dhawu'‐nherraṉarawuynha ŋuruku yolŋu'‐yulŋuwuna,

\par }{\QB ga balanyara liŋgu nhe djarraṯawun'thi bukmakku wäŋawu.


\par }{\Q \VS{7}Nhe yurru maŋutjimirriyama bambaynhanydja,

\par }{\QB ga dhawaṯmaramayi nhe yurru ŋunhinydja yolŋunha ŋunhi ŋayi yukurra nhina garrpiṉara ŋula nhäkuŋu buku‐munha'ŋura.


\par }{\Q \VS{8}Ŋarranydja dhuwala ŋarrapi waŋgany Waŋarr Godtja.

\par }{\QB Yaka yana nhuma yurru wokthun ga ḻatju'‐ḻakarama ŋula yolnha wiripuŋunhanydja waŋarrnha,

\par }{\QB ga yaka yana märr‐ŋal'yurra ŋula nhälilinydja maḏayin'lilinydja malaŋulili,

\par }{\QB yanapi ŋayinydja ŋunhiyinydja rrambaŋina ŋilinyuna maṉḏa.


\par }{\Q \VS{9}Yo, ŋäthilinydja ŋarra liŋgu ḻakaraŋala nhumalaŋgu,

\par }{\QB bala yuwalkthi maḻŋ'thunarana dhuwala yulŋunydja.

\par }{\Q Ga dhiyaŋunydja‐wala ŋarra yukurra ḻakarama yuṯawuynha gal'ŋu nhäwuy malaŋuwuy, yurruna yurru ŋunhiyi maḻŋ'thundja.” Bitjarrana ŋayi yukurrana Garray waŋananydja.


\par }{\SH Wokthunara Manikaykurru
\par }
{\SHB 42:10–17 (A song of praise)
\par }
{\Q \VS{10}Yo, miyamala yuṯana manikay Garraywalanydja,

\par }{\QB biyaka wokthurrana wal'ŋu nhanŋu bukmak yana bäpurru' buku‐ḻiw'marama.

\par }{\Q Wokthurra bukmak nhanŋu nhuma, ŋunhi nhuma yukurra nhina gapuŋura moṉukŋura,

\par }{\Q ga nhuma yolŋu walala ŋunhi nhuma yukurra nhina runu'‐runuŋura be‐wala barrku wal'ŋu,

\par }{\QB biyakayi liŋgu wokthurrayi nhanŋu Garraywu manikayyu miyamanarayu.


\par }{\Q \VS{11}Wokthurrayi nhumanydja ŋanhdharkŋuranydja wäŋaŋura ḏiltjiŋuranydja,

\par }{\QB ga ŋunhiliyi yolŋumirriŋuranydja wäŋaŋura biyakayi liŋgu yana.

\par }{\Q Biyaka yatjurra wal'ŋu märr‐yiŋgathiyanydja beŋuru bukuŋuru wäŋaŋuru,


\par }{\Q \VS{12}ga ŋunhi nhuma yukurra barrku be‐wala nhina, biyakayi wokthurrayi nhanŋu Garraywu,

\par }{\QB ḻakaraŋa ŋanya biyaka ŋunhi ŋayinydja ḻatju' dhika wal'ŋu.


\par }{\Q \VS{13}Liŋgu Garraynydja dhuwalana marrtji yukurra lili,

\par }{\QB ŋayinydja biyapul warray wal'ŋu ḏäl ga wuṉḏaŋarr warray,

\par }{\QB ga ŋoynha ŋayi yukurra dhärra nhanukalay ŋayi ŋaramurryunydja ŋuriki yätjkunydja.

\par }{\Q Ga waŋanydja ŋayi yukurra bitjanna, Gaya'‐gayaw bitjanna ŋayi yukurra;

\par }{\QB yuwalk yana ŋayi yurru baḏuwaḏuyunna ŋunhi yätjmirrinhanydja birrimbirrnha.


\par }{\Q \VS{14}Bitjanna ŋayi yukurra Garray waŋanydja gam',

\par }{\Q “Märr‐weyinŋumirrina ŋarra yukurrana nhinana mukthurrunanydja galkurrunanydja,

\par }{\QB ŋarra bitjarra ŋarranhay ŋarra yarrkmaranhaminana,

\par }{\Q bala dhiyaŋunydja‐wala ŋarra yukurra yatjunna, gawaw'yunna ŋarra yukurra,

\par }{\QB bitjanna bitjan ŋuli dhäyka ŋurr'ŋurryun rerriyu ŋuriŋi yothuwala dhawal‐wuyaŋinyarayu,

\par }{\QB liŋgu dhuwalana galkina walunydja.


\par }{\Q \VS{15}Yo, yuwalk yana ŋarra yurru djäma dhiyaŋu‐wala,

\par }{\QB baḏuwaḏuyunna yurru ŋunhiyi miriŋunhanydja walalanha,

\par }{\Q ga dhuwala munathany'tja wäŋa yurru wiripuŋuyirrina mulkuruyirrina,

\par }{\QB yakana yurru märr‐weyin yukurra djingaryun baḏuwaḏuyunara ŋurikiŋi yätjkuŋunydja.


\par }{\BB \par }
{\Q \VS{16}“Yo, ŋarra yurru goŋ‐gulama ŋunhi bambaynhanydja yolŋunha ŋuliwitjan ḻatju'kurruna dhikana yuṯakurruna dhukarrkurru,

\par }{\QB ŋunhi walala yaka marŋgi ŋäthili ŋurikiyi dhukarrwu.

\par }{\Q Ŋarrakunydja yolŋu walala yukurrana marrtjina buku‐munha'kurru yana,

\par }{\QB yurru dhiyaŋunydja‐wala ŋarra yurru räkukumana dhukarrnydja marrtjinyarawuna walalaŋgu,

\par }{\Q ga ŋunhinydja dhukarr ŋarra yurru bitjanna buyuwuyu'kumana wal'ŋu ḻatju'kumana,

\par }{\QB märr yurru walala yukurra marrtji ḻatju'kumana dhikana wal'ŋu, ga yakana galkirri.

\par }{\Q Yuwalk dhuwala yulŋunydja dhawuny'tja ŋarra nherrara,

\par }{\QB ga yuwalk yurru yana dhuwalayi maḻŋ'thundja,

\par }{\QB yaka yana ŋarra yurru ganan ŋarrakuwaynydja yolŋu'‐yulŋunha.


\par }{\Q \VS{17}Ŋunhinydja walala yolŋu'‐yulŋu ŋunhi walala yukurra märr‐nherraṉmirri ŋunhi maḏayin'ku nhäku malanyŋuwu,

\par }{\QB ga waŋarr ḻakarama yukurra goŋbuy ŋunhi djämawuy,

\par }{\QB ŋuli'‐ŋulinyaranydja yolŋu walala yurru goramirriyirrina wirrkina,

\par }{\QB liŋgu ŋarranydja yurru walalanha ŋunhi djuy'yunna‐wala yana,

\par }{\QB yakana walala yurru nhina yukurra galki ŋarrakalanydja,” bitjarrana ŋayi Garray waŋananydja.


\par }{\SH Yitjural miṯtji yaka yana marŋgithina
\par }
{\SHB 42:18–25 (Israel didn’t learn)
\par }
{\PP \VS{18}Yo, bitjan ŋayi yukurra God waŋanydja gam',

\par }{\Q “Nhuma mäkiri'‐dhumukmirri yolŋu walala mäkiri'‐witjurra,

\par }{\QB ga nhuma bambaymirri yolŋu'‐yulŋu nhäŋa ga marŋgithiya.


\par }{\Q \VS{19}Ŋarra djarr'yurrunanydja nhumalanha bitjan nhenydja ŋarraku djämamirrina ḻakaranharawu ŋarrakalaŋuwu dhäwu'wuna,

\par }{\QB yurru nhenydja mäkiri'‐dhumukthina warray ga bambaythina warray,

\par }{\QB yakana nhe marŋgithina yuwalkkuŋala gal'ŋu yuwalkku.


\par }{\Q \VS{20}Nhäma warray nhuma yukurra yulŋunydja nhaltjan ŋarra yukurra djäma ŋamakurru' wal'ŋu,

\par }{\QB yurru nhumanydja yakana ḏukṯukthirri yukurra djämawu dhiyakuyi dhunupawunydja.

\par }{\Q Ŋäma warray nhuma ŋuli dhäruktja ŋarranha,

\par }{\QB yurru yakana nhe yuwalktja mäkiri'‐witjun yukurra,

\par }{\QB ga yakana nhe yukurra ŋarranha dhäruk-märrama.”


\par }{\BB \par }
{\Q \VS{21}Wirrki yana ŋayi Garraynydja ḏukṯuk bukmakku yolŋu'‐yulŋuwu,

\par }{\QB walala yurru marŋgithirri ŋunhi ŋayinydja rom‐dhunupa wal'ŋu Waŋarr God,

\par }{\QB bala ŋayi ŋunhi nhanŋuway romnhanydja garrwarkuŋalana wal'ŋu;

\par }{\QB walala bini birrka'mirriyu yolŋuyu nhänha nhanŋu ŋamakurruny'tja wal'ŋu rom nhumalaŋgala.


\par }{\Q \VS{22}Yurru nhuma nhanŋunydja yolŋu'‐yulŋu gaṯmaranharana ŋurikiŋi miriŋuwuŋuna yätjkuŋuna,

\par }{\QB ŋayinydja bitjarra nhumalanha djaw'‐djawyurrunana,

\par }{\QB bala garrpi'‐garrpirana nhumalanha;

\par }{\Q Ŋayathamanydja ŋayi yukurra baṯ bitjanna nhumalanha goŋdhu nhanukalaynydja,

\par }{\QB ga yakana yol guŋga'yunarawunydja nhumalaŋgu,

\par }{\QB yakana ŋula yolthu nhumalanha dhawaṯmaraŋalanydja beŋuruyi miriŋuwalanydja goŋŋuru.


\par }{\BB \par }
{\Q \VS{23}“Yolnha dhika nhe yurru yolŋu mäkiri'‐witjundja ŋarraku? . . .

\par }{\QB märr yurru ŋarra walŋakumana nhuna, yurruna ŋunhi dhuḏitjtja nhuŋu yurru,”

\par }{\QB bitjarra ŋayi Garray waŋananydja.


\par }{\Q \VS{24}Yolthu nhumalanha wekaŋalanydja ŋunhi ŋurikalayi miriŋuwalanydja goŋlili? . . .

\par }{\QB ŋurikalanydja ŋunhi ŋayi manaŋina nhumalanha?

\par }{\Q Ŋarrapi ŋunhi Garrayyu Godthu nhumalanha wekaŋalanydja nhanukala goŋlilinydja,

\par }{\Q liŋgu dhuwurr‐djarrpi'yina warray nhenydja,

\par }{\QB ŋunhi nhe ŋuyulkthina ŋapa‐wekaŋala ŋarrakalaŋunydja romgu,

\par }{\QB ga yakana dhäruk märraŋala ŋarranhanydja.


\par }{\Q \VS{25}Yo, ŋayipinydja ŋunhi Garraynydja mirithinana yana ŋaramurryina Yitjuralwalanydja,

\par }{\QB bala walala gulŋiyina ŋunhimalayina yindililina wal'ŋu marililinydja,

\par }{\QB ga wirrkina yana walala ŋunhi galŋa‐yätjthinanydja.

\par }{\Q Nhaltjarra walala ŋunhi? . . . marŋgithina ŋuriŋinydjayi?

\par }{\QB Bäyŋu warray. Yakana walala gonha'yurruna yätj rom ŋunhiyi walalaŋguway,

\par }{\QB yaka yana walala bilyurruna Godkalanydja roŋiyina.




\par }\Chap{43}{\SH Godthu yurru marrtji waŋgany‐manapan nhanŋuwaynydja yolŋu'‐yulŋunha
\par }
{\SHB 43:1–7 (God promised to gather his people from far off lands)
\par }
{\PP \VerseOne{1}Nhuma
\FTNT{*}{{\FR 43:1 }{\FT{Israel}}}Yitjuralpuyŋu mala Garraywu Godku nhanŋuway ŋunhi miṯtji, liŋgu ŋayipi nhumalanha djäma miṯtjinydja, ga waŋanydja ŋayi yukurra bitjan dhuwala nhumalaŋgu gam'.

\par }{\Q “Yaka nhuma barrariya, liŋgu ŋarra nhumalanha märraŋala walŋakuŋalanydja;

\par }{\Q Nhumanydja dhuwala ŋarrakuwaynha yolŋu walala,

\par }{\QB liŋgu ŋarra nhumalanha djarr'yurruna, bala märraŋala nhumalanha ŋarrakuwayliliyaŋalana.


\par }{\Q \VS{2}Ŋuli nhe yurru marrtji gapukurru dhuḻupurrkurru ŋula,

\par }{\QB ŋarranydja yurru ŋunhiliyi nhumalaŋgala,

\par }{\QB yakana yurru mariyunydja ŋula nhäyunydja nhumalanha dhä‐monyguma,

\par }{\Q Ga ŋunhi nhe yurru gurthakurru dhaḻakarrkurru marrtji yukurra,

\par }{\QB ga ŋuriŋiyi ŋäṉarryu gurthayu nhuna yurru yakana buwayakkumanydja.


\par }{\Q \VS{3-4}Liŋgu ŋarranydja dhuwala ŋarrapi yana nhumalaŋgu Yitjuralpuyŋuwunydja Waŋarr;

\par }{\QB Ŋarranydja dhuwala ŋarrapi gäna wal'ŋu, ganaŋ'thun yukurra ŋurikala wiripuŋuwalanydja waŋarrwala,

\par }{\QB ga ŋarrapi nhumalaŋgu Walŋakunharamirrinydja yana.

\par }{\Q Ŋarranydja yurru gali'‐nherraṉmirrina ŋuruku wiripu‐guḻku'wunydja bäpurru'wu,

\par }{\QB ga nhumalanhana ŋarra yurru walŋakumanydja,

\par }{\Q liŋgu nhumanydja ŋarrakuwaynha wal'ŋu yana, mel‐wiḏi'yunaramirrina yolŋu'‐yulŋu;

\par }{\QB wirrkina ŋarra yukurra nhumalanha märryu‐ḏapmaramanydja.


\par }{\BB \par }
{\Q \VS{5}Yaka walala beyaṉiyiyanydja, liŋgu ŋarranydja dhiyalaŋumi nhumalaŋgala galki.

\par }{\Q Ŋarrapi yurru nhumalaŋgu yumurrku'nhanydja yurrum'marama,

\par }{\Q bala gäma marrtji walalanha yurru walalaŋgiyingalana wäŋalili yirralkalili.


\par }{\Q \VS{6}Walala yurru marrtjinydja yukurra beŋuru bala bärra'ŋuru, ga dhikaŋuru bala bulunuŋuru;

\par }{\QB ŋarra yurru walalanha gämanydja ŋulaŋuru bala ḻuŋgurrmaŋuru, ga dhipuŋuru bala djalathaŋŋuru gali'ŋuru.

\par }{\Q Ŋe, ŋarrakunydja mala yurru yolŋu walala roŋiyirriyi yukurra beŋuru ga beŋuru barrkuŋuru wäŋaŋuru, birrka'mirriŋuruna dhika wäŋaŋuru,

\par }{\QB ga nhinanydja yukurra walala yurru ŋunhiliyina wäŋaŋura, ŋunhi ŋarra gathara walalaŋgu wäŋa ŋunhi.


\par }{\Q \VS{7}Walalanydja ŋunhi ŋarrakuwaynha dhulŋuŋuna wal'ŋu yolŋu'‐yulŋu,

\par }{\QB liŋgu ŋarra walalanha ganaŋ'maraŋalanydja ŋarrakuwayliliyaŋala,

\par }{\QB märr yurru yolŋuyunydja walalay ḻatjuny'tja nhämana ŋarraku yana walalaŋgalaŋukurruna.”

\par }{\MM Bitjarra ŋayi Garray waŋananydja.


\par }{\SH Yitjuralnydja dhuwala ŋarrakuway gal'ŋu dhäwu'‐gänharamirri walala
\par }
{\SHB 43:8–21 (Israel is my messenger)
\par }
{\PP \VS{8}Godtja yukurra waŋa bitjan gam', “Wäthurra ŋuriki ŋarrakalaŋuwunydja yolŋu'‐yulŋuwu dhä‐wirrka'yunarawunydja. Ŋarrakunydja ŋunhi miṯtji yolŋu'‐yulŋu maŋutjimirri walala, yurru walala ŋunhi bambaymirrina yulŋunydja; mäkiri'mirri walala, yurru mäkiri'miriwnha dhumukmirrina.

\VS{9}Ga biyakayi wäthurrayi ŋuriki bukmakku bäpurru'wunydja buku‐ḻiw'marama yana, ŋarra yurru walalanha dhä‐wirrka'yun. Nhämirri walalaŋgunydja ŋunhi wiripu‐guḻkuny'tja waŋarr walala. Nhä walala ŋunhi yulŋunydja, ḻiya‐marŋgimirri? . . . ḻakarama walala yurru nhumalaŋgu yulŋunydja ŋunhi yurru nhä maḻŋ'thun yalala? Bäyŋu yana.


\par }{\PP \VS{10}“Nhumanydja Yitjural ŋarrakuway yana djämamirri walala, ŋarra nhumalanhanydja djarr'yurruna ŋarrakuwayliliyaŋala ŋarra, märr yurru nhuma ḻakarama ŋarranha wiripu‐guḻku'wa. Ŋarra djäl nhumalaŋgunydja, märr yurru nhuma yuwalk yana gal'ŋu marŋgimirrinydja, ŋunhi ŋarranydja ŋarrapi waŋgany yana God. Yakana wiripunydja waŋarr maḻŋ'thurruna ŋäthilinydja ŋurruthaŋalanydja wal'ŋu yurruna ŋarra, ga yalalaŋumirriyu dhäwul yana ŋarrakala, yakana yurru waŋarr ŋula maḻŋ'thun dhuḏitjtja.

\VS{11}Ŋarrapi yana waŋgany wal'ŋu Garray Godtja, yakana wiripunydja ŋula Godthu yurru walŋakuma nhumalanha.

\VS{12}Ŋarranydja nhumalaŋgu ḻakaraŋala ŋäthilinydja bitjarra, ŋunhi ŋarrapi yurru nhumalanhanydja walŋakuma, ga nhumanydja marŋgi liŋgu, ŋunhi yuwalk yana ŋarra nhumalanha walŋakuŋalanydja. Yakana ŋula wiripuŋuyunydja waŋarryu nhumalanha walŋakuŋala, ga nhumanydja yurru ḻakaramana ŋurupa wiripu‐guḻku'wanydja miṯtjiwa bäpurru'wa,

\VS{13}ŋunhi ŋarrapi yana yuwalktja wal'ŋu Waŋarr beŋuru liŋgu ŋurruŋuru, ga ŋunhana‐wala ga dhä‐yawaryun yurru; yakana yurru ŋula yol yolŋu winya'yun ŋarrakalaŋuŋurunydja goŋŋuru. Ga ŋunhi ŋarra yurru djämanydja ŋula nhä, yakana yurru ŋunhiyi ŋula yolthu djambinydja ŋarrakuŋu djämawuynydja.”


\par }{\PP \VS{14}Yo, nhumalaŋgu walŋakunharamirri Waŋarr God, ŋunhi wal'ŋu ḏarrtjalk Yitjuralwu Waŋarr, ŋayi yukurra waŋa bitjandhinydja, “Nhumanydja dhuwala garrpiṉarawuy yukurrana nhinana ŋunhala
\FTNT{†}{{\FR 43:14 }{\FT{Babylon}}}Bapilundja wäŋaŋura, yurru ŋarranydja yänguŋala warray ŋarrakuway yolŋunha dhawaṯmaranharawunydja nhumalaŋgu. Ŋunhinydja walala ŋunhi walala ŋayathaŋala yukurrana nhumalanha, walalanydja yukurra nyä'yunmirrina, yakana biyapulnydja walala yurru yukurra märr‐winya'yun ga ŋurr'yun ŋuriŋi walalaŋgalay be wuṉḏaŋarryinyarayunydja ganydjarryu.

\VS{15}Yitjural, ŋarrapi dhuwala Garraynydja yana, ḏarrtjalk wal'ŋu Waŋarr nhumalaŋgu; nhumanydja dhuwalanydja bokmanarawuy ŋarrakuŋuway yana, ga ŋarra dhuwala nhumalaŋgu buŋgawanydja ŋurruŋunydja.

\VS{16}Ŋäthilinydja ŋunhinydja baman'tja ŋarra dhukarr djäma nhumalaŋgu ŋuliwitjarra gapukurru, ga marrtjinanydja nhuma yukurrana djuḻkthurrunanydja ŋuliwitjarrayi walŋamirrina yanana.

\VS{17}Ga ŋuriŋinydja miriŋuyunydja nhumalanha yukurrana ŋupara walalaŋgalay walala ganydjarryu, yurru ŋarranydja walalanha ŋunhi ŋurru‐ḻupmaraŋala warray, dhawar'maraŋala warrpam' yana ŋuriŋi gapuyuna.

\VS{18}Ga yakana biyapulnydja balayi roŋiyiya yukirriya märr‐weyin guyaŋiya ŋunhi ŋäthili maḻŋ'thurruna bitjarrayi nhumalaŋgu.

\VS{19}Biyaka nhäŋa ya', ŋarranydja yukurra djäma dhiyaŋunydja‐wala yuṯana gal'ŋu, liŋguna maḻŋ'thunna yukurra dhiyaŋuna‐wala dhuwala gäthurana. Ŋarra yurru djämanydja dhukarrnydja nhumalaŋgu ŋunhana bala ŋanhdharkkurruna wäŋakurru, ga gapunydja yurru yukurra dhawaṯthun beŋuruna munatha'ŋuruna, bala waṉḏirrina yukurra yurru riya'‐riyalana ŋuliwitjan baṉḏanygurrunydja räwakkurrunydja wäŋakurru.

\VS{20}Yo, ŋunhalayi ŋanhdharkŋura gawarrka'ŋura wäŋaŋura, ŋarra yurru gapumirriyamana ŋarrakalaŋuwunydja ŋarra yolŋu'‐yulŋuwu, ŋurikinydja walalaŋgu ŋunhi ŋarrapi djarr'yurruna walalaŋgu.

\VS{21}Liŋgu ŋunhiyinydja ŋarrapi yana djäma walalanha ŋarrakuwayliliyaŋala, märr yurru bukmakthu bäpurru'yu nhäma walalaŋgalana ŋarraku ḻatjuny'tja rom, bala wokthunna yurru ŋarrakunydja.” Ga bitjarra ŋayi Garray waŋananydja.


\par }{\SH Yitjural miṯtji ga märi'mu walala walalaŋgu ŋapana‐wekaŋala Godku
\par }
{\SHB 43:22–28 (Israel and their ancestors sinned against God)
\par }
{\PP \VS{22}Ga biyapul ŋayi Garray God waŋana bitjarra, “Ŋarraku nhuma miṯtji Yitjural, nhäku nhuma yukurra märr‐yawaryundja ŋarrakala? Nhämirri nhuma ŋuli bukumirriyaŋu ga buku‐ŋal'yurrunydja ŋarraku?

\VS{23-24}Yaka warray dhika nhuma gäŋala ŋarraku mundhurrnydja, wäyindja ŋula nhänydja, ga yaka warray nhe märryu‐ḏaw'yurruna ŋarranha ŋula nhäyunydja wekanharayu. Ŋarranydja yaka nhumalaŋgala gurrunhara ŋonuŋ wal'ŋu, yaka ŋarra ŋayaŋu‐ŋonuŋguŋala nhumalanha ŋula nhäyunydja romdhu. Ga nhumanydja ŋarranha galŋa‐yätjkuŋalana ŋonuŋguŋalana wal'ŋu nhumalaŋgalay yätjthuna, bitjarrana liŋguna nhuma yukurrana djämanydja yätjnha wal'ŋu yänana mirithinana.

\VS{25}Yurru ŋarranydja yurru ŋunhiyi baḏuwaḏuyun warrpam'thunna yana buwayakkumana, liŋgu ŋuriŋi bili ŋarrakiyingala yäkuyu. Ŋarranydja dhuwala bäy‐ḻakaranhamirri Waŋarr, ga yakana ŋarra yurru guyaŋirri biyapulnydja nhumalaŋgu yätjtja.


\par }{\PP \VS{26}“Ma' waŋiyana biyaka guyaŋinyamirriyaŋana ŋarranhanydja dhiyaŋiyi dhawu'‐nherraṉarayunydja. Go, ŋilimurru waŋanharamirrina nhumalaŋgalaŋuwu dhiyaki yätjkunydja, märr yurru ŋarranydja bäy‐ḻakaramana.

\VS{27}Beŋurunydja ŋurruŋurunydja nhumalaŋgala märi'muyunydja walalay yätj gal'ŋu yana djäma, bitjarra walala ŋapa‐wekaŋalana ŋarrakunydja, ga bitjarrayi nhumalaŋgala ŋaḻapaḻmirriyunydja ŋurru'‐ŋurruŋuyunydja bakmaraŋalayi ŋarrakunydja rom, yakana walala ḏukṯukthina ŋarrakalaŋunydja romgu malthunarawu.

\VS{28}Yakana nhuma yukirri ŋayathaŋu ḏalkarra'mirrinha yolŋunha, ŋunhi ŋayi yurru gäma nhumalanha galki wal'ŋu Godkala, ga ŋurikiyinayi märrwu ŋunhi ŋarranydja wekaŋalana nhumalanha goŋlili ŋurikalana miriŋuwalana, baḏuwaḏuyunamirriwalana ŋurikalana, bala dhuwalana gay' nhuma yurru yukurra nhinanydja goramirrina walala buŋgawamiriwnha nhämiriwnha.” Ga bitjarra ŋayi yukurrana Garray waŋananydja.




\par }\Chap{44}{\SH Ḻiya‐bawa'mirrina balanyaranydja yolŋu buku‐ŋal'yunarawu dharpawu walŋamiriwwunydja
\par }
{\SHB 44:9–20 (It is foolish to worship idols)
\par }
{\PP \VerseOne{9-10}Yo, ŋuriŋinydja walalay yolŋu'‐yulŋuyu ŋunhi walala ŋuli djäma be dhuyukuma waŋarrnha walalaŋguway, ŋunhiyinydja ŋula nhäna ḻiya‐dhumuknha yana. Walala ŋuli guyaŋirri yanapi ŋunhiyinydjayi maḏayin' malanha ŋula nhä waŋarrnha dhuyuna wal'ŋu, yurru nhäŋiniŋ' warray ŋunhi yulŋunydja ŋula nhä warray. Ŋunhiyinydjayi yolŋu'‐yulŋu ŋula nhäna muḻkurrmiriwnha bambaynha, yakana walala ŋuli nhäma ga guyaŋirri dhunupakuma, bala walala yurru goramirriyirrina. Nhäku warray walala ŋuli djäma ŋunhiyinydja be waŋarrkuma? Ŋunhiyinydja be nhä warray, ganydjarrmiriw warray yana, yakana ŋayi yurru guŋga'yun walalanha. Ŋunhiyinydjayi nhä malanha djämawuy goŋbuy warray yolŋu'‐yulŋuwuŋu warray.

\VS{11}Nhumanydja ŋunhi yolŋu'‐yulŋu ŋunhi nhuma yukurra djäma goŋdhu nhumapi waŋarrkuma ŋula nhä, nhenydja yurru dhärra nhanukala Godkalana gal'ŋu gumurrŋurana dhä‐wirrka'yunarawuna yukurranharawu, bala nhe yurru mirithirrina yana barrarirrinydja, goramirriyirrina nhe yurru buku‐wurana.


\par }{\PP \VS{12-13}Yo, yolŋuyu ŋuli märrama ŋula nhä dharpa ḻanara', bala ŋayi yurru djämana yolŋukumana wo ŋula nhäna, ḻatju'kumana dhikana ŋayi yurru djämanydja ŋunhiyi, bala ŋayi yurru djawaryunna, djaṉŋarrthirrina manapan ŋuriŋiyi djämayunydja.

\VS{14}Yo, djatthun ŋayi yurru gulkthun dharpa, bala muṉguykumana lanarany'tja malanha djäma, ḻatju'kumana dhikana dhapirrkkumana, märr yurru yukurra dhärra nhanukala wäŋaŋura ŋunhiyi.

\VS{15}Yo, wiripunydja ŋunhi ŋuliŋuruyi ḻanara' ŋayi yurru djäma gurthana nhanŋuway ŋayi gorrmurkunhaminyarawuna ga ŋathawuna bathanarawu, ga wiripu ŋunhi ŋuliŋuruyi liŋgu waka dharpaŋuru ḻanara' ŋayi yurru djäma ŋunhiyina waŋarrkumana, bala ṉepaḻ‐nyilŋ'thunna buku‐ŋal'yunna ŋurikiyi.

\VS{16}Yo, nhinanydja ŋayi yurru galki gurthalili, bala waŋanydja ŋayi yurru marrtji bitjanna, “Nhä dhuwalanydja, ḻatjuny'tja ŋanya dhika gurtha.”

\VS{17}Bala ŋayi yurru buku‐ŋal'yunna ŋurikinydja ŋunhi ŋayi djäma ŋuliŋuruyi liŋgu waka'ŋuru dharpaŋuru, bala ŋayi yurru waŋa buku‐ŋal'yundja bitjanna, “Walŋakuŋa ŋarranha. Nhenydja dhuwala waŋarr muka ŋarraku,” bitjanna yurru.

\VS{18}Ŋunhiyinydja malanha ŋuli'‐ŋulinyaranydja yolŋu walala muḻkurr‐dhumukmirrina yana dhuŋamirrina, yakana walala marŋgi gal'ŋu yuwalkku, liŋgu maŋutji walalaŋgu bambaynha, ga ḻiyanydja walalaŋgu ŋunhiyi dhumuknha wal'ŋu yana.

\VS{19}Yakana walala yurru guyaŋirri, ga waŋa bitjandja, “Wiripunydja malanha dhuwala ḻanara' ŋarra yukurra dhuŋgur'yunna, ga wiripunydja ŋarra djäma waŋarrkuŋala yana. Nhä dhuwalanydja? . . . dharpa warray! Nhäkuna ŋarra yukurra dhika buku‐ŋal'yundja dhiyakuyi? Dhuwalanydja yana dharpana waŋganynha, yakana ŋula waŋarr. Nhaltjanna ŋarra yukurra dhika yulŋunydja? . . . bawa'mirriyirrina?” Yakana walala ŋuli waŋa bitjandhiyi.

\VS{20}Yo, bawa'mirrina ŋayi ŋunhiyinydja yolŋu. Ŋunhiyinydja bitjan ŋayi yukurra ḻuka ŋunha ḻirrwi'na, yakana yuwalkŋu ŋatha wal'ŋu, liŋgu yolŋunha ŋayi ŋunha mayali'‐wilkthurruna ŋuriŋi nhanukalay ŋayi djarrpi'yu guyaŋinyarayu. Yakana ŋayi yurru bilyundja ga walŋakunharamirrinydja ŋanyapinyay ŋayi, ga yakana ŋayi yurru waŋa bitjandja gam', “Dhuwalanydja gay waŋarr, ŋunhi ŋarra yukurra ŋayathama ŋarrakalay goŋdhu, dhuwalanydja bothinyamirrina, yakana ŋayi yuwalkŋu wal'ŋu waŋarr.” Yakana ŋayi yurru waŋa bitjandhinydjayi.




\par }\Chap{48}{\SH Garraywuŋu dhukarr nherraṉara nhanukalaŋuwu yolŋu'‐yulŋuwu
\par }
{\SHB 48:17–22 (The Lord’s plan for his people)
\par }
{\PP \VS{17}Yo, nhumalaŋgu
\FTNT{*}{{\FR 48:17 }{\FT{Israel}}}Yitjuralwu bäpurru'wu ḏarrtjalktja Waŋarr walŋakunharamirrinydja nhumalaŋgu waŋa yukurra bitjan, “Ŋarrapi dhuwala Waŋarr Godtja nhumalaŋgu, ŋarra yurru marŋgikumanydja nhumalanha, märr yurru nhuma nhina yukurra ŋamakurru' yana wal'ŋu goŋmirriyanhara ŋarrakuŋunydja, ga goŋ‐gulamanydja ŋarra yurru gämanydja nhumalanha dhukarrkurrunydja dhunupakurru yana ŋamakurru'kurru.


\par }{\PP \VS{18}“Ŋunhi bini nhuma mäkiri'‐witjunanydja ŋarraku, ga märranha romdja ŋarraku, ŋarranydja bini nhumalanha goŋmirriyanha warray wal'ŋu, nhuma bini nhinanha yukurranha dhunupaŋura warray wal'ŋu romŋura, ŋayaŋu‐yal'yunara warray yana.

\VS{19}Ŋunhi bini nhuma dhäruk‐märranhanydja ŋarranha, nhumalaŋgunydja bini ŋunhi mala‐wunharanydja mirithirrina gal'ŋu guḻku'na; yakana bini nhumalanha miriŋuyunydja djuḻkmaranha.”


\par }{\PP \VS{20}Ma' ḏurryurrana walala, gundupuŋana dhipuŋuruyi wäŋaŋurunydja
\FTNT{†}{{\FR 48:20 }{\FT{Babylon}}}Bapilunŋurunydja, miriŋuwalanydja dhipuŋurunydja goŋŋuru dhawa‐yawaṯthurrana yanana‐wala. Ḻakaraŋa biyakana birrŋ'maraŋana dhäwuny'tja galŋa‐djulŋithiyana wal'ŋu goŋmirriyiyana, ḻakaraŋa birrka'mirriŋura yolŋu'‐yulŋuwanydja wäŋaŋura malaŋuŋura biyakana gam', “Garrayyunydja Waŋarryunydja walŋakuŋalana dhawaṯmaraŋalana nhanŋuway djämamirrinhanydja Yitjuralnhanydja.”

\VS{21}Yo, ŋäthilinydja ŋunhinydja wal'ŋu Garrayyu gäŋala yukurrana ŋurru‐warryurruna nhanŋuway ŋayi yolŋu'‐yulŋunhanydja ŋuliwitjarra ŋanhdharkkurru wäŋakurru, yurru yaka warray walala ŋanhdharkthinanydja, yana ŋayi ŋunhi guṉḏanydja ḻirr'maraŋala, bala ŋuliŋuruyi guṉḏaŋurunydja ḻarryurrunana yana gapunydja walalaŋgu ḻukanharawunydja.

\VS{22}Ga bitjanna ŋayi yukurra Garray waŋanydja, “Rom‐yätjmirrinydja wal'ŋu yolŋu walala yurru yakana nhina ŋayaŋu‐yal'yunara, yakana walala yurru marrtji walŋamirrinydja, yakana yana.” Ga bitjarra ŋayi Garrayyu ḻakaraŋalanydja.




\par }\Chap{49}{\SH Godkalanydja Djämamirriyu yurru walŋakuma birrka'mirrinha warray yolŋu'‐yulŋunha
\par }
{\SHB 49:1–7 (God’s Servant is a light for all people)
\par }
{\PP \VerseOne{1}Yo, ŋäka walala, nhumanydja ŋunhi nhuma nhina yukurra be‐wala barrku wäŋaŋura. Garrayyu Waŋarryunydja ŋarranha djarr'yurruna ŋäthiliŋga yana, yurruna ŋarra dhawal‐wuyaŋina; ŋayi djäma wekaŋalanydja ŋarraku, märr ŋarranydja yurru nhanŋu djämamirri.

\VS{2}Ŋunhi ŋarra yurru waŋa, ŋarraku dhäruktja raywal'nha ŋanyana, bitjan mandjawak raywal' ŋunhi. Ŋarranydja dhuwala bitjan bonarra' ŋunhi ŋayi yukurra ŋayathama goŋdhu nhanukalay ŋayi, raywal'nha mirithirrina djinbulknha, girri'‐ŋamathirri yukurra nhanŋu, märr ŋayina yurru ḏupthundja.


\par }{\PP \VS{3}Ŋayi waŋananydja ŋarrakala bitjarra, “Nhenydja dhuwala ŋarraku djämamirrina yolŋu; nhokalanydja yurru yolŋu'‐yulŋuyu nhämana ŋarrakunydja ḻatju' dhika wal'ŋu.”


\par }{\PP \VS{4}Yurru ŋarranydja waŋana bala buku‐ruŋinyamaraŋala bitjarra, “Garray, ŋarra yukurrana djäma wirrki wal'ŋu yana mirithina, yurru dhäparknha dhuwala ŋula nhämiriwnha, yaka warray dhika ŋarrakala djämayunydja maḻŋ'thurruna ŋula nhä. Yurru ŋarranydja märr‐yuwalkthina ŋayaŋu‐nherraṉmina Garraynha yana, ga yuwalk ŋayi yurru ŋayipi wekama buku‐ruŋinyamaranharawuy ŋarrakalaŋuwuy djämawuynydja.”


\par }{\PP \VS{5}Yo, ŋäthili wal'ŋu Garrayyu ŋarranha nherrara dhiyakuyinydjayi djämawu, yurruna ŋarra dhawal‐wuyaŋina, ŋarranydja dhuwala nhanŋu djämamirri, bala ŋarra yurru gämana roŋinyamaramana nhanŋuwaynydja yolŋu'‐yulŋunha nhanukalana.
\FTNT{*}{{\FR 49:5 }{\FT{Israel}}}Yitjuralnydja dhuwala baḻaka'yurruna birrka'mirrililina wäŋalili, yurru ŋarranydja yurru marrtji ḻiw'marama, gäma marrtji walalanha lili. Yo, Garrayyu ŋayipi ŋarranha dhiyakuyinydja yurru ganydjarr‐wekama djämawu, ga ŋayi yukurra märr‐ŋal'yun ŋarrakalanydja.

\VS{6}Ŋayi waŋananydja ŋarrakala bitjarra, “Yo, yuwalk yana nhe yurru Yitjuralnhanydja gäma lili ŋarrakalanydja, ga bitjandhi liŋgu ŋarra nhuna yurru djuy'yundhi ŋuruku mulku'‐mulkuruwunydja yolŋu'‐yulŋuwu, bukmakku ŋunhi bäpurru'wu ga bäpurru'wu miṯtjiwu, ŋunhi walala yukurra nhina be‐wala birr' wäŋaŋura barrku; nhenydja dhuwala balanyarana bitjan djarraṯawun'nha walalaŋgu, märr walalanydja yurru walŋathirri muka.”


\par }{\PP \VS{7}Yo, Yitjuralwu Waŋarr God Walŋakunharamirrinydja waŋa yukurra bitjanna ŋurikiyi djämamirriwunydja yolŋuwu, ŋurikinydja nhanŋunydja ŋunhi yolŋu'‐yulŋu ŋuli ŋuyulkthinya ga nyinyaŋdhuna nhanŋu, ŋurikinydja ŋunhi ŋayinydja balanyarana biyaku ŋuli djämamirri ŋayi ŋuruku ŋurru'‐ŋurruŋuwu wal'ŋu buŋgawamirriwu, ga bitjarra ŋayi Garray waŋananydja nhanukala, “Ŋuriŋi buŋgawamirriyunydja walalay yurru nhämana nhuna, bala djingaryunna yurru märr‐ŋal'yunna manapan nhokala, ga ŋunhiyi ŋurru'‐ŋurruŋunydja yolŋu walala yurru bitjandhi liŋgu buku‐ŋal'yundhi nhuŋu, liŋgu walala yurru ŋunhiyi dharaŋanna nhäma nhuna, ŋunhi nhenydja djarr'yunara nhanukuŋuwaynha djämamirri Garraywuna; Godthu ŋayipi nhuna djuy'yurrunanydja, bitjarra yana liŋgu ŋunhi ŋayi dhawu'mirriyaŋala ŋäthili.” Ga bitjarra ŋayi Garray waŋananydja.


\par }{\SH Godtja ŋuli yukurra goŋ‐nherraṉmirri warray ŋurikinydja walalaŋgu ŋunhi walŋakunhara nhanukuŋu
\par }
{\SHB 49:8–26 (God cares for the people he has saved)
\par }
{\PP \VS{8}Yo, bitjarra ŋayi Garray waŋananydja nhanukalaŋuwu ŋayi yolŋu'‐yulŋuwunydja gam'. “Ŋarra ŋäkula nhumalanha bukumirriyanharawuynydja, liŋguna dhuwalana gay' walunydja ŋunhi ŋarra nherrara nhumalaŋgu walŋakunharawu; märr‐yuwalk yana ŋarranydja yurru nhumalaŋgu mel‐wuyun ga guŋga'yun, ga walŋakuma yurru nhumalanha. Ŋarra yurru nhumalanha gunganhamirriyama bitjan, ga ŋuliwitjandhi nhokalaŋukurrunydja ŋarra yurru dhawu'‐nherraṉna bukmaknhana yolŋu'‐yulŋunha. Dhuwalanydja yurru wäŋa bitjan nhuŋuwaynha wal'ŋu yirralka, ga nhuma yurru nhina yukurra dhiyalayi yulŋunydja, ŋunhi marrtji ŋorra dhuwala yolŋumiriw.

\VS{9}Nhenydja yurru waŋa ŋurikinydja yolŋuwu ŋunhi garrpiṉarawuywunydja bitjanna, ‘Dhawaṯthurra dhipuŋuruyi,’ bitjan yurru, ga ŋurikinydja walalaŋgu ŋunhi walala yukurra nhina buku‐munha'ŋura nhe yurru bitjandhi liŋgu waŋa ‘Dhawaṯthurrana walala dhipuŋuruyi buku‐munha'ŋurunydja djarraṯawun'lilina,’ bitjan.

\VS{10}Bala walala yurru märr‐bakthunna ŋuriŋiyi ŋathayu ŋamakurru'yunydja, yakana biyapul walala yurru marrya'yirri wo ŋanhdharkthirri; yakana walala yurru galŋa‐nhära ŋuriŋi waluyunydja, ga watayu yukurra yurru buma walalanha yakana, liŋgu ŋayina yurru ŋunhinydja gäma yukurra walalanha dhika ḻatju'kumana wal'ŋu, ŋunhiyina ŋunhi ŋayi mel‐wuyurruna walalaŋgu, gämanydja ŋayi yurru walalanha ŋunhiwalana gapulili ŋunhi riya'‐riyalalilina.

\VS{11}Ŋarra yurru djäma dhukarrnydja yäkthun buku'‐wukukurru wäŋakurrunydja, märr yurru ŋarrakunydja yolŋu walala wäŋa‐roŋiyirrina yukurra;

\VS{12}walala yurru roŋiyirrina yukurra beŋuruna‐wala birr' barrkuŋuruna wäŋaŋuru, beŋuru ḻuŋgurrmaŋuru ga djalathaŋŋuru, ga bärra'ŋuru.”


\par }{\Q \VS{13}Nhuma djiwarr'wuy walala, miyamala biyaka djulŋithiyana wal'ŋu,

\par }{\QB ga nhuma dhuwala munatha' galŋa‐djulŋithiyana yana.

\par }{\Q Buku‐wurrpalana biyakana Garraynha,

\par }{\QB liŋgu ŋayipi Garrayyunydja marrparaŋ'kuŋalana nhanŋuwaynydja yolŋu'‐yulŋunha,

\par }{\Q liŋguna ŋayi mel‐wuyurruna ŋurikinydja walalaŋgu nhanukalaŋuwu ŋayi yolŋu'‐yulŋuwu, ŋunhi walala yukurrana ŋayaŋu‐yätjthina burakina.


\par }{\PP \VS{14}Yurru walalanydja ŋunhi yolŋu'‐yulŋu
\FTNT{†}{{\FR 49:14 }{\FT{Jerusalem}}}Djurutjalambuynydja waŋana bitjarra warray, “Garrayyunydja ŋilimurrunha liŋgu meṉguŋala, gonha'yurruna ŋayi ŋilimurrunha.”

\VS{15}Bala ŋayinydja Garraynydja waŋa yukurra bitjan warray, “Nhaltjan ŋuli ŋayi ŋäṉḏi'mirriŋuyunydja ŋuriŋi yothu'nhanydja? . . . meṉguma muka? Mak ŋayi ŋuli ŋäṉḏi'mirriŋuyu meṉguma nhanŋuway wiripunydja yothu'nha, yurru ŋarranydja yurru yaka warray nhumalanhanydja meṉguma.

\VS{16}Yo, Djurutjalam wäŋa nhenydja dhuwala mel‐wiḏi' warray yana ŋarrakala, dhulŋuŋuna ŋarrakuwaynha. Ŋarra wukirrinydja dhuwala gay' ŋarrakalay ŋarra goŋlili nhuna yäkunydja.

\VS{17}Galkina nhuŋu djamarrkuḻiny'tja yurru wäŋa‐roŋiyirrina dhikana, ga biyapul walala yurru djäma dhuwala dhuḻ'yundhi yulŋunydja, ga ŋunhinydja walala ŋunhi walala nhuna baḏuwaḏuyurruna, walala yurru ḻaw'yunna bena‐wala barrkumalana wäŋalili.

\VS{18}Nhäŋa biyaka barrku‐ḏakthurra, djamarrkuḻiny'tja nhuŋu yukurra dhika wäŋa‐roŋiyirrina lili birrka'mirriŋuru wäŋaŋurunydja. Ŋarranydja dhuwala Walŋa‐ḏikṯik Waŋarr God, ga yuwalk ŋarra yukurra ḻakaramanydja ŋunhi nhenydja yurru bitjan ŋurr'yunna ŋuriŋi nhokalay yolŋu'‐yulŋuwalanydja, walalanydja yurru ŋunhi bitjan mel‐wiḏi'na nhuŋu.

\VS{19}Ŋäthilinydja wal'ŋu ŋunhinydja nhuŋu wäŋa yolŋumiriwŋga yana, ga buṉbu malanha warrpam' ḏaw'‐ḏawyunara muṉguy, yurru dhiyaŋunydja‐wala nhuŋu yurru dhuwala wäŋa dhaŋaŋdhirrina yolŋu'‐yulŋuwalana, ga walalanydja ŋunhinydja walala ŋunhi walala baḏuwaḏuyurruna wäŋa dhuwala, walala yurru gundupumana bena‐wala.


\par }{\PP \VS{20-21}“Yo, ŋäthilinydja ŋunhinydja nhe ŋunhi yothu'miriwŋga yana, bala ŋuliŋurunydja nhe yurru waŋa bitjanna, ‘Way, nhäna dhuwala ŋarranydja? . . . yothu guḻku'mirrina? Yolthu dhuwala gurrukaŋalanydja walalanha? . . . ga yolthu walalanha dhuwala ŋuthanmaraŋalanydja?’ Ga ŋunhinydja walala yumurrku' ŋunhi walala yukurrana dhawal‐wuyaŋina be barrku wäŋaŋura, walalanydja yurru waŋa bitjanna, ‘Way! Dhuwalanydja wäŋa yutjuwaḻa' warray ŋilimurruŋgu nhinanharawu. Ŋilimurrunydja ḏukṯuk biyapul bathalawu wal'ŋu dhaḻakarrmirriwu wäŋawu, liŋgu ŋilimurru dhuwala miṯtji guḻku'na.’ ”

\VS{22}Yo, ŋayi Garraynydja waŋana bitjarra, “Ŋarranydja yurru waṉa'yunna ŋuruku mulku'‐mulkuruwunydja miṯtjiwu, bala walala yurru djamarrkuḻi'nhanydja ŋunhinydja gämana roŋinyamaramana nhuŋu.

\VS{23}Ŋurru'‐ŋurruŋuyu ga be nhäyu buŋgawamirriyu yurru nhumalanha gunganhamirriyamanydja, ga mirithirri dharrpalmirri dhäykawurru nhumalaŋgu yurru djäkana yukurra, bitjanna bitjan walala ŋäṉḏi'mirriŋuna nhumalaŋgu. Walala yurru ṉepaḻ‐nyilŋ'thun ga buku‐ŋal'yunna nhumalaŋgunydja, märr‐ŋal'yunna manapan nhumalaŋgu, bala nhuma yurru marŋgiyirrina ŋunhi ŋarranydja Waŋarr God ŋarra. Yo, ŋuriŋi yolŋuyu ŋunhi ŋayi yukurra märr‐yuwalkthirri ŋarranha, bitjan gatjpu'yun dhukarr‐nhäma ŋayi yukurra guŋga'yunarawu, ŋayinydja yurru yana ŋunhi märramana, yakana ŋayi yurru märr‐yawaryundja.”


\par }{\PP \VS{24}Yo, ŋunhi ŋuli miriŋuyu djaw'yun yolŋunhanydja ŋula nhänha, bala ŋayi ŋuli ŋayathamana nhanŋuwaynha ŋayi, yakana yurru ŋula yolthu roŋinyamaramanydja märrama ŋuliŋuruyi wuṉḏaŋarrwalanydja ḏarramuwala.

\VS{25}Ga ŋayinydja Garraynydja waŋana bitjarra warray, “Ŋuriŋiyinydjayi rom‐ḏälyunydja yolŋuyu yukurra ŋayathama baṯ bitjanna ŋarrakunydja yolŋu'‐yulŋunha, yurru ŋarrapinydja gombuma warray yurru yana‐wala walalanha goŋŋuru nhanukalanydja; walala yurru dhawa‐yawaṯthundja yänana‐wala yana, ga djaw'yundja ŋarra yurru gombumanydja ŋunhiyinydja ŋunhi ŋayi yukurrana manaŋina ŋarrakala.

\VS{26}Ŋunhinydja ŋunhi walala yukurra monyguma mirithirri wal'ŋu be ṉiṉ'ṉiṉmarama nhumalanha, walalanydja yurru bunharamirri murrkay'kunharamirrina walalawuynha yurru, ga gulaŋdja yurru waṉḏirri walalaŋgu bitjanna bitjan gapu ŋurruthirri ŋuli mayaŋ'; walala yurru bunharamirrina yukurra, yana liŋgu ga raku'‐rakunydhirri yurru walalaŋguŋuway walala yana goŋbuy bunharaminyara. Ga bukmakthuna yolŋu'‐yulŋuyu yurru nhäma nhumalanhanydja, ŋunhi nhumanydja yukurra yurru nhina walŋamirrina, bala walala yurru marŋgiyirrina ŋunhi ŋarranydja ŋarrapi yana Waŋarr Godtja, ganydjarr‐ḏumurru ŋarra be wal'ŋu ŋunhi ŋarra walŋakuŋala beŋuruyi miriŋuwala goŋŋuru nhumalanha.” Bitjarra ŋayi Garray waŋananydja.




\par }\Chap{50}{\SH Godku djämamirri yolŋu
\par }
{\SHB 50:1–11 (God’s Servant)
\par }
{\PP \VerseOne{1}Yo, Garray waŋana bitjarra, “Yolthu nhuna djuy'yurrunanydja bitjarranydja bitjan ŋuli ḏarramuyu dhuway'mirriŋuyu ganan nhanŋuway miyalknha? Nhenydja ŋunhi guyaŋina yanapi ŋarra nhuna wekanha goŋlili nhokala miriŋuwala, yurru yaka warray ŋarranydja ŋunhi, ŋunhiyinydja ŋuriŋi nhokalay yätjthu gäŋala nhuna yukurrana ŋunhiwala garrpiṉminyarawuylilinydja romlili, liŋgu nhepi ŋunhiyinydja yarrkmaranhamina nhunapinyay nhe ŋarrakalanydja ŋuriŋi nhokalay nhäŋiniŋ'thu romdhu.

\VS{2}Ŋarranydja warrya'yurruna nhuŋu, ga yakana ŋarra nhuna maḻŋ'maraŋalanydja; yäku‐ḻakaraŋala ŋarra nhuna marrtjina yulŋunydja, ga nhenydja yaka warray ŋäkula ŋarranha, ga buku‐ruŋinyamaraŋala dhäruk bitjarra, ‘Dhuwala ŋarra,’ bitjarranydja. Ŋarranydja nhuŋu ḏukṯuk walŋakunharawu, ga nhäku warray nhe yakanydja buku‐ruŋinyamaraŋala dhäruk ŋarraku? Mak nhe guyaŋina ŋarranha yanapi ŋarra ganydjarrmiriwnha ŋula nhäna, märr bini ŋarra yakana nhuna walŋakunha. Ŋarranydja dhuwala yaka ŋarra ganydjarrmiriw. Ŋuli ŋarra ḏukṯuktja, ŋarra yurru yana waŋa dhäruknha waŋganynha, bala ŋayi yurru ŋunha gapunydja moṉuktja baṉḏanydhirrina, ga guya malanha yurru murrmurryunna marrtji.

\VS{3}Ŋuli ŋarra ḏukṯuk, ŋarra yurru waŋa yana dhäruk gäraklilinydja, bala ŋayinydja yurru gäraktja ŋunhanydja bilyun munha'yunna,” bitjarra ŋayi Garray waŋananydja.


\par }{\PP \VS{4}Yo, Godthu ŋayipi Waŋarryu ŋarranha wekaŋala dhäruktja waŋanharawunydja, märr yurru balakurru‐witjan ŋarrakalanydja dhärukkurru ŋarra yurru marrtji gaŋgathinyamirriyama walalanha ŋunhi märr‐yawaryunamirrinha yolŋu'‐yulŋunha. Bitjanna liŋgu munhakumirrinydja ŋarra ŋuli yuwalkkuma yana mäkiri'‐witjun Godkalaŋuwu rirrakaywu, wirrki yana wal'ŋu ŋarra ḏukṯuktja ŋänharawunydja ŋurikiyi, ga marŋgithinyarawunydja marrtjinyarawu nhaltjan ŋayi yurru ŋarrakala ḻakarama marrtji.

\VS{5}Yo, ŋayi Garray waŋananydja ŋarrakala, ga ŋarranydja mäkiri'‐witjurrunana yana, ŋäkulanydja ŋanya. Yakana ŋarra ŋuyulkthina yarryurrunanydja ŋurikiyi, yakana ŋarra ḏiltjinydja wekaŋala nhanukala Godkala.

\VS{6}Ŋarranydja dhäruk ŋanya märraŋala yana; yaka ŋarra ŋoynydja‐dharrana buku‐ruŋinyamaraŋala balanydja bumara, ŋunhi walala bartjunmaraŋala ŋarranha ḏiltji biralyu djambaka'mirriyunydja. Warryurruna walala yukurrana bolutjuny'tja ŋarranha, ga dhupthurruna ŋarranha buku, yurru ŋarranydja yaka djuḻuḻ'maranhamina ŋarranhawuy ŋarra buku.

\VS{7}Ga ŋunhi walala yukurra yätjkuma waŋa ŋarranha, ŋarranydja yaka ŋuli buku‐ruŋinyamarama wekama yätj dhäruk balanydja walalaŋgunydja, liŋgu Garrayyunydja ŋuli marrtji Godthunydja ŋarranha ganydjarr‐wekama, guŋga'yunna bala. Ga ŋunhi walala ŋuli djäma yätj ŋarraku, ŋarranydja ŋuli yukurra dhärra yana mukthun wuṉḏaŋarrnha, gaḻ'‐gaḻyunamiriwnha. Liŋgu ŋarra ŋunhi djarr'yurruna dhukarrnydja ŋarrakuway, ŋarra yurru djäma bitjan yana liŋgu ŋoy‐wuṉḏaŋarryirri ŋunhi nhaltjan yukurra Garray waŋa, nhanukala yana djälkurru, yakana ŋarra yurru bilyun ŋunhiwalanydja gora‐wekanharamirrililinydja romlili.

\VS{8-9}Liŋgu Godtja dhuwala galki yana, ŋayinydja marŋgi ŋarraku, ga ŋayinydja yurru gora‐wekama ŋurikinydja walalaŋgu ŋunhi walala ŋuli yätjkuma waŋa ŋarranha. Wanhaka dhika ŋayi ŋunhinydja yolŋu, ŋunhi ŋayi ŋuli ḻakarama yätj‐ḻakaramanydja ŋarranha? Marrtji ŋayi yurru yana ŋunhiyinydjayi, märr yurru ŋilinyu rrambaŋi dhärra gumurrŋuranydja nhanukala Godkala, ga ŋayina yurru ŋinyalanha mala‐yarr'yundja. Yuwalk yana ŋayi yurru Garrayyu guŋga'yundja ŋarranha yuwalkkuma. Yolthu ŋarranha yurru yätj‐ḻakaramanydja dhika, yana bini ŋarra djäma ŋula nhä yätjkunha? Ŋunhiyinydjayi yolŋu yurru winya'yunna‐wala yana buwayakthirrina, bitjanna bitjan girri' ḻukanhara ŋula nhäkuŋu.


\par }{\PP \VS{10}Yuwalk nhe yukurra rom‐wiyaṉiyirri Godkunydja? . . . ga yuwalk ŋurrumarama ŋunhi yätjnhanydja? Yuwalk nhe yurru mäkiri'‐witjundja ga dhäruktja märrama nhanŋu djämamirrinhanydja? Bäyyi nhe yurru marrtji buku‐munha'kurrunydja warumukkurrunydja wäŋakurru, yana märr‐nherraṉmiya nhanukalay wal'ŋu Garraywala, ga märr‐ŋal'yurrana nhanukala yäkulilinydja, bala ŋayi yurru nhanukala djarraṯawun'thunydja ŋuriŋinydja bitjan räkukumana dhukarrnha nhuŋu.

\VS{11}Ga nhe ŋunhi, ŋunhi nhe ŋuli dhaŋalkuma gurtha nhuŋuway djarraṯawun', gatjuy marrtjiya‐wala nhe ŋuriŋiyi nhokalay nhe djarraṯawun'thunydja, ga yana nhe yurru yukurra nhinanydja ŋunhiliyi galŋa‐yätjthirrina warwumirriyirrina wal'ŋu, ŋunhi nhe yurru marrtji ŋuliwitjandhinydjayi ŋunhi nhepi yurru nhuŋuway djarraṯawun'kuma.




\par }\Chap{52}{\SH Godthu yurru walŋakumana Djurutjalamnhanydja
\par }
{\SHB 52:1–12 (God will save Jerusalem)
\par }
{\Q \VerseOne{1}Way nhe
\FTNT{*}{{\FR 52:1 }{\FT{Jerusalem}}}Djurutjalam wäŋa bira'yurra,

\par }{\QB dhärriya biyaka wuṉḏaŋarryiya.

\par }{\Q Ma' dhaṯthunmiya girri'yuna ŋamakurru'mirriyuna wal'ŋu dhikana ḻatju'mirriyuna,

\par }{\QB liŋgu nhenydja dhuwalanydja wäŋa ḏarrtjalk wal'ŋu dhika,

\par }{\QB ganaŋ'thun yukurra ŋulaŋuru yätjkalanydja, Godku yana nhanŋuway.

\par }{\Q Yakana yurru ŋula yol ŋayaŋu‐dhukun'mirri yolŋu gulŋiyirri ŋunhiwalanydja,

\par }{\QB ŋunhiyinydja ŋunhi ŋayi yaka marŋgi Godku.


\par }{\Q \VS{2}Ma' dhärriyana ga djalk‐djalkthurrana ŋurrŋgitj malanha,

\par }{\QB yakana biyapulnydja nhiniya yukirriya ŋunhili ganu'ŋura;

\par }{\Q nhenydja gaŋgathiya muka be, ga nhiniya ŋunha gal'ŋu Godkala gali'ŋura yana.

\par }{\Q Biyaka ḏupthurrana rakiny'tja mayaŋ'ŋurunydja nhokiyingala nhe, ŋunhi nhuna yukurrana garrpira,

\par }{\QB yakana biyapulnydja nhe yurru garrpiṉarawuy nhina yukurra ŋula nhäkuŋu.


\par }{\PP \VS{3}Bala ŋayi Garray waŋana nhanukalaŋuwala yolŋu'‐yulŋuwalanydja bitjarrana, “Ŋäthilinydja wal'ŋu ŋunhinydja miriŋuyu marrtjina djaw'‐djawyurrunana yana nhumalanha, yaka ŋayi ŋula rrupiyanydja wekaŋala bäyimdja nhumalanha, yana ŋayi djaw'yurrunana, ga ŋarranydja yurru bitjandhi liŋgu nhumalanha djaw'yundhi märrama nhanukalaŋuŋurunydja goŋŋuru rrupiyamiriwyamana ŋula nhämiriwyamana yänana.

\VS{4}Ŋäthilinydja benydja baman'tja nhuma
\FTNT{†}{{\FR 52:4 }{\FT{Israel}}}Yitjuralpuyŋu marrtjina ŋunha
\FTNT{‡}{{\FR 52:4 }{\FT{Egypt}}}Yetjiplili, ga ŋunhiyinydjayi nhokuŋuway yana guyaŋinyara ga djarr'yunara, yurru walalanydja
\FTNT{§}{{\FR 52:4 }{\FT{Babylon}}}Bapilunbuyŋuyunydja djaw'yurrunana yana nhumalanha, bitjarra gur'kuryurruna dharawukkuŋala walalaŋgalaynha walala ganydjarryu, nhumanydja ŋunhi yaka ḏukṯukthina nhumapinydja marrtjinyarawu balayi.

\VS{5}Ga dhuwalina nhuma garrpiṉarawuynha nhina yukurra, bala walalanydja nhumalaŋgu buŋgawa'mirriŋunydja yukurra märr‐winya'yunna, ŋurr'yunna walalaŋgalay walala be bathalayinyarayuna ganydjarryu; bitjanna liŋgu walala yukurra ŋuli waŋanydja yätjkumana ŋarranha yäkunydja, yanapi ŋarranydja ŋula nhäna ganydjarrmiriwnha.

\VS{6}Yurru ŋarrakunydja yolŋu walala yuwalk yana yurru marŋgiyirri ŋarrakunydja, bala walala yurru dharaŋanna yana ŋunhi ŋarrapi yana yuwalkŋunydja wal'ŋu Waŋarr Garray, ga dhuwalana ŋarra waŋana yukurra nhumalaŋgala.” Ga bitjarra ŋayi Garray waŋananydja.


\par }{\PP \VS{7}Yo, dhäwu'mirri ŋunhi yolŋu, ŋunhi ŋayi ŋuli marrtji dhäwu' ḻakarama ŋamakurru' wal'ŋu, ŋunhiyinydjayi ḻuku ŋanyana dhapirrknha dhikana; ŋayi yurru marrtji waŋanydja bitjan, “Way yolŋu, nhenydja yurru nhina ŋamathamana dhikana ŋayaŋu‐yal'yunna. Walŋathirrina nhe yurru, walŋana nhina,” bitjan. Ga walalaŋgu Yitjuralwunydja ŋayi yurru waŋa bitjan, “Nhumalaŋgunydja God ŋunha nhina yukurra buŋgawana ŋayi.”

\VS{8}Yo, walala ŋunhi dhukarr‐nhänharapuyŋunydja ŋunhi walala yukurra ŋuli dhukarr‐nhäma gungama ŋunhi Djurutjalam wäŋa, walalanydja yukurra yiŋgathirri bena dhikana, galŋa‐djulŋithirrina dhikana miyamanna manikaynha märr‐yiŋgathirrina, liŋgu walala nhämana yukurra Garraynhanydja, ŋayi yukurra roŋiyirri marrtji lili Djurutjalamlilina.


\par }{\PP \VS{9}Nhenydja Djurutjalam wäŋa galŋa‐djulŋithiyana, yakana nhe yurru wäŋa dhuwala biyapulnydja ŋorra marrtji ḏaw'‐ḏawyunara, liŋgu Garrayyunydja ŋayipinydja marrparaŋ'kuŋalana nhanŋuwaynydja ŋayi yolŋu'‐yulŋunha, liŋguna ŋayi walalanha dhawaṯmaraŋalana märraŋala ŋuliŋuruyi miriŋuwalanydja goŋŋuru.

\VS{10}Yo, Garrayyu yurru walŋakuma nhanŋuwaynydja yolŋu'‐yulŋunha ŋuriŋi nhanukalay ŋayi ganydjarryu bathalayuna wal'ŋu, ga bukmakthu yurru wäŋayunydja nhämana ŋanya.


\par }{\PP \VS{11}Gatjuy, gonha'yurrana dhuwalinydja wäŋa Bapilundja, dhuwaliyinydja yolŋu'‐yulŋu dhiyaliminydja yakana yukurra nhina dhuwurr‐ŋamakurru' ḏarrtjalkmirri. Nhumanydja dhuwala Godkuna yolŋu'‐yulŋu ḏarrtjalkmirrina, yarrkthurrana dhipuŋuruyinydja, ga biyaka djäma ḏarrtjalkkunhamiyana nhunapinyay nhe, liŋgu nhumanydja yukurra dhuwali gäma mirithirrina wal'ŋu dharrpalnha nhanŋuwaynha Garraywuna.

\VS{12}Yakana nhe yurru gonha'yun barrarimirriyunydja, yakana nhuna yurru miriŋuyunydja ŋupan roŋinyamarama, liŋgu ŋayipinydja Garraynydja ŋunha bala, marrtji ŋayi yukurra ŋurruŋu nhumalaŋgalanydja, ga ŋayipi yana ŋunha ḏiltjiŋuranydja nhumalaŋgala, munguyun ŋayi marrtji, gämana marrtji nhumalanha gurrum'thunna bala.


\par }{\SH Ḻakarama yukurra burakinyara Garraywu Djämamirrinha
\par }
{\SHB 52:13—53:12 (Telling about the sufferings of the Lord’s Servant)
\par }
{\Q \VS{13}Yo, Garray waŋana bitjarra,

\par }{\Q “Ŋarranydja yurru djuy'yun djämamirrinha ŋarrakuway ŋarra,

\par }{\QB ga djämanydja ŋayi yurru ŋamakurru' yana,

\par }{\QB dhawar'marama yurru bukmak yana djämanydja,

\par }{\Q bala ŋarra ŋanya yurru garrwarkumana wal'ŋu ŋunhana nherraṉ.


\par }{\Q \VS{14}Walala yolŋu'‐yulŋuyunydja nhäŋala ŋanya,

\par }{\QB bala ṉirryurrunana ŋoy‐wiḻaŋ'thurrunana nhäŋala ŋanya;

\par }{\Q Nhanŋu bukunydja mitmitthunarana ŋanaktja gulk‐gulkthunarana,

\par }{\QB ga guḻumu‐guḻumuyunarana rumbalnydja nhanŋu gulaŋdhuna ŋuriŋina;

\par }{\QB märr gulkuruna ŋanya yukurrana yolŋuyunydja dharaŋara nhäŋala.


\par }{\Q \VS{15}Yolŋuyu walalay miṯtjiyu nhäŋala ŋanya maŋutjiyuna yukurrana mirithirrina wal'ŋu,

\par }{\QB ga buŋgawanydja walala yolŋu'‐yulŋu yukurrana nhinana waŋanhamiriwnha mukthurrunana,

\par }{\QB nhäŋalana yukurrana yana dhärukmiriwyuna.

\par }{\Q Yaka ŋäthilinydja wal'ŋu walala nhäŋala ga ŋäkula balanyarawuyi bitjanara,

\par }{\QB bala walala yurru nhämanydja ŋanya dharaŋanna yana.”




\par }\PoetryChap{53}{\Q \VerseOne{1}Yo, ŋarranydja dhuwala ḻakarama yurru nhumalaŋgu,

\par }{\QB ga nhumanydja mak yurru yakana ŋula märr‐yuwalkthirri ŋämanydja,

\par }{\Q yakana mak nhuma yurru dharaŋan wal'ŋu yuwalkkuma,

\par }{\QB ŋunhi yuwalktja ŋunhiyi nhanukuŋuwaynha wal'ŋu Godkuŋuna goŋbuy djämawuy.


\par }{\Q \VS{2}Garraywunydja djämamirri yolŋu gurarrthina ŋayi dhiyala warray ŋilimurruŋgala warray yolŋu'‐yulŋuwala,

\par }{\QB bitjarra bitjan dharpa ŋuli dhamany'tjun ŋanhdharkŋuru ŋulaŋuru munatha'ŋuru.

\par }{\Q Ŋilimurrunydja ŋanya ŋunhi guyaŋina yanapi ŋayi ŋula yolnha,

\par }{\QB yakana ŋayi ŋuli yukurranha milkunhaminyanydja ŋanyapinyay ŋayi garrwarkunhaminyanydja wal'ŋu,

\par }{\QB märr bini ŋilimurru ḏukṯukthinya malthunarawu nhanŋu,


\par }{\Q \VS{3}Yolŋu'‐yulŋuyu ŋanya yukurrana ritjan'thurruna ga ŋapa‐nherraṉmina nhanŋu,

\par }{\QB liŋgu ŋayi ŋunhi ŋayaŋumiriwyina ŋonuŋdhina,

\par }{\QB ga dhaŋgaḏirryurruna ŋayi, batjpatjthurruna manapara,

\par }{\QB bala ŋilimurrunydja be mel‐yaw'yunminana nhänharaŋurunydja nhanukala, ḻäy‐yarryurrunana yukurrana,

\par }{\QB liŋgu ŋilimurru birrka'yurruna yanapi ŋula yolnha ŋayi.


\par }{\Q \VS{4}Yurru batjpatjthurrunanydja ŋayi yukurrana ŋilimurruŋgalana dharapulŋura ŋunhi;

\par }{\QB Ŋayipina gäŋala ŋilimurruŋgunydja ŋunhi rerri,

\par }{\QB liŋgu wapthurruna ŋayi ŋilimurruŋgalana dharapullili.

\par }{\Q Ŋilimurrunydja birrka'yurruna ŋanya yanapi Godthunydja ŋanya dhä‐ḏir'yunna yukurra nhanukalay yätjlili malaŋulili,

\par }{\QB yana bini ŋayi djäma ŋula nhäna yätjnha.


\par }{\Q \VS{5}Yurru yuwalktja gal'ŋu ŋayi burakinanydja ŋilimurruŋgala warray yätjthu, ŋilimurruŋgala dharapulŋura;

\par }{\QB Ŋayi batjpatjthurruna walalaŋgala baymatthunarayu, liŋgu ŋilimurruway mäkiri'‐yarryurruna Godku,

\par }{\QB bala ŋilimurrunydja walŋathinana ŋuriŋi nhanukala burakinyarayuna.

\par }{\Q Ŋilimurru yurru ŋayaŋuna nhina yukurra galkina wal'ŋu Godkalana, nhanukalaynha nyeyalŋura,

\par }{\QB liŋgu ŋayina djaw'yurruna dhä‐ḏir' ŋilimurruŋgunydja, ŋunhiyinydja ŋunhi bini ŋilimurruway märranha dhä‐ḏirny'tja,

\par }{\QB bala yana nhanukala ŋuriŋi gaṯpurr'thinyarayunydja ŋilimurrunha ŋayi ḏukmaraŋalana liŋguna.


\par }{\Q \VS{6}Ŋäthilinydja ŋilimurru waṉḏina winya'‐winyayurruna nhanukala goŋŋuru nyeyaḻŋuru,

\par }{\QB bitjarrana bitjan ŋuli wäyin bembi marrtji dhakaṉdhirri nhanukalaŋuwala djäkamirriwala;

\par }{\Q ŋilimurru marrtjinya ŋuli yukurranha ŋilimurruŋgalay djälkurru,

\par }{\QB yurru ŋayipi Godthu yurrum'maraŋalanydja ŋilimurruŋgunydja yätj malanha ŋunhi rom warrpam'thurruna yana, bala gurrunhara nhanukalana,

\par }{\QB ga ŋunhina ŋayi dhä‐ḏirny'tja märraŋalana, bala rakunydhinanana ŋilimurruŋgalana dharapulŋura.


\par }{\Q \VS{7}Gonhayi walala ŋanya ŋunhi bumara yätjkuŋalanydja,

\par }{\QB ŋayinydja yana mukthurrunana dhayuŋanminana,

\par }{\QB wekanharaminana ŋanyapinyay ŋayi rakunydhinyarawuna,

\par }{\QB yakana ŋayi ŋula waŋana dhäruk buku‐ruŋiyinmaraŋalanydja;

\par }{\Q Mukthurrunana ŋayi yana dhärrana yukurrana,

\par }{\QB balanyara yana liŋgu bitjan ŋuli wäyin bembi dhärra galŋa‐mukthun, ŋunhi walala ŋuli ŋunhiyi wäyinnha bulka' gulkthun märrama.


\par }{\Q \VS{8}Walala mulkana ŋanya, bala gäŋala ŋanya dhä‐wirrka'yunarawuna,

\par }{\QB ga ŋuliŋuru yätj‐ḻakaranharaŋurunydja bala yana walala djaw'yurrunana‐wala gäŋala murrkay'kunharawuna bunharawu.

\par }{\Q Yakana ŋanya ŋula waŋganydhu yolŋuyu dharaŋara, ŋunhi ŋayinydja burakina ŋilimurruŋgala dharapulŋura,

\par }{\QB yana walala bumara murrkay'kuŋalana ŋanya, liŋgu ŋilimurruŋgala yätjthu yolŋu'‐yulŋuwala.


\par }{\Q \VS{9}Walala ŋanya märrkitjkuŋalanydja molulilinydja dhambay‐manapara ŋunhimala rom‐yätjmirriwala,

\par }{\QB yurru gurrunharanydja walala ŋanya rumbalnydja ŋunhimala warray ḻukunydjawalana yolŋuwala molulili;

\par }{\Q Gonhayi ŋayi rom‐yätjmiriwnydja, yakanydja ŋayi ŋula yätj rom djäma,

\par }{\QB ga gonhayi ŋayi djawukinyamiriwnydja ḻakaranhamiriw.


\par }{\BB \par }
{\Q \VS{10}Yo, Godthu ŋayipi dhukarrnydja ŋunhi gurrunhara nhanŋu bitjanarawunydja burakinyarawu,

\par }{\QB liŋgu ŋayinydja ŋunhi ŋilimurruŋgu ŋapatjkunharamirri,

\par }{\Q ŋilimurrunha ŋayi walŋakuŋala nhanukalay ŋuriŋi gulaŋ‐waṉḏinyarayu rakunydhinyarayu,

\par }{\Q bala nhanŋuwaynydja ŋayi yurru ŋunhi guḻku'nhana miṯtjinha dhika yumurrku'nhanydja,

\par }{\QB ga nhinanydja ŋayi yukurra yurru walŋa‐ḏikṯiknha weyinŋumirrina.

\par }{\Q Yo, nhanukalana ŋuliyina Godthu yurru marrtji djämanydja bala nhanukalaynha ŋayi djälkurru yana.


\par }{\Q \VS{11}Ŋäthilinydja ŋayi yurru ŋunhiyi galŋa‐yätjthirri, ŋayaŋumiriwyirri ŋonuŋdhirri,

\par }{\QB ga ŋuliŋurunydja ŋoy‐djulŋithirriyi ŋayi yurru biyapul galŋa‐ḻayyundhi,

\par }{\QB liŋgu yaka ŋayi ŋunhi birrkany'tja batjpatjthurruna;

\par }{\Q Guḻku' yurru ŋunhi yolŋu walala nhina yukurra walŋanydja yana, liŋgu ŋuriŋi nhanukala batjpatjtjunarayu.

\par }{\Q Yo, Godthu yurru ḻakarama walalanha ŋayaŋu‐dhunupamirri yolŋu'‐yulŋu,

\par }{\QB liŋgu ŋuriŋi nhanukala djämamirriyu yolŋuyu ŋayina märraŋala dhä‐ḏirny'tja walalaŋgunydja yätjku.


\par }{\Q \VS{12}Bala Godthunydja yurru ŋanya ŋal'maramana garrwarkumana,

\par }{\QB ga bukmaktja yurru yolŋu walala nhanŋuwaynha märr‐ŋal'yundja;

\par }{\Q Ŋayinydja yurru yukurra nhina ŋunhana wal'ŋu ŋurruŋuna yanana,

\par }{\QB liŋgu ŋayi wekanhamina ŋanyapinyay ŋayi rakunydhinyarawu,

\par }{\QB biyaku ŋuli ŋayinydja yätjnha yolŋu.

\par }{\Q Guḻku'wu ŋayinydja rom‐yätjmirriwu wekanharamina ŋanyapinyay ŋayi,

\par }{\QB ŋayipi yana gäŋala walalaŋgunydja yätj ŋuriŋi nhanukalay ŋayi rumbalyu,

\par }{\QB bala rakunydhinanydja ŋayi walalaŋgalana dharapulŋura,

\par }{\Q ga waŋananydja ŋayi yukurrana bukumirriyaŋalanydja ŋurikiyi yolŋu'‐yulŋuwu rom‐yätjmirriwunydja,

\par }{\QB ŋäŋ'thurruna walalaŋgu bäy‐ḻakaranharawuna.




\par }\Chap{54}{\SH Garrayyu märryu‐ḏapmarama yukurra Djurutjalamdja
\par }
{\SHB 54:1–17 (The Lord loves Jerusalem)
\par }
{\Q \VerseOne{1}Yo, nhe
\FTNT{*}{{\FR 54:1 }{\FT{Jerusalem}}}Djurutjalam wäŋa, nhenydja dhuwala balanyarana biyaku ŋuli yothumiriwnha miyalk,

\par }{\QB yurru goŋmirriyiya yulŋunydja märr‐yiŋgathiya,

\par }{\QB liŋgu nhenydja yurru djamarrkuḻi' mäypamirriyirrina.


\par }{\Q \VS{2}Dhuwalanydja gay' nhuŋu ḏalwaḏalwany'tja wäŋa wunhdhur yutjuwaḻa.

\par }{\Q Ma' djäma biyaka yindikuŋa wal'ŋu dhaḻakarrmirriyaŋa, ga ḏälkuŋa biyapul,

\par }{\QB liŋgu mirithirri guḻku'na yurru yolŋunydja walala marrtji dhipalanydja nhokalanydja wäŋalili, bala nhinana yurru.


\par }{\Q \VS{3}Dhiyaŋunydja‐wala dhuwalanydja nhuŋu wäŋa goŋŋura mulkuruwala,

\par }{\QB yurru biyapul ŋayi yurru dhuwalayi wäŋa nhuŋuwayyi yulŋunydja,

\par }{\QB dhaŋaŋdhirrina yurru miṯtjiyu nhokalay yolŋu'‐yulŋuwalanydja.


\par }{\Q \VS{4}Yaka barrariyanydja, yakana biyapulnydja nhe yurru buku‐wura.

\par }{\Q Nhe yurru meṉgumana ŋurikiy ŋäthiliŋuwuynydja ŋunhi nhe gonha'yurruna ŋanya Garraynha,

\par }{\QB ga yakana nhe yurru biyapul guyaŋirri yukurra balayi roŋiyirrinydja, ŋunhi nhe ŋuli yukurranha nhinanha gäna wal'ŋu,

\par }{\QB bitjana bitjan ŋuli dhuway‐rakunymirri yolŋu nhina yukurra gäna.


\par }{\Q \VS{5}Yo, Godthu Garrayyu ŋayipi nhuna djämanydja,

\par }{\QB ga ŋayipi yana yurru nhuŋu djäkanydja yukurra,

\par }{\QB bitjanna ŋayinydja yurru bitjan dhuway'mirriŋuna ŋayi nhuŋu.

\par }{\Q Yäkunydja ŋayi ŋunhi God Garray,
\FTNT{†}{{\FR 54:5 }{\FT{Israel}}}Yitjuralwunydja Ganydjarr‐ḏumurru wal'ŋu Waŋarr,

\par }{\QB ga buŋgawa ŋayi ŋurruŋu dhiyakunydja wäŋawu bukmakku yana buku‐ḻiw'marama;

\par }{\QB ŋayina yurru ŋuriŋiyina nhuna walŋakumanydja.


\par }{\BB \par }
{\Q \VS{6}Yitjural, nhenydja dhuwala balanyara bitjan yuṯa nhe dhäyka, ŋunhi ŋayi dhuway'mirriŋuyu gonha'yurruna ŋanya,

\par }{\QB nhenydja ŋunhi galŋa‐yätjthina wirrki yana, ŋunhi ŋayi Garrayyunydja nhuna gonha'yurruna,

\par }{\QB yurru dhiyaŋunydja‐wala ŋayi yukurra gawaw'yunna nhuŋu roŋinyamaramana nhuna nhanukalaynha ŋayi.


\par }{\Q \VS{7}Ŋayi yukurra waŋanydja bitjan, “Ŋarra gonha'yurruna nhuna yana gurriri,

\par }{\QB yurru märr‐ŋamathirrinydja ŋarra nhuŋu yukurra mirithirri yana wal'ŋu,

\par }{\QB biyapul nhenydja yurru ŋarrakuwaynha yana wal'ŋu dhulŋuŋuna.


\par }{\Q \VS{8}Ŋarra ŋoy‐djingaryurruna nhokalanydja, bala ŋarra bukunydja gunganhaminana ŋarranhawuy ŋarra,

\par }{\QB yurru yana gurriri ŋunhi yulŋunydja;

\par }{\Q Ŋarra yurru mel‐wuyundhi nhuŋu,

\par }{\QB liŋgu ŋarra yukurra märr‐ŋamathirrinydja nhuŋu märryu‐ḏapmarama yana nhuna gupaḏalnha‐wala.”

\par }{\Q Bitjan yukurra nhuŋu walŋakunhamirrinydja Garray waŋa.


\par }{\Q \VS{9}“Ŋulinyaramirriyunydja
\FTNT{‡}{{\FR 54:9 }{\FT{Noah}}}Nowamirriyunydja wäŋayu ŋarra dhawu'‐nherrara bitjarra gam'.

\par }{\QB Yakana yana biyapulnydja yurru dhuwala wäŋa munathany'tja monygunhara gapuwuŋu.

\par }{\Q Ga dhiyaŋunydja‐wala bitjan yana liŋgu ŋarra yukurra dhawu'‐nherraṉdhi,

\par }{\QB yakana ŋarra yurru biyapul ŋoy‐dharra nhuŋu,

\par }{\QB yakana ŋarra nhuna yurru dhä‐ḏir'yun biyapulnydja.


\par }{\Q \VS{10}Ŋunha bukunydja wäŋa yurru buḻwaŋ'thunna marrtji, muṉguythirrina buku‐yupthunna,

\par }{\QB yurru ŋarrakunydja märr‐ŋamathinyara yurru yukurra djingaryun yana,

\par }{\QB bitjanna liŋgu gupaḏalnha‐wala yana ŋarra yurru yukurra märr‐ŋamathirrinydja nhuŋu.

\par }{\Q Ŋarra yukurra dhawu'‐nherraṉ dhuwala yulŋunydja nhokala bitjandhiyinydja,

\par }{\QB nhe yurru nhina yukurra ŋayaŋu‐yal'yunna wal'ŋu ŋarrakalaynha nyeyalŋura,

\par }{\QB ga yuwalknha yana ŋunhiyi dhäruktja yukurra yurru djingaryunna yana, djambimiriwnha.”

\par }{\Q Ga bitjarra ŋayi Garray waŋananydja, ŋunhinydja ŋunhi ŋayi mel‐wuyunaramirrinydja.


\par }{\BB \par }
{\Q \VS{11-12}“Ŋarraku wäŋa Djurutjalam, mirithina yana nhe yukurrana ŋayaŋu‐yätjtjinanydja ŋuriŋiyinydjayi dhaḻawandhunydja,

\par }{\QB yakana ŋula yolthu marrparaŋ'kuŋalanydja gunganhamirriyaŋalanydja nhuna,

\par }{\Q yurru ŋarranydja yurru biyapul nhuna dhärranhamaramayi yuṯakumayi nherraṉ,

\par }{\QB nhe yurru dhärra dhika dhapirrkthirrina wal'ŋu wuṉḏaŋarryirrina.


\par }{\Q \VS{13}Ŋarrapi Garrayyu yurru marŋgikumanydja marrtji nhumalaŋgu yumurrku'nhanydja bala,

\par }{\QB ga walalanydja yurru yukurra bitjanna liŋguna nhina ŋayaŋu‐yal'yunaraŋurana yana.


\par }{\Q \VS{14}Nhe yurru dhärra wuṉḏaŋarryirrina yana, liŋgu nhe yukurra yurru nhina ŋarrakalana ŋunhilina rom‐dhunupaŋurana.

\par }{\Q Yakana yurru walala miriŋunydja marrtji galkithirri wal'ŋu nhokala,

\par }{\QB ga yakana nhe yurru barrarirri ŋula nhäkunydja.


\par }{\Q \VS{15}Ŋunhi yurru ŋula yol yolŋu marrtjinydja bunharawunydja nhuŋu,

\par }{\QB ŋunhiyinydjayi mari marrtji yukurra yaka ŋarrakuŋunydja;

\par }{\QB Ŋunhiyinydjayi mari‐djämamirrinydja yurru yana galkirrina winya'yunna‐wala yana,

\par }{\QB liŋgu ŋarranydja dhuwala nhokala warray gali'ŋura.


\par }{\BB \par }
{\Q \VS{16}“Ŋunhinydja ŋunhi ŋayi gara‐djämamirri yolŋu, ŋunhiyinydja djämawuy ŋarrakuŋuway,

\par }{\QB ga balanyarayi liŋgu ŋarranydja dhuwala walŋa‐wuḻkthi.


\par }{\Q \VS{17}Ga ŋuli nhuna yurru ŋula yolthu buma ŋula nhäyu,

\par }{\QB yakana nhuna yurru ŋuriŋi murrkaynydja buma;

\par }{\Q Ŋuli ŋayi yurru ŋula yol yolŋu waŋa yukurra yätj‐ḻakaramanydja nhuna,

\par }{\QB walalanydja yurru nhämana warraŋulnha wal'ŋu ŋunhiyinydja yolŋunha ŋunhi ŋayinydja bothinyaramirrina wal'ŋu.

\par }{\Q Nhenydja dhuwala ŋarrakuway yana djämamirri,

\par }{\QB ga ŋarrapi yana nhuna gunganhamirriyamanydja yukurra,

\par }{\MM ga bitjandhi liŋgu yana nhuŋu miriŋunydja yurru waṉḏirriyi, gumurr‐wanandhi.” Bitjarra ŋayi Garray waŋananydja.




\par }\Chap{55}{\SH Go marrtjiya lili maranhuyinyarawuna wal'ŋu
\par }
{\SHB 55:1–13 (Come and be satisfied)
\par }
{\Q \VerseOne{1}Garraynydja yukurra waŋa bitjan, “Go, yolŋu walala ŋunhi nhuma ŋanhdharkthirri yukurra,

\par }{\QB dhuwalana ŋarkulany'tja nhuŋu go,

\par }{\Q ga nhuma ŋunhi rrupiyamiriw yolŋu yana marrtjiyana lili.

\par }{\Q Ŋay' märraŋana, bala ḻukiyana.

\par }{\QB Dhuwalanydja nhe yukurra yurru ḻukana yänana rrupiyamiriwnha.


\par }{\Q \VS{2}Nhäku warray nhe yukurra rrupiyanydja djalkthun ŋunhiliŋuminydja malaŋumi, ŋunhi nhe yurru yakana märr‐bakthun ŋuriŋiyi?

\par }{\Q Ŋuriŋinydja nhäyu malaŋuyu yaka nhuna yurru märr‐bakmarama ŋayaŋu ŋunha wal'ŋu,

\par }{\QB mukthun nhe yukurra yurru yana ŋayaŋunydja marrya'yirri.


\par }{\Q \VS{3}Ŋäka ŋarranha walala, mäkiri'‐witjurra ŋarraku.

\par }{\Q Go marrtjiya lili ŋarrakala, ga märraŋana ŋarranha dhäruktja,

\par }{\QB märr nhenydja yurru nhinana walŋana.

\par }{\Q Ŋarranydja yurru nhumalaŋgu dhawu'‐nherraṉmirrina,

\par }{\QB ŋunhi dhärra yukurra yurru gupaḏalnha‐wala;

\par }{\Q Nhumanydja yurru ŋarrakuwaynha yolŋu'‐yulŋu,

\par }{\QB ga ŋarranydja yurru nhumalanha gäma yukurra ḻatju'kuma dhika,

\par }{\QB bitjan bitjarra ŋarra gäŋala yukurrana nhumalaŋgu märi'munha
\FTNT{*}{{\FR 55:3 }{\FT{David}}}Daypitnha.


\par }{\Q \VS{4}Ŋarra ŋanya ŋunhi ŋurruŋukuŋalanydja nherrara, buŋgawakuŋala dhiyaku miṯtjiwu bäpurru'wu,

\par }{\QB ga liŋguna walala nhäŋala ŋarraku ganydjarrnydja Daypitkalaŋukurruna.


\par }{\Q \VS{5}Ŋäthilinydja nhuma ŋunhi nhinana yukurrana mulku'‐mulkuruŋga yolŋu'‐yulŋu,

\par }{\QB yaka ŋunhinydja yolŋu walala bäpurru ga bäpurru nhumalaŋgu marŋgithina,

\par }{\Q yurru dhiyaŋunydja‐wala walala yurru nhina gundupumana lili withiyandja nhumalanha, dhambay‐manapanminyarawuna nhumalaŋgalana.

\par }{\Q Liŋgu ŋarranydja dhuwala nhumalaŋgu Garray God gänaŋu wal'ŋu Waŋarr, ḏarrtjalk wal'ŋu,

\par }{\QB ŋarra nhumalanha ganaŋ'maraŋala ŋarrakuwayliliyaŋala,

\par }{\QB bala walala yurru wiripu‐guḻku'yunydja yolŋu'‐yulŋuyu nhämana ŋarraku ḻatju'yinyaranydja nhokala.”


\par }{\BB \par }
{\Q \VS{6}Garraynydja dhikana bäymana, galkina wal'ŋu.

\par }{\Q Dhiyaŋuna‐wala warrya'yurranydja nhanŋu, ga maḻŋ'maraŋana ŋanya,

\par }{\QB ŋayaŋuliliyaŋa nhanukala, ŋunhi ŋayinydja dhika bäyma.


\par }{\Q \VS{7}Nhumanydja rom‐djarrpi'mirrinydja bilyurrana walala,

\par }{\QB gonha'yurrana dhuwala yätjtja malanha rom nhuŋuway,

\par }{\Q ga nhuma dhuwala walala ŋunhi nhuma yukurra guyaŋirri muḻkurryu‐djarrpi'kuma,

\par }{\QB djambina walala ḻiyanydja nhumalanhay, ga guyaŋiya ŋamathaŋana dhunupakuŋana.

\par }{\Q Bilyurrana walala, bala roŋiyiya Garraywalana,

\par }{\QB liŋgu ŋayinydja ŋunha mel‐wuyunaramirri,

\par }{\QB waḏutja ŋayi yurru nhuŋu bäy‐ḻakarama.


\par }{\Q \VS{8}Garraynydja yukurra waŋa bitjan, “Ŋarrakuŋunydja birrka'yunara ganaŋ'thun warray yukurra nhokalanydja,

\par }{\QB ga ŋarrakunydja rom ganaŋ'thundhi yukurra yana nhokalanydja.


\par }{\Q \VS{9}Ŋunha gäraktja bena‐wala, gäraknha yanana wal'ŋu, wuyupthunna yukurra,

\par }{\QB ga balanyarayina ŋarrakunydja guyaŋinyara ga rom,

\par }{\QB bena‐wala wuyupthunna yukurra barrkuna wal'ŋu nhokalanydja.


\par }{\Q \VS{10}Ga dhäruktja ŋarraku balanyara dhuwala bitjan waltjaṉ, ŋunhi ŋuli dhunarra ŋulaŋuru djiwarr'ŋuru,

\par }{\QB ga dharyun marrtji dhuwala munatha', warrpam' ŋuli djuḻum'kuma munathany'tja,

\par }{\QB bala dhaŋaŋnha ŋuli ŋathanydja ŋuthan yolŋu'‐yulŋuwunydja ḏulpu ḻukanharawu.


\par }{\Q \VS{11}Ga ŋarrakunydja dhäruk balanyarayina yana.

\par }{\Q Ŋunhi ŋarra yurru dhäruktja wekama,

\par }{\QB ga yakana yurru ŋunhiyi dhäruk roŋiyirri dhäparktja;

\par }{\Q Ŋunhinydja yurru ŋuthanna marrtji bala yana borummirriyirrina,

\par }{\QB ga nhäyinyara ŋarra dhäruk djuy'yurruna ŋurikiyi djämawu, ŋunhiyinydja yurru yuwalknha marrtji bala maḻŋ'thun.


\par }{\Q \VS{12}Ŋunhi nhe yurru marrtjinydja ŋula wanhamala,

\par }{\QB marrtjinydja nhe yurru ŋoy‐ŋamathirrina yukurra,

\par }{\QB ga nhinanydja yukurra nhe yurru walŋana yanana, ŋayaŋunydja yal'yunara yana.

\par }{\Q Buku'‐wukunydja wäŋa yurru dhika märr‐yiŋgathirrina gay,

\par }{\QB ga dharpanydja malanha yurru goŋnha ḻurr'‐ḻurryunmirri, goŋmirriyirrina yurru bena dhika.


\par }{\Q \VS{13}Wanhaka yukurra ŋunhi ḏirriṯirri' ŋuthan dhiyaŋu‐wala,

\par }{\QB ŋunhiyinydja yurru ḏirriṯirriny'tja bäyŋuthirrina,

\par }{\QB bala lanapu'na yana yurru nhanukala ŋunhiliyi dharapulŋura ŋuthandja.

\par }{\Q Yolŋuyunydja walalay yurru nhämana,

\par }{\QB bala marŋgithirrina yurru, ŋunhi Garraynydja dhuwala ḻatju'na dhikana wal'ŋu;

\par }{\Q Ŋunhiyinydja yurru bitjanna liŋguna walalanha guyaŋinyamirriyamana yukurra Garraywalaŋuwuynha,

\par }{\QB ŋunhi ŋayi walalaŋgu goŋ‐nherraṉmina ga gäŋala ḻatju'kuŋala dhika wal'ŋu.”




\par }\Chap{58}{\SH Dhiyaku ŋayi Garray yuwalktja wal'ŋu ḏukṯuk
\par }
{\SHB 58:1–14 (True fasting)
\par }
{\PP \VerseOne{1}Yo, ŋayi Garray waŋana bitjarra, “Wirrki waŋiyanydja, dhä‐warrwar'nha ḻakaraŋa ŋarrakalaŋuwa yolŋu'‐yulŋuwanydja biyaka, ‘Yätjnha wal'ŋu yanana wirrkina nhuma yukurra djäma, yakana ŋamakurru'.

\VS{2}Yo, bitjanna liŋgu munhamandhirri walala yukurra ŋuli ḻuŋ'maranhamirri buku‐ŋal'yunarawunydja, milkunhamirri yukurra walalanhawuy walala yanapi walala yukirri ḏukṯukthi ŋänharawu ŋarrakalaŋuwu dhärukku, ga ŋuruŋu yolŋu'‐yulŋuyunydja yukurra guyaŋirri walalanha yanapi walalanydja ŋayaŋu‐dhunupamirri nhina yukurra ŋarrakala gal'ŋu romŋura, yurru yaka warray walala yukurra nhina bitjandhinydja.’ ”


\par }{\PP \VS{3}Yo, yolŋu walala ŋuli waŋa bitjan, “Ŋilimurrunydja ŋuli dhuwala bukumirriyama yukurra ŋoy‐ŋathamiriwyu, yurru ŋayinydja Garrayyunydja yaka warray yukurra nhäma ŋunhiwalayi. Nhäku ŋunhi ŋilimurru ŋuli bitjandhinydja marrtji ŋoy‐ŋathamiriwnydja, ŋunhi ŋayi yakanydja yukurra mäkiri'‐witjun ŋuli? . . . ga yaka ŋayi ŋuli wekama ŋunhi nhäku ŋilimurru ŋuli ŋäŋ'thun ŋanya?”

\par }{\PP Ga ŋayinydja waŋa Garraynydja yukurra bitjan, “Ŋarranydja marŋgi nhumalaŋgu. Yo, bukumirriyamanydja nhe yukurra ŋoy‐ŋathamiriwyu, yurru yuwalktja ŋunhiyi nhinanydja nhe yukurra ŋuriŋi bili nhokalay yana djälyu wal'ŋu, ga bitjandhiyi liŋgu nhe yukurra ŋunhi wiripu‐guḻku'nhanydja muŋdhunna wirrkina wal'ŋu.

\VS{4}Yo, bukumirriyamanydja nhe ŋuli bitjandhi warray ŋoy‐ŋathamiriwyu, ŋäŋ'thun ŋarranha ŋula nhäku, yurru bitjan warray liŋgu nhuma yukurra ŋarrtjunmirri warray yulŋunydja, ga mari warray ŋula nhä warray djäma. Yakana ŋarranydja ŋurikiyinydjayi mäkiri'‐witjun yurru bukumirriyanharawuywu.

\VS{5}Yo, muḻkurr‐ŋäkirrinydja nhe ŋuli nhunapinya nhe yana milkunharamirri, yanapi nhe yukurra wuyun nhokalayŋu nhe yätjku, yanapi nhe yurru yuwalkkuma gal'ŋu ŋapa‐nherraṉmirri yätjku nhokalay nhe ŋayaŋuŋura. Ŋarranydja yaka ḏukṯuk balanyarawuyi bukumirriyanharawu ŋoy‐ŋathamiriwwunydja; ŋarranydja ḏukṯuk nhuŋu, nhe yurru nhina yukurra ḏarrtjalk yana ŋamakurru' ŋula nhämiriw, yätjmiriw yana.


\par }{\PP \VS{6}“Nhe yurru rom‐waŋganydhirri yana, ga dhayaḻakumana yurru nhe ŋunhinydja ŋurruwuykmirrinhanydja ga ŋunhi yolŋunha goŋmiriwŋuranydja, ŋunhi nhe ŋuli garrpiṉ walalanha nhokalay nhe romdhu; gulkthurrana nhe yurru ŋunhiyi rakiny'tja, ga ŋoy‐ŋamathirrina nhanŋu, bitjanna nhe yurru bitjan ŋayinydja nhuŋu gurruṯu'mirrina galkiwuynha.

\VS{7}Nhe yurru djäka ŋamathama gal'ŋu yolŋuwu nhokalay nhe wäŋalili, ga maranhu‐wekaŋa ŋunhi marrya'nhanydja yolŋunha. Wekaŋa ŋunhi ya' girri'mirriyaŋa yolŋunha ŋunhi ŋayi girri'miriw, ga djäka ŋamathaŋa yana gurrum'thurra ŋuriki nhokalaŋuwu galkiwuywunydja walalaŋgu.


\par }{\PP \VS{8}“Ga ŋunhi nhe balanyarayinydja ŋayaŋu‐gurruṯu'mirrinydja yolŋu bukmakkunydja gal'ŋu, ŋarranydja yurru nhuna bitjandhi yana liŋgu ŋayaŋu‐gurruṯu'mirriyamayi, goŋmirriyamana manapan nhuna. Djarraṯawun'thunydja nhuna yurru räkukumana, ga waḏutjana yana nhe yurru baḏarraŋ'thirrinydja nhäŋuru malaŋuŋuru rerriŋurunydja, ga mukthunna‐wala yana nhe yurru marrtjina ŋayaŋu‐dhunupana. Ŋayipinydja yurru Garrayyunydja gunganhamaramana nhuna marrtji ŋula nhäŋuru malaŋuru yätjŋuru, ḻiw'maramana yana.

\VS{9}Ga ŋunhi nhe yurru ŋäŋ'thun Garraynhanydja ŋula nhäku, ŋayinydja yurru nhuŋu yana wekamana‐wala; ŋunhi nhe yurru wäthun nhanukalanydja märrliliyama, ŋayinydja yurru ŋäma nhuna, ga waŋa yurru bitjanna, ‘Dhuwala ŋarra, galki yana nhokala.’ Yurru ŋäthilinydja nhe yurru ḏaḏawyun dhipuŋuruyi djämaŋuru yätjŋuru, ga djäma ŋamathamana wal'ŋu. Yakana nhe yurru biyapulnydja muŋdhun yukurra ŋunhi ŋurruwuyknhanydja yolŋunha, ga yaka marrtjiya djarrma' waŋa biyaka dhäwu'kuŋa yolŋunha wiripuŋunhanydja, yana nhe yurru ḻakaranhamirri yukurra nhuŋuway nhe gal'ŋu yätj malanha, ga yaka maŋutji‐wulaŋa ŋunha wiripu‐guḻku'nhanydja.

\VS{10}Yo, ŋuli nhe yurru wekama ŋatha ŋuriki goŋmiriwŋura ŋunhi yolŋu, ga guŋga'yun marrtji ŋunhinha ŋunhi ŋayi ŋayaŋu‐warwumirri, ŋayinydja yurru ŋunhi buku‐munhany'tja yana winya'yunna‐wala waṉḏirrina, bala nhe yurru nhina yukurra djarraṯawun'ŋurana yanana.

\VS{11}Bala ŋayi yurru Garrayyunydja bitjanna liŋguna goŋ‐gulamana yukurra nhuna, wekama marrtji yurru nhuŋu manymaknha nhä malanha; bitjanna liŋguna nhe yurru ḏäwalana yana rerrimiriwnha nhämiriwnha, ga ŋayaŋunydja nhuŋu yurru djinawany'tja yakana ŋula ganbarkthirri, liŋgu ŋunhi ŋayaŋuŋuranydja nhokala yurru yukurra bitjanna liŋguna ŋanbaw'‐ŋanbawyunna ŋunhinayi walŋamirrina wal'ŋu gapu.

\VS{12}Weyinŋumirrina wal'ŋu nhuŋu wäŋanydja yukurrana djingaryurruna ḏaw'‐ḏawyunara muṉguykunharana, yurru nhumanydja yurru ŋunhiyi gaŋgathinyamirriyama biyapul yuṯakumayi ŋunhiyi wäŋanha marrtji, märr yurru ŋuruŋu bukmakthunydja yolŋuyu nhämana, bala waŋa yurru bitjanna, ‘Way, nhaltjarra dhuwalanydja djäma ḻatju'kuŋalanydja dhikanydja wal'ŋu, yuṯakuŋalanydja wäŋanha,’ bitjanna yurru.


\par }{\PP \VS{13}“Ga guyaŋiya ŋunhinydja wal'ŋu walu dhulŋuŋunydja ŋunhi ŋarrakuwaynydja. Ganaŋ'maraŋa gäna gal'ŋu ŋarrakuway yana. Yaka marrtjiya ŋula wanhamala, ga djäma ŋula nhä nhokalaynydja nhe djälyu, ga yaka yukirriya waŋiya dhäpark dhäruk ŋuriŋiyinydjayi waluyu.

\VS{14}Ŋuli nhe yurru yana märr‐ŋal'yun yukurra ŋarrakalay, ŋayaŋu‐wurrkurrum'thunydja, bala nhenydja yurru nhina yukurra ŋayaŋu‐wurrkurrum'nha dhikana ŋarrakalaynha nyeyalŋura; nhenydja yurru ŋunhi bena‐wala wal'ŋu djuḻkmarama ŋula nhänhanydja, garrwarnha nhe yurru bukmakkala. Yo, yuwalk yana ŋarra yurru nhuna goŋmirriyamanydja wal'ŋu dhika, rarryunna yurru nhuŋunydja ŋamakurru'na nhä malanha, ŋunhi ŋarra dhawu'‐nherrara nhokalaŋuwu märi'muwu
\FTNT{*}{{\FR 58:14 }{\FT{Jacob}}}Djaykupku. Ŋarranydja dhuwala ŋarrapi wal'ŋu yana Garraynydja, ga ŋarrapi yana dhuwalayi dhäruktja.” Bitjarra ŋayi Garray waŋananydja.




\par }\Chap{59}{\SH Yolŋu walala barrkuwatjkunhara yätjkuŋu Godkalaŋuŋuru
\par }
{\SHB 59:1–21 (People are separated from God by sin)
\par }
{\PP \VerseOne{1-2}Yo, wiripunydja mak nhe ŋuli guyaŋirri Garraynha yanapi ŋayi ganydjarrmiriwnha ga mäkiri'miriwnha dhumuknha, liŋgu ŋayi ŋuli yakana nhuna guŋga'yun ga walŋakuma. Yaka ŋayinydja ŋunhi ganydjarrmiriw ga mäkiri'miriw, yurru ŋayi yurru yakana nhuna wekamanydja, ŋunhi nhe ŋuli ŋäŋ'thundja ŋanya ŋula nhäku, liŋgu nhokala ŋuriŋi yätjthunydja ganaŋ'maraŋalana nhuna ŋuliŋuru Godkalanydja. Marrtji warray nhe ŋuli ŋunhi buku‐ŋal'yunarawunydja, yurru yakana ŋayinydja yurru Garraynydja mäkiri'‐witjun nhuŋu. Liŋguna ŋayinydja buku‐yaw'yunminana ŋanyapinyay ŋayi, liŋgu nhe yukurra mukthun djäma yana ŋunhiyi yätjtja.

\VS{3}Nhenydja ŋuli ŋunhi buma yukurra yolŋunha ŋayaŋu‐yätjkuma, ga bitjan liŋgu nhe ŋuli bothirrinydja ḻakarama, ga djäma ŋula nhä malanha mirithirrina gal'ŋu djarrpi'na rom.

\VS{4}Yaka yana nhe ŋunhi yuwalktja ḏukṯuk nhäyinyara yuwalk ga ŋamakurru', ga ŋunhi nhe yurru mala‐yarr'yun ŋula yolnha yolŋunha djarr'yun, ŋunhiyinydja nhe ŋuli mäkiri'‐witjun ŋurikina bothinyamirriwuna yana, ga bitjandhiyi nhe yukurra guyaŋirri djarrpi' ŋula nhäna malanha ŋunhi nhe yurru djäma.

\VS{5-8}Ga ŋunhi nhe yurru marrtji ŋula wanhamala wäŋalili, walalanydja yolŋu'‐yulŋunydja ŋuli ŋayaŋu‐yätjthirrina ga rakunydhirrina, liŋgu ŋuriŋina nhokalana yätjthu ŋunhi nhe yukurra djäma. Yakana ŋula yol nhina yukurra ŋayaŋu‐yal'yunaraŋuranydja ŋunhi nhenydja ŋuli ŋunhiliyi galki, ga yakana nhe marŋgi nhä ŋamakurru' ga dhunupa ga yuwalk; yakana nhe ŋuli djäma rom‐waŋganydhirrinydja ŋunhi. Marrtjinydja nhe yukurra djarrpi'kurruna yana dhukarrkurrunydja, ga ŋunhi yurru ŋula yol nhuŋu yukurra malthundja, yakana ŋayi yurru nhina ŋayaŋu‐walŋathirrinydja.


\par }{\PP \VS{9}Ga walala yolŋu'‐yulŋunydja waŋana bitjarra, “Yo, dhiyakuyina märrwu ŋunhi ŋayi Godthu ŋuli yakanydja guŋga'yun ŋanapurrunha. Liŋguna ŋilimurru marŋgina. Godthunydja yurru yakana ŋula yolnha dhä‐ḏir'yun, ŋunhi ŋayi ŋuli ŋuriŋiyi ŋanapurrunha ŋayaŋu‐yätjkumanydja. Ŋanapurrunydja yukurra gatjpu'yun marrtjinyarawunydja djarraṯawun'mirriwuna yana, yurru ŋuriŋi buku‐munha'yunydja ŋanapurrunha ḻiw'marama yukurra ŋäkirrmarama.

\VS{10}Ŋanapurrunydja dhuwala balanyarana yolŋu walala bitjan bamba'‐bambaynha, yakana ŋanapurru yukurra nhäma ŋamathama; ŋunhinydja walupuynydja wal'ŋu ŋanapurru yukurra marrtji dhä‐ŋal'ŋalyunna, galki'‐galkirrina marrtji.

\VS{11}Barrarirrina ŋanapurru yukurra ga galŋa‐yätjthirrina; ŋanapurrunydja ḏukṯukthirri yukurra ŋunhi ŋayi yurru Godthu ŋanapurrunha guŋga'yun, yurru yakana ŋayinydja ŋuli yukurra guŋga'yun ŋanapurrunha, liŋguna ŋayinydja ganarranana ŋanapurrunha, liŋgu ŋanapurru dhuwurr‐yätjmirrina wal'ŋu, yakana ŋamakurru.

\VS{12-13}Bitjanna liŋguna ŋanapurru yukurra bukulili ŋal'‐ŋalmaramanydja nhä malanha yätjtja. Garray, ŋanapurru marŋgi ŋanapurruŋgalaŋuwu gatjaḻwunydja ŋurikiyi, ŋunhi yätjnha yana mirithirrina, yurru yakana ŋanapurru ganarrana ŋunhiyinydja, ga yaka ŋanapurru malthurruna yuwalkkuŋala gal'ŋu nhuŋu, yana ŋanapurru ḏiltjina wekaŋala nhuŋu. Bitjanna liŋguna ŋanapurru yukurra djämanydja djarrpi'kumana yanana yätjnha wal'ŋu; liŋgu ŋanapurruŋgu guyaŋinyarawuy djarrpi'na yana, ga dhäruk ŋanapurruŋgu bothinyarayŋuna yana, yakana yuwalk.

\VS{14-15}Yakana ŋula waŋganydhu djäma rom‐waŋganydhinanydja, ga yakana ŋula waŋgany ḏukṯukthina yuwalkku nhinanharawu. Ga ŋunhi ŋayi ŋula yol ḏaḏawyun yurru djämaŋuru yätjŋurunydja, ga ŋayinydja ŋuli wiripuŋuyunydja yolŋuyu ŋuyulkthirrina nhäma ŋanya, nyamir'yunna. Ga yuwalk yana ŋanapurru dhuwala rom‐yätjmirrinydja wal'ŋu yolŋu'‐yulŋu.”

\par }{\PP Yo, Garrayyunydja ŋunhi nhäŋala ŋunhimalayi yätjlili, bala ŋayi yakana ŋula waŋganydhu djäma yukurrana rom‐dhunupanydja wal'ŋu.

\VS{16}Nhäŋa'‐nhaŋalanydja ŋayi marrtjina ŋuriki ḻarruŋalanydja yolŋuwu waŋganygu ŋunhi ŋayi yukurra yurru djingaryun ṉapuŋga' wal'ŋu, bitjan waŋgany‐manapan yurru yolŋunha ga Godnha ŋuliwitjan bukumirriyanharakurruna. Ḻarruŋalanydja ŋayi, ga bäyŋu, yakana ŋula waŋgany yolŋu yukurrana ṉapuŋgany'tja nhinana. Bala ŋayipina marrtjina lilinydja, bala ŋayi walŋakuŋalanydja ŋilimurrunha ŋayipina ŋuriŋiyi nhanukalay ŋayi rom‐dhunupayunydja.

\VS{17}Ŋayi djämanydja bitjarra yana liŋgu rom‐dhunupayina, ga ŋayaŋu‐dhunupayunydja ŋuriŋinydja ŋanya bitjarra gunganhamirriyaŋalana, bitjarrana bitjan ŋuli girri' gumurrwuy djambaka'yinyara, ga muḻkurr ŋanya gunganhamirriyaŋala bitjarra yana liŋgu walŋakunharamirriyunydja. Yuwalk yana ŋayi djälnydja bal'maranhamina djälwu Godkalaŋu, bumara marrtjina buku‐ruŋinyamaraŋalanydja Godku miriŋunhanydja.

\VS{18}Yo, yuwalk yana ŋayi yurru buku‐ruŋinyamarama yolŋu'‐yulŋunha ŋupanayŋuwuyyi yana walalaŋgalaŋuwuy walala djämawuy, yana ŋayi yurru bumanydja ŋunhinhanydja walalanha ŋunhi walala yukurra djäma yätj, ŋunhinhanydja ŋunhi walala yukurra ŋuyulkthirri ŋapa‐nherraṉmirri nhanŋu Godku, bäythi walala ŋunhiyinydja ŋunhi walala yukurra nhina be‐wala barrku wäŋaŋura, ŋunhiyi malanha rom‐djarrpi'mirrinhanydja yurru baḏuwaḏuyunna ŋuriŋina Godkalana ŋaramurryu.

\VS{19}Yo, ŋuriŋi dhä‐yawar'yunarayunydja yolŋu'‐yulŋuyunydja yurru nhäma dharaŋana wal'ŋu birrka'mirriŋuranydja wäŋaŋura, bala walala yurru rom‐wiyaṉiyirrina Godkunydja, walala yurru nyinyaŋdhunna ŋuriki yätjkunydja ŋapa‐nherraṉmirrina, bala waḏutjana yana dhäruktja märrama Godnha, ḻatju'‐ḻakaramana yurru ŋanya yäkunydja. Liŋgu ŋayinydja yurru marrtji bitjanna bitjan ŋuli gapu ŋurruthinyara, ŋunhi yurru ŋanya gäma ŋunhiyinhayi wuṉḏaŋarryu watayu, ḏur'yun yurru, ga ŋunhiyinydjayi watanydja bitjan nhanŋu Garraywu ŋir'nha, ŋir'yunna ŋayi yurru.

\VS{20}Yuwalk yana ŋayi yurru marrtjinydja lili, ŋurikimirri nhanukalayŋumirrinydja yolŋu'‐yulŋuwalaŋumirri, bala walŋakumana ŋayi yurru ŋunhinhanydja walalanha ŋunhi walala liŋgu ŋanydjaḻa'yurruna bilyurruna, ga gonha'yurrunana ŋunhi yätjnhanydja.


\par }{\PP \VS{21}Yo, bitjarra ŋayi Garray waŋananydja, “Dhuwala ŋarra dhawu'‐nherraṉdja yukurra gam'. Liŋguna ŋarra nherrara ŋarrakuwaynydja ŋunhi Garrkuḻuknhanydja Walŋanha nhokalana, ga ŋarraku dhäruktja ŋarra nherrara ŋäṉarrlilina nhokala; bitjanna liŋgu gupaḏalkumana nhe yurru yukurra waŋanydja ŋarraku dhäruktja. Yo, nhepi ga nhuŋu yumurrku' ga ŋunhana‐wala nhokuŋu ŋunhi mala‐wunharawuynha, gupaḏalnha‐wala nhuma yurru yukurra nhina walŋanydja ŋarrakalana ŋuriŋiyi dhärukthu.” Ga bitjarra ŋayi Garray waŋananydja.




\par }\Chap{60}{\SH Djarraṯawun'tja dhuwala liŋguna maḻŋ'thurrunana
\par }
{\SHB 60:1–22 (The light has come)
\par }
{\PP \VerseOne{1}Yo, Godtja waŋa yukurra bitjan, “Nhuma ŋarrakuway gal'ŋu ŋunhi yolŋu walala. Gaŋgathiyana ga wekaŋa djarraṯawun'nha ŋuruku wiripu‐guḻku'wunydja yolŋu'‐yulŋuwu, liŋgu ŋunhi nhuŋunydja djarraṯawun' liŋguna bunanana, ga ŋuriŋi nhanukala Garraywala ḻatju'yunydja wal'ŋu djeŋarra'yunydja yukurra ŋäkirrmaramana nhumalanha ḻiw'maramana.

\VS{2}Ŋunha wiripu‐guḻkuny'tja yolŋu walala miṯtji yurru yukurra nhina bukumunha'ŋura yana, yurru Garraywunydja djarraṯawun' ḻatjuny'tja ŋunhinydja yurru räkukumana walalanhanydja ŋuliwitjan nhumalaŋgalaŋukurruna.

\VS{3}Ŋunhinydja yurru wiripu‐guḻkuny'tja miṯtji yolŋu walala ga buŋgawamirri marrtji ŋunhiwalana nhumalaŋgalana djarraṯawun'lili; ga yuṯana ŋunhinydjayi walu yurru djaḏaw'yun walalaŋgunydja, liŋgu walala yurru maḻŋ'marama ga nhäma Garraywuna djarraṯawun' ḻatju'na dhika ŋanyana.


\par }{\PP \VS{4}“Way
\FTNT{*}{{\FR 60:4 }{\FT{Jerusalem}}}Djurutjalam! Nhäŋa ya', ŋunhana nhumalaŋgunydja yolŋu'‐yulŋu marrtji yukurra lili wäŋa‐roŋiyirrina.

\VS{5}Yo, nhe yurru nhämanydja walalanha marrtjinyaranydja lili, bala nhuŋu yurru ŋayaŋunydja djulŋithirrina dhikana goŋmirriyirrina; walala yurru marrtjinydja beŋuru yana barrkuŋuru buku‐ḻiw'marama wäŋaŋurunydja, gämanydja yurru marrtji ḻatju'mirri ŋanya dhika mel‐wiḏi'na nhänydja malanha.

\VS{6}Walala yurru marrtjinydja ŋuriŋi yarraman'thu, gämanydja marrtji ŋunhiyi malanha garwarrwarr' ga buŋgan bäw', bitjan wokthunna yukurra Garraywu.

\VS{7}Wiripunydja yurru guḻku'yu mirithirri yolŋu'‐yulŋuyu gäma marrtji wäyin bembi bathanarawu mundhurr, buku‐ŋal'yunarawu nhanŋu Garraywu ŋunha Godkala Buṉbuŋura, ŋunhi yurru yukurra dhärra dhapirrkthirri dhika wal'ŋu.”


\par }{\PP \VS{8}Nhä dhuwalanydja buṯthun yukurra waŋupini'kurrunydja, bitjandja bitjan wäyin buṯthun yukurra wäŋa‐roŋiyirri bala wäŋalili?

\VS{9}Ŋunhinydja Godkuna ŋunhi yolŋu'‐yulŋu, walala yukurra lili wäŋa‐roŋiyirrina. Yuwalk yana walala yukurra marrtjinydja wäŋa‐roŋiyirrinydja beŋuru barrkuŋuru wäŋaŋuru mitjiyayu ga dhika nhäyu, ga marrtjinydja walala yukurra goŋ‐dhawurrŋamirrina girri'mirri mel‐wiḏi'mirrina dhikana gäma yukurra, märr yurru walala yukurra märr‐ŋal'yun Godku ŋurikina wal'ŋu
\FTNT{†}{{\FR 60:9 }{\FT{Israel}}}Yitjuralwalaŋuwuna Ḏarrtjalkkuna Waŋarrwu, liŋgu ŋayi yukurra Garraynydja märr‐ŋal'yun nhokala Djurutjalam wäŋa.


\par }{\PP \VS{10}Yo, Garraynydja waŋana Djurutjalamgala wäŋawala bitjarra, “Yo, ŋuruŋu mulku'‐mulkuruyunydja yurru djäma ŋal'marama marrtji ḻoḻunydja gunganhamirriyama biyapul dhuwala wäŋanha ḻiw'marama, ga ŋuruŋu wiripuŋuwuyyunydja wäŋawuyyu ŋurru'‐ŋurruŋuyu yurru yukurra guŋga'yun nhumalanha. Liŋgu ŋäthilinydja ŋunhinydja ŋarra dhä‐ḏir'yurruna nhumalanha ŋuriŋi ŋarrakalay ŋarra ŋaramurryu, yurru dhiyaŋunydja‐wala ŋarra mel‐wuyurrunana nhumalaŋgu.

\VS{11}Yo, ŋunhi dhurrwaranydja ḻoḻu yurru yukurra dhärra ḻapthunara yana walupuy ga munhaku, yakana yurru dhaḻ'yun ŋunhiyi, märr yurru ŋuriŋi buŋgawayunydja wal'ŋu gäma nhuŋu mel‐wiḏiny'tja malanha girri'.

\VS{12}Liŋgu ŋunhinydja walala miṯtji yolŋu walala ŋunhi walala yaka yurru nhumalanha guŋga'yun, ŋunhiyinydja walalanha yurru baḏuwaḏuyunna warrpam'thunna.

\VS{13}Yo, bukmakthunydja yolŋuyu walalay yurru gäma ḻatju' ŋanya dhika lanapu, bala walala yurru dhuḻ'yunna yukurra ŋarraku Buṉbunhanydja dhapirrkkumana dhikana.

\VS{14}Ga ŋunhinydja walala ŋunhi walala ŋuli yukurranha nyinyaŋdhuna ga ŋayaŋu‐yätjkunha nhumalanha, walalanydja yurru marrtji ga buku‐ŋal'yunna dhiyalayi. Ga dhuwalayi wäŋa Djurutjalamdja yurru yäku ‘Garraywuna Wäŋa,’ ga wiripunydja ŋayi yäku yurru ‘\FTNT{‡}{{\FR 60:14 }{\FT{Zion}}}Djäyannha Wäŋa, Yitjuralwalaŋuwuna Waŋarrwu Ḏarrtjalkkuna Wal'ŋu Djeŋarra'wuna Godku.’


\par }{\PP \VS{15}“Yo, yolŋu walala yurru yaka biyapulnydja mel‐ŋorra ga nyinyaŋdhun nhumalaŋgu, ga yakana biyapulnydja nhe yurru dhuwalayi wäŋa djingaryun yolŋumiriw. Ŋarranydja yurru nhuna djäma dhapirrkkumana dhikana wal'ŋu, ga bitjanna liŋgu gupaḏalnha‐wala yurru yolŋu walala nhina yukurra galŋa‐djulŋithirrina dhikana dhiyalanydja wäŋaŋura.

\VS{16}Yolŋuyu walalay buŋgawamirriyunydja yurru gäma nhumalaŋgu biyapulnha wal'ŋu ḻatju'mirrina ŋanyana mel‐wiḏi'mirrina girri', bala nhumanydja yurru yana dharaŋanna ŋunhi ŋarrapi Garray nhumalaŋgu walŋakunharamirrinydja God, Yitjuralwu biyapul wal'ŋu ganydjarr‐ḏumurru Waŋarr, ŋunhi ŋarra nhumalanha yänana dhawaṯmaraŋala beŋuru miriŋuwalanydja goŋŋuru.

\VS{17-18}Yo, nhumalaŋgu ŋurru'‐ŋurruŋunydja yurru goŋ‐nherraṉmirri gurrum'thunna dhikana, rom‐waŋganydhirrina yurru, ga dhiyalanydja gay' yolŋu walala yurru nhina yukurra ŋayaŋu‐wurrkurrum'thirrina; yakana biyapul yurru yolŋu walala bunharamirri yukurra, liŋgu ŋunhiyinydja rom‐bunharamirrinydja yurru winya'yunna‐wala yana buwayakthirrina. Ŋarranydja yurru nhumalanha gunganhamirriyama warray, bala bukmaknha yolŋunydja walala yurru wokthunna yukurra ŋarraku, nhumalaŋgalaŋuwu Garraywu Walŋakunharamirriwunydja.

\VS{19}Yo, ŋarrapi yana Garrayyu Godthu yurru yukurra räkukumanydja dhuwala wäŋanhanydja, liŋgu ŋarranydja dhuwala yukurra yurru djarraṯawun'thirrina nhumalaŋgala warrpam'nha.

\VS{20}Yakana yurru djarraṯawun' gärri buku‐munha'yirrinydja, ga yakana biyapul yurru nhuma yukurra nyä'yunmirri ŋuriŋi warwuyunydja.

\VS{21}Bukmakthu nhuma yurru yolŋu'‐yulŋuyunydja djäma yukurra ŋayaŋu‐yunupana, ga dhuwalanydja gay' wäŋa yurru nhumalaŋguwaynha gupaḏalnha‐wala yana. Nhuma yurru ŋuthandja yukurra bitjanna bitjan dharpa dholkunhara ḻämu‐nherraṉara ŋarrakuŋu; ḻatju'thirrina dhika nhuma yurru dhapirrkthirrina ŋuthandja, bala walala yurru yolŋu'‐yulŋuyunydja nhämana, bala wokthunna yurru ŋarraku.

\VS{22}Ŋäthilinydja ŋunhinydja nhuma yolŋu walala miṯtji märr‐ḻurrkun' yana, yurru nhuma ŋunhi ŋuthandja yurru marrtji ganydjarrmirrina wal'ŋu yana, dhaŋaŋnha yurru yolŋu walala. Yo, Godthunydja djarr'yurruna ga nherrara walu dhiyakuyinydjayi, ŋunhi yurru ŋayi maḻŋ'thun, ga ŋunhi yurru ŋayi walu ŋunhi bunanydja, ŋarranydja yurru waḏutjana yana djämanydja, maḻŋ'thundja yurru waḏutjana yana.” Bitjarra ŋayi Garray waŋananydja.




\par }\Chap{61}{\SH Godthu nhanŋuwaynydja yolŋu'‐yulŋunha yurru dhawaṯmaramana ŋula nhäŋurunydja malaŋuŋuru romŋuru
\par }
{\SHB 61:1–11 (Deliverance for God’s People)
\par }
{\PP \VerseOne{1}Yo, Garrayyu Godthunydja ŋarrakala nherrara dhaŋaŋguŋala ŋuriŋina nhanukalay ŋayi Walŋayuna Birrimbirryu; ŋayi djarr'yurruna ŋarranha, bala djuy'yurrunana, ŋarra yurru gäma manymaknha gal'ŋu dhäwu' yolŋu'‐yulŋuwuna ŋuriki gurrupuruŋumirriwuna. Ŋarra yurru baḏarraŋ'kuma ŋayaŋu yolŋu'‐yulŋunha ŋunhi walala yukurra ŋayaŋu‐warwumirriyirri, ga ḻakarama ŋarra yurru ŋuripanydja ŋunhi ŋayi garrpiṉarawuy ŋula nhäkuŋu romguŋu, “Way dhawaṯthurrana,” bitjan, bala ŋarra yurru dhayaḻakumana dhawaṯmaramana ŋanya ŋuliŋuru nhäŋuru .

\VS{2}Yo, Garrayyu ŋarranha yänguŋalana ŋurikalana walalaŋgala ŋunhi walala yukurra gäma ŋonuŋ, bitjanna yurru ŋarra ḻakarama gam'. Dhuwalana walunydja nhuŋu, ŋunhi ŋayi yurru Godthu walŋakumanydja nhuna, ga dhawaṯmarama nhuna beŋuru miriŋuwala goŋŋuru; galki ŋayi yurru baḏuwaḏuyunna yulŋunydja buku‐ruŋinyamaramana ŋunhinhanydja yätjmirrinhanydja ŋunhi walala ŋuyulkthirri yukurra nhanŋu.

\VS{3}Yurru ŋayipi Godthunydja yurru marrparaŋ'kuma warray nhanŋuwaynydja yolŋu'‐yulŋunha, ŋunhi walala yukurra ŋäthi galŋa‐yätjthirri wal'ŋu; ŋunhiyinydja yurru walalaŋgu galŋa‐yätjthinyaramirrinydja ŋäthinyaramirrinydja winya'yunna‐wala yana buwayakthirrina, bala walala yurru nhinanydja yukurra ŋayaŋu‐djulŋithirrina‐wala yana. Yakana walala yurru biyapulnydja ŋula galŋa‐ŋonuŋdhirri ŋula nhäyu, yanana walala yurru wokthunna gal'ŋu goŋmirriyirrina dhikana Garraywunydja, bitjanna bitjan yurru ŋayi dhaṯthunmirri ŋuriŋiyi wokthunarayuna. Yo, dhärranydja walala yurru wuṉḏaŋarrnha gal'ŋu yana dhunupana, bitjanna bitjan dharpa dholkunharawuy Garraywuŋu; walala yurru djämanydja nhäyinyara dhunupa ga ŋamakurru', märr yurru ŋuruŋu yolŋu'‐yulŋuyunydja nhämana, bala wokthunna yurru Garraywu.


\par }{\PP \VS{4}Weyinŋumirrina yukurrana yolŋu walala Garraywunydja nhinana walŋamiriw dhika nhämiriw, balanyarana bitjan ḏaw'‐ḏawyunara wäŋa buṉbu, yurru biyapul walala yurru dhärrayi yulŋunydja walŋathirriyi, ga djäma ŋamakurru'na nhä ŋunhi dhunupa; walala yurru dhärranydja yukurra bitjanna bitjan yuṯa buṉbu dhuḻ'yunarawuy ŋunhiwala ŋäthiliŋulili yuṯuŋgurrlili.

\VS{5}Yo, mulkurunydja yolŋu yurru nhumalaŋgu djämamirrina walala; walala yurru maranhu‐wekamana nhumalaŋgu wäyinnhanydja malaŋunha, ga ŋuthanmarama ŋatha nhumalaŋgu.

\VS{6}Ga nhumapinydja yurru ŋunhi bitjan ḏalkarra'mirrina walala Garraywu, gulŋiyirri yurru galkililina yana nhanukala, ga djämana yukurra yurru Godkuna. Ga nhumanydja yurru ŋunhi bitjan ḻukunydjamirrina ŋurikiŋina walalaŋguŋu mulku'‐mulkuruwuŋuna, ŋunhi walala yurru gäma nhumalaŋgu ḻatju'mirri ŋanya dhika wal'ŋu.

\VS{7}“Ŋäthilinydja wal'ŋu nhe ŋunhinydja ŋurruwuyknha ŋula nhämiriwnha, gurrupuruŋuna nhe, yurru dhiyaŋunydja‐wala nhe ḻukunydjana mirithirrina, bitjanna nhe yurru yukurra nhinanydja ŋoy‐djulŋithirrina gupaḏalnha‐wala.

\VS{8}Liŋgu ŋarrapinydja Garraynydja yukurra märr‐ŋamathirri ŋurikinydja walalaŋgu ŋunhi walala rom‐waŋganymirri yolŋu walala, ga djäma dhunupa wal'ŋu, yurru ŋaramurryirrinydja ŋarra yukurra ŋapa‐nherraṉmirrinydja ŋurikina ŋunhi yätjkuna djarrpi'wuna. Yuwalk yana ŋarra yurru buku‐ruŋinyamaramanydja wekama ŋarrakalayŋunydja yolŋu'‐yulŋuwu, ga walalanydja yurru ŋarrakuwaynha walala yolŋu'‐yulŋu gupaḏalnha‐wala, dhulŋuŋuna yurru.

\VS{9}Birrka'mirriyu miṯtjiyunydja yurru walalanha ḻakarama ŋarrakuwaynha gal'ŋu dharrpalmirrina yolŋu'‐yulŋu, bala dharaŋanna yurru nhäma ŋunhi ŋarranydja walalanha goŋmirriyaŋala mirithinana yana,” bitjarra ŋayi Garray waŋananydja.


\par }{\PP \VS{10}Yo,
\FTNT{*}{{\FR 61:10 }{\FT{Jerusalem}}}Djurutjalam wäŋa galŋa‐djulŋithirrina yukurra, waŋa yukurra bitjanna, “Ŋarranydja dhuwala mirithinana galŋa‐djulŋithina dhikana, liŋgu Garrayyu ŋarranhanydja walŋakuŋala; ŋayi dhaṯthurrunanydja ŋarranha ŋuriŋi nhanukalay ŋayi ŋayaŋu‐dhunupayinyarayu. Ŋarranydja dhuwala balanyarayi bitjan dhäyka ŋarra, dhaṯthunminyara girri'wuy ŋanya dhika dhapirrkmirriwuynha, girri'‐ŋamathirri yukurra dhuway'mirriŋuwuna ŋunhi ŋayi yurru märramana ŋanya, balanyarayi ŋarranydja dhuwala, liŋgu ŋayi ŋarranhanydja Garrayyu dhapirrkkuŋala.”

\VS{11}Yo, yolŋuyu ŋuli ḻämu‐nherraṉ maŋutji ŋatha, ga ŋunhiyi dhamany'tjundja yurru ŋayi yuṯana wal'ŋu, bala ŋayi yurru ŋuthanna‐wala yana dhapirrkthirrina dhikana, ga borummirriyirrina yurru. Ga bitjandhiyina ŋayi yukurra Godthu ḻämu‐nherraṉdja ŋayaŋulili ŋurikalanydja nhanukalaŋumirriwalanydja yolŋu'‐yulŋuwala, ga ŋuliŋuru ŋunhi ŋayi Godthu ḻämu‐nherrara ŋunha ŋayaŋulili yolŋuwala yurru dhamany'tjundja, bala ŋuthanna ŋayaŋu‐dhunupayinyaramirrina ga wokthunaramirrina. Bukmakthuna yurru yolŋuyunydja walalay nhämana yana, bala wokthunna yukurra yurru Garraywunydja.




\par }\Chap{62}{\SH Biyaka marrtjinyamirriyaŋana yana bukumirriyaŋanydja‐wala
\par }
{\SHB 62:1–12 (Pray until God has fulfilled his promise to save his people)
\par }
{\PP \VerseOne{1}Yo, yuwalk yana märr‐yuwalk ŋarra yukurra märr‐ŋamathirri mirithirri gal'ŋu wäŋawu
\FTNT{*}{{\FR 62:1 }{\FT{Zion}}}Djäyanbuyŋunydja, Godkalaŋunydja miṯtjiwu. Yakana ŋarra yurru dhäruk‐mukthundja, yana ŋarra yurru marrtjinyamirriyamana bukumirriyamanydja yukurra, bitjan märrliliyama märryu‐ŋupan Godnhanydja yurru, yanana liŋgu ga miṯtji nhanŋuway yurru yolŋu walala nhina yukurra yuwalkkumana wal'ŋu nhanukalaynha Godkalana dhunupa'ŋuŋurana romŋura, yana liŋgu‐u‐u ga Godkala djarraṯawun'thunydja yurru räkukumana ŋunhi bukumunha'nhanydja warrpam'nha ŋuliŋuruna nhanukalayŋuwalana yolŋu'‐yulŋuwala miṯtjiwala.

\VS{2}Yo, nhumalaŋgalanydja yurru yolŋuyu walalay miṯtjiyu nhämana Godkunydja rom‐dhunupanydja wal'ŋu, ga ŋuriŋi buŋgawamirriyu wal'ŋu nhämana yurru nhanŋunydja ḻatju' ŋanya dhika wal'ŋu nhumalaŋgalana, bala ŋayi yurru Garrayyunydja wekama yuṯana gal'ŋu yäku nhumalaŋgunydja.

\VS{3}Ga bitjanna ŋayi yurru yulŋunydja garrwarkumana nhumalanhanydja nhanukalay ŋayi goŋdhu, liŋgu nhumanydja yurru ŋunhi dhapirrknha dhikana wal'ŋu, balanyarana bitjan buŋgawawu ŋuriki muḻkurrwuy girri', miny'tjimirrina ŋanyana dhapirrknha nhanŋuna Godkuna, ŋunhi ŋayina yuwalktja wal'ŋu buŋgawa bukmakkunydja.

\VS{4}Yakana yurru biyapulnydja yolŋuyu walalay waŋa nhumalanha bitjan, “Godthunydja nhanŋuwaynydja ŋayi yolŋu'‐yulŋunha meṉguŋalana liŋguna, gonha'yurrunana ŋayi walalanha.” Yo, walala yurru yana waŋa ḻakaramana nhumalanha bitjanna, “Way, wirrki warray ŋunha Godtja yukurra märr‐ŋamathirri ŋurukunydja walalaŋgu, ŋayi märraŋala walalanhanydja bitjan nhanŋuwayliliyaŋalana. Walalanydja ŋunha bitjan nhanŋu dhäykana, ŋunhi ŋayipina märraŋala.”

\VS{5}Yo, yuṯayu ḏarramuyu ŋuli märrama nhanŋuway ŋayi miyalknha, bala ŋayi ŋuli mirithirrina wal'ŋu galŋa‐djulŋithirrinydja, ga bitjandhina ŋayinydja yurru Godthunydja märrama bitjan nhanŋuwayliliyama ŋayi nhumalanha, ga wirrkina ŋayi yurru dhika wal'ŋu goŋmirriyirrinydja ŋayaŋu‐djulŋithirrina nhumalaŋgala.


\par }{\PP \VS{6-7}Yo, Godtja yukurra waŋa bitjan, “\FTNT{†}{{\FR 62:6-7 }{\FT{62:6-7 Jerusalem}}}Djurutjalam ŋarrakuway gal'ŋu wäŋa ga miṯtji. Ŋarranydja djarr'yurruna yolŋu'‐yulŋunha, walala yurru yukurra dhärra bitjanna bitjan dhukarr‐nhänharamirri walala, nhäma yukurra yurru dhukarr‐nhäma miriŋuwu walalaŋgu. Bitjan liŋgu walu‐ŋupan ga munha‐ŋupan walala yurru yukurra bukumirriyamanydja Godkala, yakana walala yurru ḏaḏawyun ga nhina mukthundja yukurra; bitjanna liŋguna walala yurru yukurra Godkala waŋanydja bitjanna gam', ‘Garray, nhe dhawu'‐nherrara ŋunhi nhenydja yurru walŋakuma nhuŋuwaynydja yolŋu'‐yulŋunha.’ ” Yo, nhuma yolŋu walala ŋunhi nhuma ŋuli yukurra bukumirriyama, yaka walala ḏaḏawyurra ga gulyurra ŋuliŋuruyinydja ga nhiniya ganydjarr märr‐yawaryurranydja; mukthurra‐wala yana bukumirriyaŋa yukirriya, buku‐ḻayyunmaraŋa ŋanya Godnhanydja marrtjiya, märr yurru ŋayi Godtja yaka nhina galŋa‐mukthun ga gulyun, yanana liŋgu ga yuṯakuma ŋayi yurru nhanŋuway ŋayi miṯtjinha Djurutjalam, märr yurru bukmakthuna nhämanydja nhanŋu ḻatjuny'tja ŋanyanydja rom, bala wokthunna yurru walalaŋgu Garraywalaŋumirriwunydja yolŋu'‐yulŋuwu.

\VS{8-9}Yo, Garrayyu dhawu'‐nherrara Djurutjalamgunydja bitjarra gam', “Yakana biyapulnydja yurru ŋuruŋu miriŋuyunydja ḻuka yukurra ŋathanydja ŋunhi nhokuŋu ŋuthanmaranhara; nhumapi yurru marrtji wapmarama ŋunhi ŋathanydja malanha, bala ḻukana yana wokthunna manapan goŋmirriyirrina; ŋunhalanydja ŋarrakalanydja Buṉbuŋura nhuma yurru yukurra ḻuka ŋatha ga borum weyikany'tja, buku‐ŋal'yunna yurru yukurra Garraywuna.”


\par }{\PP \VS{10-11}Gatjuy marrtjiyana walala, yäkthurrana marrtjiya biyakana dhukarrnha ŋurikina walalaŋgu nhokalaŋumirriwuna yolŋu'‐yulŋuwu gumurr‐roŋiyinyarawu; biyaka yäkthurrana ḻaparra'kuŋana dhukarrnydja, liŋgu Garrayyunydja waŋa yukurra bukmakkala yana buku‐ḻiw'marama wäŋaŋuranydja malaŋuŋura bitjanna, “Ḻakaraŋana ŋarrakalaŋuwa yolŋu'‐yulŋuwanydja biyakana, ‘Nhäŋana ya', Garraynydja marrtjina yukurra lili walŋakunharawuna nhumalaŋgu, ga gämanydja ŋayi yukurra buku‐ruŋinyamaranharawuynha nhumalaŋgu djämawuynha.’ ”

\VS{12}Yo, yolŋunydja walala yurru waŋa nhumalanha bitjanna, “Ŋunhanydja walala yolŋu'‐yulŋu ḏarrtjalkmirrina gal'ŋu, ganaŋ'maranharana nhanŋuwaynha Godkuna, liŋgu ŋayipi Godthu walalanhanydja märraŋala dhawaṯmaraŋala ŋulaŋuru miriŋuwalanydja goŋŋuru.” Yo, walala yurru waŋa wiripunydja bitjan, “Djurutjalam, nhenydja dhuwala wäŋa ŋunhi ŋayi God yukurra mirithirri wal'ŋu märr‐ŋamathirri, yaka ŋayi nhuna gonha'yurruna gupaḏalkuŋalanydja.”




\par }\Chap{63}{\SH Muŋdhu'‐muŋdhunna yurru Garrayyunydja ŋunhinydja yolŋu'‐yulŋunha dhuwurr‐yätjmirrinhanydja
\par }
{\SHB 63:1–6 (The Lord’s victory over evil)
\par }
{\PP \VerseOne{1}Yo, yol dhuwalanydja gay' yolŋu marrtji yukurra lili beŋurunydja wäŋaŋuru
\FTNT{*}{{\FR 63:1 }{\FT{Edom}}}Yedamŋurunydja? Dhaṯthunminanydja ŋayi dhuwala ḻatju'yu dhika wal'ŋu miku'yu girri'yunydja, ga marrtjina ŋayi yukurra dhuwala lili biyapulnha gal'ŋu ganydjarrnydja bathalana, ga waŋanydja ŋayi yukurra bitjan, “Ŋarra dhuwalanydja, ŋunhiyi God Waŋarr ganydjarr‐ḏumurru wal'ŋu, ga marrtjinydja ŋarra yukurra dhuwala, ŋarra yurru walŋakuma yolŋu'‐yulŋunha, ga waŋanydja yurru yukurra dhunupa yana wal'ŋu.” Bitjarra ŋayi Garray waŋananydja.


\par }{\PP \VS{2}Ga biyapul ŋarra dhä‐wirrka'yurruna ŋanya bitjarra, “Way Garray, nhäyu nhuŋu girriny'tja dhuwala miku'mirriyina? Mak nhe yukurrana dhuwala djäma muŋdhu'‐muŋdhurruna borum weyika ḻingarryinyara nhokalay nhe djalkiriyu; mak nhokala yukurrana dhuwala girri'lilinydja baḻkarr'yurruna weyika'na borumnha.”

\VS{3}Ga ŋayi Garraynydja waŋana bitjarra ḻakaraŋala, “Yo, ŋarra yukurrana muŋdhu'‐muŋdhurrunanydja ŋunhinha yolŋu'‐yulŋunha dhuwurr‐yätjmirrinhana wal'ŋu, bitjarrana bitjan ŋuli yolŋuyu muŋdhu'‐muŋdhun borum rumbal weyika ḻarryunmarama. Ŋarrapi waŋganydhu djäma dhuwala bitjarrayinydja, yaka ŋula yolthu guŋga'yurrunanydja ŋarranha. Ŋarra mirithina ŋaramurryinanydja ŋuriki yätjmirriwunydja wal'ŋu yolŋu'‐yulŋuwu, bala ŋarra muŋdhu'‐muŋdhurrunana binydjitjkuŋalana walalanha marrtjina ŋarrakalay ŋarra djalkiriyuna, bala ŋarraku girriny'tja bap‐bapmaranharana ŋuriŋiyinayi gulaŋdhuna walalaŋgala.

\VS{4}Ŋarra yurru dhä‐ḏir'yunna yolŋu'‐yulŋunhanydja ŋunhi dhuwurr‐yätjmirrinhanydja, buku‐ruŋinyamarama yurru walalaŋgu ŋupanayŋu yana yätjthi ŋuriki yätjpuy ŋunhi walala yukurrana djäma. Liŋgu dhuwalana gay' walunydja ŋunhi ŋarra yurru walŋakumayi ŋarrakuwaynydja ŋarra yolŋu'‐yulŋunha gal'ŋu ŋunhi rom‐dhunupamirrinhanydja warrpam' yana.

\VS{5}Yo, ŋarra nhäŋala marrtjina yolŋuwu, ga yakana ŋarra maḻŋ'maraŋalanydja ŋula yolnha yolŋunha guŋga'yunarawunydja ŋarraku, bala ṉirryurrunana ŋarra nhäŋalanydja wilwilyurrunana manapara. Yurru ŋuriŋi ŋaramurryunydja ŋarrakalay ŋarranha wuṉḏaŋarrkuŋala warray, bala ŋarra dhä‐ḏir'yurrunana bumarana ŋunhi miriŋunhanydja ŋuriŋina ŋarrakalaynha ŋarra ganydjarryu wal'ŋu;

\VS{6}ŋuriŋi ŋaramurryu ŋarrakalay ŋarra bitjarra muŋdhu'‐muŋdhurrunana warrpam'thurrunana ŋunhiyi dhuwurr‐yätjmirrinhanydja yolŋu'‐yulŋunha warrpam'thurrunana baḏuwaḏuyurruna, bala walalaŋgu ŋunhi maŋguny'tja waṉḏinana birrka'mirrina wäŋa monyguŋala.”


\par }{\SH Wokthunara Garraywu manikaykurru
\par }
{\SHB 63:7–14 (A hymn of praise to the Lord)
\par }
{\PP \VS{7}Yo, ŋarranydja yurru miyaman manikaynha wokthunna Garraywu, liŋgu ŋayinydja mirithirri warray ŋamakurru' Waŋarr, ga djämanydja ŋayi ŋuli mirithirri yana ḻatju' dhika wal'ŋu ŋamakurru' yana. Wirrki ŋayi yukurrana goŋmirriyaŋalanydja nhanŋuway yolŋu'‐yulŋunhanydja
\FTNT{†}{{\FR 63:7 }{\FT{Israel}}}Yitjuralpuyŋunhanydja, liŋgu ŋayipi mel‐wuyunaramirrinydja, ga märr‐ŋamathinyaranydja nhanŋu dhärra yukurra yana djambimiriw.

\VS{8}Liŋgu ŋayi waŋana ḻakaraŋala bitjarra, “Walalanydja dhuwala ŋarrakuway yana yolŋu'‐yulŋu, bitjan gäthu'mirriŋu walala ŋarraku; nhinanydja walala yukurra yurru yuwalkŋuŋura yana wal'ŋu, yakana walala yurru ŋarranha mayali'‐wilkthundja,” bitjandhiyi, bala ŋayi walalanha walŋakuŋalanydja ŋuliŋuruyi dhawaṯmaraŋala mariŋurunydja.

\VS{9}Yo, Godku ŋunhi yolŋu walala burakinya ŋuli yukurranha ŋayaŋu‐yätjthinya ŋuriŋi warwuyu, yurru ŋayi Garrayyunydja walŋakuŋala warray beŋuruyi walalanha. Yaka ŋayi yänguŋala djiwarr'wuynhanydja yolŋunha guŋga'yunarawunydja, ŋayipi walalanhanydja walŋakuŋala, ŋayi dhawaṯmaraŋala walalanha beŋuru miriŋuwalanydja goŋŋuru, liŋgu wirrki yana ŋayi mel‐wuyurrunanydja walalaŋgu märr‐ŋamathinyarayu manapanarayu. Yo, ḻaw'maraŋalanydja ŋayi walalanha, bala ŋayi gäŋalana marrtjina walalanha gurrum'thurruna yana wal'ŋu, ḻatju'kuŋala dhika.

\VS{10}Yurru walalanydja ŋuyulkthina warray, ŋapa warray wekaŋala nhanŋunydja, bala ŋayinydja ŋunhi Godku Walŋanydja Garrkuḻuktja Birrimbirr ŋayaŋu‐yätjthinana, bala ŋayi Garraynydja ŋanydjaḻa'yurrunana walalaŋgala, ŋapana wekaŋala walalaŋgu. Walalanydja ŋunhi balanyarana bitjan miriŋuna nhanŋu, miriŋuwalana gali'ŋura, bala ŋayinydja Garrayyunydja bumara yukurrana walalanhana manaparana.


\par }{\PP \VS{11-12}Bala yolŋu'‐yulŋuyunydja guyaŋinana baman'ŋuwuynha wal'ŋu, ŋunhi ŋayi yukurrana
\FTNT{‡}{{\FR 63:11-12 }{\FT{63:11-12 Moses}}}Mawtjitjthu gäŋalanydja walalaŋgu märi'munha beŋuru
\FTNT{§}{{\FR 63:11-12 }{\FT{63:11-12 Egypt}}}Yetjipŋuru, ga waŋana walala yukurrana bitjarra, “Way, wanhaka dhika be Godtja? Ŋäthilinydja ŋunhinydja wal'ŋu, Garrayyu yukurrana ŋilimurruŋgu märi'munhanydja gäŋala nhanukalay ŋayi goŋdhu, bala ŋayi märraŋalana walalanha ŋuliŋuru gapuŋurunydja walŋakuŋalana. Ŋayi yänguŋala nhanŋuway ŋunhi Walŋamirri Birrimbirr, ŋayi yukurrana nhinananydja walalaŋgala ŋunhilina ṉapuŋga'na, ga ŋuriŋi yana bili ganydjarryunydja bathalayu wal'ŋu ŋayi gulk‐gulkthurruna ŋunhiyi gapunhanydja, ŋunhi ŋayi Mawtjitj goŋ‐garrwarkunhamina ŋanyapinyay ŋayi,

\VS{13}bala ŋayi yukurrana ŋurru‐warryurrunanydja nhanŋuway ŋayi yolŋu'‐yulŋunhanydja ŋuliwitjarrayi gapukurrunydja ṉapuŋga'ŋukurrunydja, baṉḏanygurruna marrtjina.

\VS{14}Yakana walala ŋula galkina ga dhä‐ŋal'yurruna ŋula nhälilinydja, liŋgu ŋuriŋi Birrimbirryu Garraywalanydja yukurrana goŋ‐gulaŋala walalanha ḻatju'kuŋalana‐wala yanana, bala ŋayi nherrara walalanha ŋayaŋuwuna nhinanharawu.” Yo Garray, nhenydja ŋunhi gäŋala nhuŋuwaynydja yolŋu'‐yulŋunha ŋamathaŋala yana wal'ŋu, ga dhiyakuna märrwu yolŋuyunydja walalay yukurra waŋa yäku ḻakarama nhuna mirithirrina wal'ŋu yindikumana, gupaḏalnha‐wala yurru.


\par }{\SH Dhä‐wurrupurunhara bukumirriyanhara yolŋu'‐yulŋuwuŋu
\par }
{\SHB 63:15—64:12 (A prayer for mercy and help)
\par }
{\PP \VS{15}Yo Garray, nhäŋa ŋanapurrunha dhipuŋuruyinydja nhokalay nhe ḻatju'ŋurunydja wal'ŋu ḏarrtjalkŋurunydja wäŋaŋuru. Ŋäthilinydja ŋunhinydja nhe mirithina yana märr‐ŋamathina ŋanapurruŋgu mel‐wuyunaramirriyu, ga nhäŋala ŋanapurru ganydjarrnydja nhuŋu. Mukthun nhe yukurra märr‐ŋamathirri yulŋunydja ŋanapurruŋgu? Wanhaka dhika nhuŋu märr‐ŋamathinyaranydja? Yaka ŋanapurrunha meṉguŋa, liŋgu nhe muka ŋanapurruŋgunydja bäpa'mirriŋu.

\VS{16}Mak ŋanapurrunha märi'muyu
\FTNT{*}{{\FR 63:16 }{\FT{Abraham}}}Yipurayimdhunydja ga
\FTNT{†}{{\FR 63:16 }{\FT{Jacob}}}Djaykupthunydja meṉguŋalana, yurru nhenydja ŋanapurruŋgu bäpa'mirriŋuna, Walŋakunharamirrina Garray ŋanapurruŋgu; bitjana liŋgu nhenydja ŋuli gombunha warray walŋakunha ŋanapurrunha ŋuliŋuru miriŋuwalanydja goŋŋuru.

\VS{17}Garray, nhäku warray ŋanapurrunydja dhuwala gatjpaḻ'yurruna ŋulaŋuru nhokalanydja gatjaḻŋuru? Ŋanapurru bilyurruna ŋanapurruŋgalaynha gatjaḻlili. Nhäku warray nhe ŋanapurrunha gonha'yurrunanydja, ga ŋayaŋunydja ŋanapurrunha ḏälkuŋala? Garray roŋiyiyana lili ŋanapurruŋgala; guŋga'yurrana ŋanapurrunha, liŋgu nhenydja dhuwala God ŋanapurruŋguway yana, ga ŋanapurrunydja nhuŋuway dhulŋuŋu.

\VS{18}\FTNT{‡}{{\FR 63:18 }{\FT{Jerusalem}}}Djurutjalamdja ŋunha wäŋa ŋanapurruŋgala goŋŋura yana gurriri warray; yana ŋunhi miriŋunydja bunana, bala walala muŋdhu'‐muŋdhurrunana marrtjina ŋunhi nhuŋu dharrpalnydja wäŋa.

\VS{19}Garray, nhenydja ŋanapurruŋgu ŋurruŋu buŋgawa, ga dhuwalana gay' ŋanapurru bena‐wala barrkuna nhokalanydja. Bitjanna nhe yukurra nhämanydja ŋanapurrunha, bitjan ŋanapurrunydja mulkuruna nhokala, bitjan ŋanapurru yakana nhokalaŋumirri yäkumirri.




\par }\Chap{64}{\PP \VerseOne{1}Garray, ŋanapurrunydja ḏukṯuk nhuŋu nhe yurru djiwarrny'tja ḻapmaramana, ga dhunurrana lili, märr yurru dhuwala munathany'tja wäŋa buku'‐wukunydja gur'kuryunna ŋuriŋi nhokala ganydjarryunydja.

\VS{2}Ŋunha miriŋuyunydja walalay yurru nhäma dharaŋanna ŋunhi nhenydja biyapul wal'ŋu ganydjarr‐ḏumurru God, ga yolŋu'‐yulŋu miṯtji bäpurruny'tja yurru barrarirrina mirithirrina wal'ŋu marrmarryunmirrina gumurrŋura nhokalanydja, liŋgu nhenydja dhuwala balanyara biyaku ŋuli gurthana, ga ŋuriŋi nhokalanydja gurthayu yurru nhärana ŋunha dharpanydja räwakthirrina.

\VS{3}Ŋäthilinydja wal'ŋu ŋunhinydja nhe marrtjina lili, bala ŋayinydja ŋunhi bukunydja wäŋa marrmarryurrunana, bäyyi warray ŋunhi ŋanapurru yakanydja gatjpu'yurruna ŋurikiyi, yurru nhenydja djäma mirithirri warray ganydjarr ḏumurru.

\VS{4}Nhenydja dhuwala God, ŋunhi warray ŋunhi nhe ŋuli djäma ŋamakurru' wal'ŋu dhika ŋurikinydja walalaŋgu ŋunhi walala yukurra galkun ŋuli gatjpu'yun nhuŋu; yaka ŋäthilinydja yolŋuyu nhäŋala balanyarayinydja Godnha bitjan nhe.

\VS{5}Nhenydja gumurr‐ŋamathirri ŋuli yukurra ŋurikinydja walalaŋgu yolŋu'‐yulŋuwu ŋunhi walala ŋuli djäma ŋamathama wal'ŋu dhunupa ŋayaŋu‐djulŋithinyaramirriyu, ŋurikinydja walalaŋgu ŋunhi walala yukurra nhina ŋunhili nhokala ŋamakurru'ŋura romŋura.

\par }{\PP Yurru ŋanapurrunydja dhuwala dhuwurr‐yätjmirri yana. Nhenydja ŋanapurruŋgu ŋaramurryina, liŋgu ŋanapurrunydja djäma yätjkuŋala ŋuliŋuru liŋgu ŋurruŋuru ga yana liŋgu ga dhiyaŋu‐wala dhuwala mukthun. Nhaltjan dhika ŋanapurru yurru walŋathirrinydja?

\VS{6}Ŋanapurrunydja dhuwala bukmak rom‐djarrpi'mirri yulŋunydja nhokalanydja maŋutjiŋura. Yo, ŋanapurrunydja ŋuli ŋunhi djäma, ŋunhi ŋanapurruway ŋuli guyaŋirri yanapi ŋamakurru', yurru nhenydja ŋuli ŋunhiyi yätj ḻakarama warray yana wal'ŋu mirithirri warray, balanyara warray biyaku ŋuli dhukun'mirri dhomala, biyapulnha wal'ŋu buŋgan‐ḏumurruna barrpa'na. Yo, ŋuriŋi ŋanapurruŋgala yätjthunydja yukurra djaw'yunna‐wala yana ŋanapurrunha, balanyarana bitjan ŋanapurrunydja man'tjarr bo'yunara, ḏaŋgalkmaranhara watawuŋu.

\VS{7}Yakana ŋula waŋganydhu ŋuli yukurra bukumirriyama nhuna ŋäŋ'thun guŋga'yunarawunydja; ŋanapurrunydja ŋuli yukurra yana ḻayḻayyunna ŋula nhäŋurana malaŋuŋura, yakana ŋula waŋgany yolŋu bira'yun ŋuli yukurra ga ralparalpa nhina, bitjan ŋayi yurru nhuna mulka. Bala nhenydja ŋunhi buku‐yaw'yunmina nhunapinyay nhe, gonha'yurrunana ŋanapurrunha, bala nhe dhayuŋaranydja ŋanapurrunha ŋunhiwalana ŋanapurruŋgalay yätjlilina wal'ŋu romlili, märr yurru ŋanapurruŋgunydja ŋunhiyina yätjnha wal'ŋu buŋgawa.


\par }{\PP \VS{8}Garray, nhenydja ŋanapurruŋgu bäpa'mirriŋu. Ŋanapurrunydja dhuwala balanyara biyaku ŋuli dhoḻu, ga nhenydja balanyarana bitjan djämamirrina nhe ŋurikiyi dhoḻuwu; nhe ŋanapurrunhanydja djäma nhepi, nhokalay nhe goŋdhu.

\VS{9}Garray, yakana ŋanapurruŋgu mukthurranydja‐wala ŋaramurrthiya; yaka guyaŋiya biyaka liŋgu ŋanapurruŋgu yätj malanha. Nhäŋa ŋanapurrunhanydja mel‐wuyunaramirriyu, liŋgu ŋanapurrunydja dhuwala nhuŋuway yolŋu walala.


\par }{\PP \VS{10}Garray, ŋunha nhuŋu ŋunhi dharrpalnydja wal'ŋu wäŋa liŋguna ḏaw'‐ḏawyurrunana buḻwaŋ'maranharana, ŋorra yukurra yolŋumiriwnha yana.

\VS{11}Ŋanapurruŋgu bäpa'mirriŋunydja walala ŋuli yukurranha buku‐ŋal'yuna ŋunhiliyi ḻatju'ŋura wal'ŋu nhokalay Buṉbuŋura, ga ŋunhayi wäŋanydja Buṉbunydja liŋguwuynha dhuŋgur'yunarana ŋurikiŋi gurthawuŋuna nhäranharana, ga liŋguna nhä malanha ḻatju'mirrinydja dhikanydja nhäranana warrpam'nha buwayakthinana.

\VS{12}Buku‐djulŋi Garray, nhätha nhe yurru ŋanapurrunha guŋga'yundja? Nhaltjan nhe yurru yulŋunydja? . . . mukthun yana nhina yukurra dhäruk mukthun? Mukthun nhe yurru ŋanapurrunha dhä‐ḏir'yun gupaḏalkuma?




\par }\Chap{65}{\SH Ŋoy‐wurrpu'mirrinhanydja yurru yolŋu'‐yulŋunha baḏuwaḏuyunna yana
\par }
{\SHB 65:1–16 (The rebellious people will be destroyed)
\par }
{\PP \VerseOne{1}Ga ŋayi Garraynydja buku‐wakmaraŋala waŋana bitjarra, “Ŋarranydja dhuwala dhärrana ŋarra yukurrana galkurruna nhumalaŋgu bukumirriyanharawuywuna, ga nhenydja yaka warray marrtjina ga bukumirriyaŋalanydja ŋarrakala. Ŋarranydja dhuwala gay', dhärra ŋarra yukurra baṉarra'ŋura, ga nhenydja yaka warray marrtjina ga ḻarruŋalanydja ŋarraku. Ŋarra waŋana ŋunha miṯtjinha bäpurru'nha yolŋunha walalanha ‘Dhuwala ŋarra,’ bitjarra, yurru walalanydja yaka warray ŋula bukumirriyaŋala guŋga'yunarawunydja ŋarrakala.

\VS{2}Bitjan liŋgu ŋarranydja yukurra dhärra baṉdja‐ḻakarama dhuwala, ŋaḏupthun nhumalaŋgu ŋurikinydja walalaŋgu ŋunhi nhuma ŋayaŋu‐nhumalaŋgalayŋumirri nhuma, galkun ŋarra yukurra yulŋunydja nhumalaŋgu ŋunhi ŋänharamiriwwunydja yolŋu'‐yulŋuwu. Ŋarranydja bini ŋunhi gumurr‐ŋamathinya nhumalanha märranhanydja, yurru nhuma yukurra djäma nhumalaŋgiyingala nhuma djälyu wal'ŋu bitjan liŋgu.

\VS{3}Bala ŋarranydja nhumalaŋgu ŋaramurryinana wirrkina, liŋgu bitjan warray liŋgu nhumanydja yukurra djäma ŋula nhä warray yätj warray rom malanha; bitjan liŋgu nhuma yukurra buku‐ŋal'yundja wiripuŋuwunydja waŋarrwu maḏayin'ku ga ŋula nhäku, ga dhuŋgur'yun marrtji ŋula nhä buŋgan bäw' malanha ŋuriki be nhäku waŋarrwu.

\VS{4}Munhakunydja nhuma ŋuli marrtji molulili ŋunha be nhälili dhuyulili wäŋalili, bala nhuma ŋuli djäma manikaynha mokuywuna ŋurikina buku‐ŋal'yun, ga wiripunydja nhuma ŋuli ḻuka bikipiki ga ŋula nhä malanha wäyin ŋunhi nhuma ŋuli ŋäthilinydja mundhurr wekama ŋuriki be nhäku waŋarrwu.

\VS{5}Nhe ŋuli ḻakaranhamirri nhunapinyay nhe bitjanmirri, ‘Ŋarranydja dhuwala ḏarrtjalk. Yaka marrtjiya galkithiya ŋarrakalanydja lili; nhe ŋuli bäynha ŋarranha moy'mirriyaŋu.’ Wirrki ŋarra yukurra ŋapa‐milnyaŋ'thundja balanyarawunydja romgu, ga ŋaramurrnydja dhuwala ŋarraku balanyarana bitjan gurtha ŋunhi ŋuli yukurra nhära bitjan liŋgu.


\par }{\PP \VS{6-7}“Yakana ŋarra yurru dhäruk mukthun gupaḏalkuma, ŋarranydja yurru yana buku‐ruŋiyinmaramayi ŋurikinydja walalaŋgu yolŋu'‐yulŋuwu dhuwurr‐yätjmirriwunydja, ŋupanayŋuyi yana ŋunhi walala ŋuli yukurra djäma bitjandhiyi dhuwurr‐yätj. Yo, ŋarranydja yurru dhä‐ḏir'yunna ŋuriki walalaŋgalaŋuwuy yätjpuynydja djämawuy ga bitjandhi liŋgu walalaŋgalaŋuwu märi'muwunydja yätjpuy, ŋunhi walala yukurrana mundhurr wekaŋala bathara buŋgan bäw' bitjarrayi, buku‐ŋal'yurruna wiripuŋuwu waŋarrwu. Yuwalkkuma yana ŋarra yurru nhumalanha buku‐ruŋinyamarama dhä‐ḏir'yundja ŋuriki ŋunhi nhuma yukurra djäma dhuwurr, ŋayaŋu‐yätjkuma ŋarranha.” Bitjarra ŋayi Garray waŋananydja.


\par }{\PP \VS{8-10}“Yo, ŋarra yurru baḏuwaḏuyunna yulŋunydja dhuwurr‐yätjmirrinhanydja yolŋu'‐yulŋunha, yurru yaka ŋarra yurru dhuwala baḏuwaḏuyun warrpam'thundja yolŋu'‐yulŋunha, yana ŋarra yurru walŋakumanydja märrama ŋunhinha walalanha ḻurrkun'nha, ŋunhi walala yukurra yuwalkkuma dhäruk-märrama ŋarranha; ŋarranydja yurru ŋunhiyinydja walalanha bitjan goŋmirriyamana wal'ŋu, bala walala yurru buku‐ŋal'yunna yukurra ŋarraku, ga nhinanydja walala yurru yukurra manymakkumana dhikana wal'ŋu yana ḻatju'ŋurana ŋoy‐ŋamathirrina.

\VS{11-12}Yurru nhumalaŋgunydja ŋurikinydja ŋunhi nhuma gonha'yurruna ŋarranha, ŋapa‐wekaŋala ŋarraku, ga buku‐ŋal'yun yukurra wiripuŋuwu waŋarrwu, nhenydja yurru yakana nhina walŋathirri, liŋgu nhumanydja yaka warray mäkiri'‐witjurruna ga ŋäkula ŋunhi ŋarra wäthurrunanydja nhumalaŋgu; yaka warray nhumanydja ḏukṯukthina ga dhäruk märraŋala ŋarranha, yana nhuma mäkiri'‐yaryurruna warray ŋarrakunydja, ga djäma djarrpi' warray rom.

\VS{13-14}Yo, yuwalk ŋarra nhumalaŋgu ḻakaramanydja yukurra dhuwala. Ŋunhinydja walala ŋunhi walala yurru buku‐ŋal'yun ŋarraku ga dhäruk-märrama ŋarranha, ŋunhiyinydja walala yurru mirithirrina wal'ŋu maranhuyirri, ga nhumanydja yurru marrya'yirrina ga ŋanhdharkthirrina; walalanydja yurru ŋunhiyinydja walala djulŋithirrina goŋmirriyirrina nhina, yurru yukurra miyaman märr‐yiŋgathirrina wal'ŋu. Ga nhumanydja ŋunhinydja ŋunhi nhuma dhäruk‐märranharamiriw walala, nhumanydja yukurra yurru galŋa‐yätjthirrina, ŋäthina nhenydja yurru warwumirriyirrina.

\VS{15-16}Nhumanydja yurru raku'‐rakunydhirrina, ga ŋunhina walala dhäruk‐märranhamirrina yurru walŋanydja nhina yukurra, ga ŋarrapi yurru walalanha wekama yuṯanydja yäku yana. Ga walalanydja yurru goŋmirriyanharana ŋarrakuŋu, ŋunhi ŋarrapi yuwalktja Waŋarr God. Yanana yurru walala meṉgumana marinydja, liŋguna ŋunhi djuḻkthurruna, winya'yurrunana.”


\par }{\SH Yolŋu walala yurru djulŋithirrina dhikana nhina yukurra yuṯaŋuranydja wäŋaŋura
\par }
{\SHB 65:17—66:2 (The joy of the new age)
\par }
{\PP \VS{17}Garraynydja waŋa yukurra bitjan, “Märr‐yuwalk yana ŋarra yukurra djämanydja yuṯa ŋunha djiwarr' ga yuṯa dhuwala munatha'. Yolŋu'‐yulŋuyu yurru meṉgumana ŋunhi ŋäthiliŋunydja, ga yakana biyapulnydja walala yurru yukurra guyaŋirri bala dhuḏithuny'tja roŋiyirri ŋäthiliŋunydja dhukarr.

\VS{18}Nhäŋa dhuwala yuṯana ŋunhi ŋarra yukurra djäma, ga biyaka galŋa‐djulŋithiyana. Ŋarra yurru
\FTNT{*}{{\FR 65:18 }{\FT{Jerusalem}}}Djurutjalamdja wäŋa biyapul dhuḻ'yundhi, yuṯakumayi djäma, ga yolŋunydja walala yurru nhina yukurra ŋayaŋu‐ŋamathirrina dhikana wal'ŋu ŋunhiliyi ḻatju'ŋuranydja dhikanydja wäŋaŋura.

\VS{19}Ga ŋarrapinydja yurru bitjan yana liŋgu galŋa‐djulŋithirriyi ŋurikiyi wäŋawu, mirithirrina gal'ŋu yurru märr‐yiŋgathirrina ŋarrakalaŋuwala yolŋu'‐yulŋuwalana. Yakana yurru ŋula yol yolŋu galŋa‐yätjthirri ŋunhiliyinydjayi wäŋaŋura, ga yakana yurru ŋula yol ŋäthi yukurra.

\VS{20}Yothuny'tja yurru ŋunhinydja yakana rakunydhirri, ga ŋunhi yurru yolŋu balanyara bitjan 100‐mirrina dhuŋgarramirri, ŋayinydja yurru mukthunna‐wala yana nhina yukurra bitjanna bitjan yuṯana ŋayi yolŋu; ŋunhina liŋgu yurru rakunydhirri yuṯanydja ŋunhi ŋayi dhuwurr‐yätjnha yolŋu.

\VS{21-22}Yolŋu'‐yulŋuyu yurru marrtji dhuḻ'yun wäŋa, bala nhinana yurru yukurra wäŋaramana ŋunhiliyi, ga yakana yurru miriŋuyu djaw'yun yukurra ŋuliŋuruyinydja borum ga ŋatha ŋunhi walala yukurra yurru ŋuthanmarama; ŋayipina yurru yana ŋunhinydja wäŋa‐waṯaŋuyuna ḻuka yukurra.

\VS{23}Yakana yurru ŋula yolthu yolŋuyu djäma yukurra dhäparktja, ga djamarrkuḻiny'tja walalaŋgu yurru yakana ŋula burakirri ŋula nhäyunydja, liŋgu ŋunhiyinydja walala yumurrku' ŋurikina walalaŋgu ŋunhi ŋayi Godthu ŋayipi goŋmirriyaŋala walalanha.

\VS{24}Ga ŋulinyaramirriyunydjayi ŋarra yurru wekama nhä malanha ŋamakurru'na ŋäthili yana, yurruna walala yurru ŋäŋ'thun; walala yurru ŋäŋ'thundja, ga ŋarranydja yurru wekama ŋulinyaramirriyu liŋgu ŋunhi walala yukurra baḏak waŋa bukumirriyama ŋarrakala.

\VS{25}Yakana yurru wäyindhu ŋula waŋganydhu buma wiripuŋunhanydja; ŋuriŋi wakinŋuyunydja wuŋgandhu ga boḏinydhu bembiyu yurru yukurra ḻuka rrambaŋina mulmunydja waŋganyŋurana, ga maḏakarritjthu ŋuriŋi läyindhu yurru ḻuka mulmuna, bitjanna bitjan buliki'yu, ga yakana yurru biyapul moḻ'ŋuyunydja ḻäwuma yolŋunha. Yakana yurru yolŋu burakirri yukurra ŋula nhäyunydja; bukmaknha yukurra yurru nhina walŋamirrina warrpam'nha ŋunhalayinydja ŋunhi ŋarrakalay dhuyuŋuranydja wal'ŋu bukuŋuranydja wäŋaŋura.” Bitjarra ŋayi Garray waŋananydja.




\par }\Chap{66}{\PP \VerseOne{1}Yo, Garray waŋa yukurra bitjan, “Djiwarrny'tja dhuwala ŋarraku wäŋa nhinanharawu, ga dhuwalinydja munathany'tja wäŋa ŋarraku ḻuku‐nherraṉminyarawuna. Nhäyinyara dhika buṉbu nhuma yurru djämanydja ŋarraku dhika? Wanhami wäŋaŋura ŋarranydja yurru nhina yukurra? . . . nhäyinyaraŋura buṉbuŋura?

\VS{2}Liŋgu dhuwalayinydja bukmak nhä malanha ŋarrakuŋuway yana djämawuy. Ŋarra yurru nhäma mel‐wuyun ŋunhinhanydja yolŋunha ŋunhi ŋayi yurru bun'kumu‐djipthun djalkirilili ŋarrakala, nyilŋ'maranhamirri bitjan ŋanyapinyay ŋayi, ga ŋanydjaḻa'yun yuwalkkuma yana ŋuliŋuru yätjŋurunydja nhanukalay ŋayi, ga yuwalk ŋarraku dhäruktja gal'ŋu märrama.” Ga bitjarra ŋayi Garray waŋananydja.


\par }